ރައީސް ނަޝީދަކީ ވައުދުފުއްދަވަން ކެނޑިނޭޅި މަސައްކަތްކުރެއްވި ބޭފުޅެކެވެ – Maldivian Democratic Party\nރައީސް ނަޝީދަކީ ވައުދުފުއްދަވަން ކެނޑިނޭޅި މަސައްކަތްކުރެއްވި ބޭފުޅެކެވެ\nތިމަންނާމެންގެ ވެރިކަމެއްގައި ، ނުވަތަ ތިމަންނާއަސް މިވެނި ސިޔާސީ މަގަމަކަށް އާދެވިއްޖެނަމަ އެވެނި މިވެނި ކަންކަން ކޮށްދޭނެ ކަމުގައި ގޮވާނަގާ އަޑުތައް އަޅުގަނޑުމެން އަހަނީކީ އަލަކަށް ނޫނެވެ. ރަށްރަށުގެ ފަޅުފުން ކުރުމުން ފެށިގެން ބިންހިއްކައި ބޮޑުކޮށް ދޭނެ ކަމުގެ ބޮޑެތި ވަޢުދުތައްވެ އެކަންކަން ފުރިހަމަ ނުވުމުން ރައްޔިތުންނަށް އެއްދުވަހުން އަނެއް ދުވަހަށް މާޔޫސްކަން ލިބުނު ކިތަންމެ ބަޔަކު މިއަދުވެސް މިތިބީ ފެންނާށެވެ. ވަޅުލެވި ގެއްލިދިޔަ ކިތަންމެ ބިންގަލެއް މިއަދުވެސް އެވަނީ ވީނުވީ ތަނެއް ނޭނގިގެއްލިފައެވެ. އެހެންކަމުން ތަޖުރިބާގެ އަލީގައި ކޮންމެ ސިޔާސީ މީހަކީވެސް ދޮގުހަދާނެ ، ދޮގުހަދާ މީހެއްގެ ގޮތުގައި ބުނުމަކީ ނުވެނުދާނެ ކަމެއްވެސް މެއެވެ.\nމިފަހަކަށްއައިސް މިގައުމުދުށް އެންމެ ވަރުގަދަ ސިޔާސީ ޝަޚުސިއްޔަތަކީ ގ. ކެނެރީގޭ މުޙަންމަދު ނަޝީދެވެ. ދިވެހިރާއްޖޭގައި ވެރިކަމާ ގުޅިގެން ފާޑެއްގެ ވާހަކައެއްވެސް ދައްކާލުމަކީ މާގިނަމީހުންނަށް ފާޅުގައި ކުރަންކެރޭ ކަމެއްނޫނެވެ. ނަމަވެސް ތިރީސްއަހަރުގެ ޚުދުމުޚުތާރު އަނިޔާވެރި ވެރިކަމާ އިދިކޮޅަށް ދުލާއި ގަލަމުގެ މިނިވަންކަން ބޭނުން ކުރަށްވައިގެން ނަޝީދު ކުރަށްވަން ފެއްޓެވި މަސައްކަތް ތަކަކީ އެއިރު ގިނަރައްޔިތުން ބަލައިގެން ކަމެއް ނޫނެވެ. ހާލަތާ ގުޅިގެންނެވެ. ނަޝީދުގެ ލިއުއްވުމެއް ގެންގުޅުނު މީހަކުވެސް ކުށްވެރި ވާނެކަން އެނގޭތީއެވެ. ނަމަވެސް އެއްދުވަހުން އަނެއްދުވަހަށް ނަޝީދުގެ ކަރުދާހުގެ އަކުރުތައް އަޑަށް ބަދަލުވެ ރައްޔިތުންގެ ކަންފަތުގައި ހަރުލާން ފެށިއެވެ. އެންމެ ފަހުން ރައްޔިތުންނަށް ހެވާއި ނުބައި ވަކިވެ އަނިޔާވެރިކަމާ އިދިކޮޅަށް ތެދުވުމުގެ ރޫޙުއުފެއްދެވީ ރައީސް ނަޝީދުގެ ޚިކުމަތްތެރިކަމާ ހިތްވަރާ ފަންވަރުންނެވެ.\nރާއްޖޭގައި ސިޔާސީ ޕާޓީ އުފެއްދެވުމުގެ މަސައްކަތުގައި އެމަނިކުފާނުން ކުޅުއްވިރޯލަކީ މިގައުމު ދެމިއޮތްހައި ދުވަހަކު ހަނދާނުން ފިލައިގެން ދާނެ ކަމެއް ނޫނެވެ. އެކަމަށްޓަކައި ކުރެއްވި މަސައްކަތާއި ކުރިމަތި ލައްވަން ޖެހިވަޑައިގަތް ގޮންޖެހުން ތަކަކީ މިހެން ބުނެލަން ފަސޭހަޔަސް ހާދަހައި ބިރުވެރި ، އެހާމެ އަނިޔާވެރި ކަންތައްތަކެވެ. ކެތްކުރި މީހާގެ ހިތުގެ ވަރުގަދަ އީމާނާއި ޢަގީދާގެ ވަރުގަދަކަން ސާބިތުކޮށްދޭ އަލިގަދަ ހެކިތަކެވެ. އެއިރު ރައީސް ނަޝީދު ވިދާޅުވަމުން ގެންދެވީ އެމަނިކުފާނުން އެމަސައްކަތް ކުރަށްވަނީ މިގައުމުގެ ވެރިކަމުގެ ޖާހާއި އާރާއި ބާރުގެ ބޭނުންފުޅުގައި ނޫންކަމަށެވެ. ބޭނުންވެ ވަޑައިގަންނަވަނީ އެކަކު އަނެކެއްގެ ކިބައިން ހިތްވަރުލިބިގެން އަނިޔާވެރި ވެރިކަން މިގައުމުން ނައްތާލުމަށެވެ. މިޝިޢާރުގައި ކުރިއަށް ވަޑައިގެން ނަޝީދުގެ އަޑުފުޅު ގަދަވެ ސިޔާސީ ޕާޓީތައް ގިނަވެ ، އަނިޔާއާއި އިދިކޮޅަށް ބަސްބުނުން ޢާންމުވި ހިސާބުން ދެން މިގައުމު ކުރިމަތިލާން ޖެހުނީ ގިނަޕާޓީ ހިމެނޭ ރިޔާސީ އިންތިޚާބާއިއެވެ. ހީކުރިގޮތާ ޚިލާފަށް ކުރީގެ ޚުދުމުޚުތާރު ވެރިމީހާވެސް މިގައުމުގައި ތަސްދީގު ކުރެވިގެންދިޔަ އައުކަމެއް ބައުކަމެއް ނޭގުނު ގާނޫނުއަސާސީގެ ދަށުން މުޅީން އަލަށް ވެރިކަމަށް ކުރިމަތިލުމުގެ ފުރުސަތު ހޯދުމުން ރައީސް ނަޝީދުގެ ބަސްފުޅު ބަދަލުކުރަށްވާން މަޖުބޫރުވެ ވަޑައިގަތެވެ. އެއިންތިޚާބުގައި ކުރީގެ އަނިޔާވެރި ވެރިމީހާ ވާދަކުރާނަމަ އޭނާ ބަލިކުރެއްވުމަކީ ޚޮދު އެމަނިކުފާނުން ނުކުމެ ވަޑައިގެން މެނުވީ ކުރެއްވޭނެ ކަމެއް ނޫންކަމުގައި ދެކިވަޑައިގެން އެމަގުސަދުގައި އިންތިޚާބާއި ކުރިމަތި ލެއްވިއެވެ. އަދި ” ދެހާސް އަށްވަނަ އަހަރުގެ ނޮވެމްބަރ މަހުގެ އެގާރަވާ އަންގާރަ ދުވަހު މާތް އަމުރާ އިރާދަފުޅުން ، މިގައުމުގެ ރައީސުލް ޖުމްހޫރިއްޔާގެ މަގާމުގެ ހުވާ ކުރަށްވާނީ އެމްޑީޕީގެ ފަރާތުން ތިމަންނާއޭ ” ވިދާޅުވި އެންމެ ފުރަތަމަ ދުވަހުވެސް މީހުންނަށް ޙައިރާންކަމެއް ލިބިގެން ދިޔައެވެ. އެހާ ޖެހިލުން ކުޑަކޮށް އެވަރުގެ ބަހެއް ބުނާން ކެރުނު އާދަމުގެ ދަރިޔަކު އޭގެ ކުރީން މިގައުމަށް އުފަންވިބާވަޔޭވެސް ހިތައި ހިތައި ކިޔައި ލެވުނު ކިތަންމެ ބަޔަކު މިގައުމުގައި ތިއްބެވެ. ބައެއްމީހުން މިކަން ނެގީ ޖޯކެއްގެ ގޮތުގައެވެ. ޚޮދު އެމްޑީޕީގެ އިސްސަފުގައި ރައީސް ނަޝީދަށް ވާގިވެރިވާން ތިބި ބައެއް މީހުންނަށްވެސް މިބަސްފުޅު ހަޖަމު ނުކުރެވި ކޮޅުބަދަލު ކޮއްލިމެއެވެ.\nނަމަވެސް ﷲގެ މިންވަރު ފުޅާއި އެކުގައި ގިނަބަޔަކު ހީކުރިގޮތާ ޚިލާފަށް ވެރިކަމުގެ ލަގަނުގައި ހިތްޕެވީ އެމްޑީޕީގެ ކެންޑިޑޭޓު ރައީސް ނަޝީދެވެ. ވެރިކަމަށް ވަޑައިގަތުމުގައި އެމަނިކުފާނު ވިއްކެވި މެނިފެސްޓޯއަކީ ބަޔަކަށް އަރަތެކެވެ. ބޮޑު އޮޅުން، ބޮޅުން ގަނޑެކެވެ. އަލާދީންގެ ވޮށްގަނޑު ލިބިގެން މެނުވީ ތަންފީޒު ނުކުރެވޭވަރުގެ ބޮޑުއެއްޗެކެވެ. އެހިސާބުން އިދިކޮޅު މީހުން ރެޔާދުވާ އެއްކޮށްގެން އެމެނި ފެސްޓޯއާއި ގުޅުވައިގެން ދެދުވަހުން ނުކުރެވުނު ، މަސްދުވަހުން ނުކުރެވުނު ، މިހެން ކިޔައި ދޮގުފޮތްތައް ލިޔާން ފެށިއެވެ. ދުލުން ބުނާން ބޭނުން ނޫނަސް ހިތުން ގަބޫލުކުރި ބަޔަކުވެސް އުޅުނެވެ. ދުނިޔެއޮތީ އިންތިހާއަށް އިގްތިސާދީ ގޮތުން ފުންވަޅުގަނޑެއްގެ ތެރޭގައެވެ. ނަޝީދަށް ޖެހިވަޑައިގަތީ ސަލާމާ ހިންގަވާށެވެ. ގައުމުގެ ބައިތިލްމާލް އޮތީ ހުސްވެފައިއޮތް ފިޔާދާގަނޑެއްގެ މިސާލުގައެވެ. އެހެންކަމުން އިދިކޮޅު ފަރާތްތަކަށް ހިތައްއެރި ކޮންމެ އެއްޗެއް ބުނުމުގެ ފުރުސަތު ދިޔައީ ލިބެމުންނެވެ. ނަމަވެސް ރައީސް ނަޝީދު ފަހަތަކަށް ޖެހިވަޑައެއް ނުގެންނެވިއެވެ. އެހުރި ޖޯޝާއި ފޯރީގައި އިތުރު ވައުދުތައްވެސް ވެވަޑައި ގަންނަވަމުން ކަންކަން ކުރަށްވަން ފެއްޓެވިއެވެ. އިސާހިތަކު އެއްކަލަ ދޮގުފޮތްތައް ވީދި މުޅިގައުމުގައި ތަރައްގީގެ ކުލަޖެހެން ފެށިއެވެ. އުމުރުން ދުވަސްވީ މީހުންގެ ހިތްތައް އުފަލުން ފޮޅުވާލިއެވެ. އެވިދާޅުވާ އަނެއް ދުވެހިރާއްޖެއަށް ފެށިދަތުރު ހަލުއިކަމާއެކު ކުރިއަށް ދާންފެށިއެވެ. އަތްވާއި ވާރޭގައި ހުންގާނު ހިތްޕެވުމުގައި ވަރުބަލި ކަމެއް އަމުދުންނެތި ހުންނެވީ ރައީސް ނަޝީދެވެ. އަރިހުގައި އުޅުނު މީހުންނާއި ކަންދެކިއުޅޭ އެންމެން ތިބީ ޝޯޚުވެ ކުޅުހިކިފައެވެ. އިދިކޮޅު މީހުންގެ ހިތްތައް ނަފުރަތާއި ހަސަދައިން އިތުރަށް ބަރުވެގެން ދިޔައެވެ. އުންމީދާއި އެކު ބަލާންތިބި ލޯތައް އުފަލުންފުރި ހިތްތައް ފޮޅެމުން ދިޔައިރުއެވެ.\nމިހިސާބައް ބަލާލާއިރު ރައީސް ނަޝީދު ހައްދަވާފައިވާ އިތުރުފުޅެއް ގައިމުވެސް ފެންނާކަށް ނެތެވެ. ހާލަތާއި ވަގުތާއި ގުޅިގެން އެމަނިކުފާނުންގެ އަމާޒަށް ވަޑައިގަތުމަށް ،ރައްޔިތުންގެ އުންމީދުތައް ފުރިހަމަ ކޮށްދެއްވުމަށް ގެންނަވާންޖެހޭ ބަދަލުތައް ގެންނެވުމާއި އިސްވެދިޔަ ތަނުގެ އަލީގައި ރޭވުންތައް ބަދަލު ކުރެއްވުމަކީ ދޮގުހެދުން ކަމުގައި ބުނެވޭނެ އެއްގޮތެއްވެސް ނޯންނާނެއެވެ. އެގޮތުން ރައީސް ނަޝީދު ވެރިކަމަށް ވަޑައިގަތުމުގެ ކުރީން ވިދާޅުވި އެއްވެސް ބަސްފުޅެއް ކަސިޔާރުވެ އޮޅިގެން ގޮސްފަކާ ހަމަނުވެޔޭ ދަންނަވާން ޖެހެއެވެ. (ނުނިމޭ)


Kulhudhuffushi: thuhumathakah hayyaru kuri meehakah aniyaakuri massala eh fenmathi vejje\nފުލުހުން އަނިޔާކުރިކަމަށް ބުނާ މީހާގެ އަތުގެ އެކްސްރޭއެއް، އިނގިއްޔެއްގެ ކަށިގަނޑު ވަނީ ބިނދިފަ--\nކުޅުދުއްފުށީ ދެ ފުލުހަކަށް އިންޒާރުދީ އެ ދެ ފުލުހުންގެ ސައިކަލަށް ގެއްލުންދިންކަމުގެ ތުހުމަތުގައި ހައްޔަރުކުރި ޒުވާނަކަށް ފުލުހުން އަނިޔާކުރި މައްސަލައެއް ފެންމަތިވެއްޖެ އެވެ.\nމިމައްސަލާގައި ހައްޔަރުކުރި ދެ މީހުންގެ ތެރެއިން 25 އަހަރުގެ ޒުވާނާ ފުލުހުންގެ ބެލުމުގެ ދަށަށް ގެންގޮސްފައިވަނީ މި ހުސްވި ނޮވެމްބަރުމަހުގެ 29 ވަނަ ދުވަހު އެވެ.\n25 އަހަރުގެ ޒުވާނާގެ އެއްބަނޑު އެއްބަފާ ބޭބެ، މުހައްމަދު ހުސެއިން ކޭއޯއާ ވާހަކަ ދައްކަމުން ބުނީ، ފުލުހުން ކުރާ ތުހުމަތަށް އޭނާގެ ކޮއްކޮ ހައްޔަރުކޮށް، ކުޅުދުއްފުށީ ޕޮލިސް ސްޓޭޝަނަށް ގެންގޮސް އަނިޔާކޮށް، އަތުގެ އިނގިޔެއް ބިންދާލާފައިވާ ކަމަށެވެ.\nމުހައްމަދު، އޭނާގެ ކޮއްކޮއާ ހަވާލާދީ ބުނީ، އަނިޔާކޮށްފައިވަނީ ޕޮލިސް ސްޓޭޝަނަށް ގެންދިޔަ ފުރަތަމަ ދުވަހު ކަމަށާއި އެ ދުވަހު އަނިޔާކޮށްފައިވަނީ ގޮޅިއަށް ލުމުގެ ކުރިން ކަމަށެވެ. އޭނާ ބުނީ އަނިޔާކޮށްފައިވަނީ ޕޮލިސް ސްޓޭޝަނުގެ ގޮޅިތަކުގެ ޑިއުޓީއަށް ތިބޭ ފުލުހުން ތިބޭ ރޫމަކަށް ވައްދާފައި ކަމަށެވެ.\nބިޑި އަޅުވާފައި ބައިންދައިގެން އަނިޔާކުރިއިރު އެތަނުގައި ޑިއުޓީއަށް ހުރި ފުލުސް މީހާ ކުރިމަތީގައި ހުރި މޭޒެއް ކައިރީގައި އިން ކަމަށާއި އޭނާ އެއްވެސް ވަރަކަށް އެ މީހުން ހުއްޓުވަން މަސައްކަތްކޮށްފައި ނުވާކަމަށްވެސް އޭނާގެ ކޮއްކޮއާ ހަވާލާދީ މުހައްމަދު ކިޔައިދިނެވެ.\n"ތިން ފުލުހަކު އަނިޔާކުރީ، ކޮޅުފައިންނާއި އަތުންވެސް ތެޅި. މި ހުރީ ބައެއް ނިޝާންތައް ފެންނަށް. އޭނާއަކީ ފުލުހުންގެ ރިކޯޑް އޮންނަ މީހެއް ނޫން." މުހައްމަދު ބުންޏެވެ.\nއަނިޔާކުރިކަމަށް ބުނާ ތިން ފުލުހުންގެ ނަމާއި އަދި އެތަނުގައި އެވަގުތު ޑިއުޓީއަށް ހުރި ފުލުސް މީހާގެ ނަމާއި އެޑްރެސްތައްވެސް އެ މީހުން ކިޔައިދިނެވެ. ނަމަވެސް ބައެއް ސަބަބުތަކާ ހެދި އެ ނަންތައް އަދި "ކޭއޯ" އިން ހާމަކުރަން ބޭނުމެއް ނުވެ އެވެ.\nފުލުހުންގެ ފަރާތުން ލިބުނުކަމަށް ބުނާ އަނިޔާތައް--\nމުހައްމަދުގެ ކޮއްކޮގެ ގައިގައި ފުލުހުން ތަޅައި އަނިޔާކޮށްފައިވާކަމަށް ބުނާ ތަންތަންވެސް ކޭއޯގެ ނޫސްވެރިންނަށް ވަނީ ދައްކާލާފަ އެވެ. އެގޮތުން ކަނާއަތުގެ ޝަހާދު އިނގިލީގެ ކަށިގަނޑެއް ބިނދާލާފައިވާއިރު ފައިގަޔާއި އަތުގައިވެސް ނިޝާންތައް ފެންނަށް ހުރި އެވެ.\nމުހައްމަދު ބުނީ އަނިޔާކުރުން ހުއްޓާލީ އެ ރޫމަށް އިތުރު ފުލުހަކު އައުމުން ކަމަށާ އަނިޔާކުރުމަށް ފަހު ޑޮކްޓަރަށް ދައްކަންދާން ބޭނުންނަމަ އެ ފުރުސަތު އޮތް ވާހަކަ ފުލުހުން ބުނި ކަމަށެވެ. ނަމަވެސް އެ ދުވަހު ޑޮކްޓަރަށް ދައްކަން ނުދާ ކަމަށާއި ޑޮކްޓަރަށް ދައްކަން ދިޔައީ ރޯގާ ޖެހުމުން ކަމަށެވެ. އޭނާގެ ބޭބެ މުހައްމަދު ބުނީ ރޯގާ ޖެހުމުން ޑޮކްޓަރަށް ދެއްކުމަށްދާ އެދުނީ އޭނާގެ ކޮއްކޮއަކީ ސައިނަސް ހުންނަ މީހަކަ ވާތީ ކަމަށެވެ.\nކުޅުދުއްފުށީ ހޮސްޕިޓަލަށް އޭނާ ޑޮކްޓަރަށް ދެއްކުމަށް ގެންގޮސްފައިވަނީ އިއްޔެގެ ވަގުތެއްގައި އެވެ. އޭނާ ހޮސްޕިޓަލަށް ގެންގޮސްގެން އުޅޭކަން އާއިލާގެ މީހަކު ފަރާތުން އެނގިގެންގޮސް ހޮސްޕިޓަލަށްގޮސް، އެވަގުތު ޑޮކްޓަރު ރޫމަށް ވަދެ އޭނާގެ ހާލަތު ބެލި ކަމަށް މުހައްމަދު ބުންޏެވެ.\nއަތުގެ އިނގިލި ބިނދިފައިވާކަން އެނގުނީ އެކްސްރޭ ނެގުމުން ކަމަށްވެސް އޭނާ ބުންޏެވެ. އިނގިލީގައި މިވަގުތު ޕްލާސްޓަރު އަޅާފައިވާއިރު ޕްލާސްޓަރު އަޅައިގެން ރަނގަޅު ނުކުރެވޭނެތީ އިތުރު ފަރުވާއަށް ދާން ޖެހެނީ މާލެއަށެވެ.\nމި ތުހުމަތުތަކާ ގުޅިގެން ކޭއޯއިން ފުލުހުންނަށް ސުވާލުކުރުމުން ފުލުހުން ބުނީ ދެ ފުލުހަކަށް ބިރުދައްކައި އިންޒާރުދީ، އެ މީހުންގެ މުދަލަށް ގެއްލުންދިން މައްސަލައެއްގައި 25 އަހަރުގެ ދިވެހި ފިރިހެނެއް ހައްޔަރުކޮށްފައިވާ ކަމަށާ، އޭނާ ފުލުހުންގެ ބެލުމުގެ ދަށަށް ގެނައިރު އެއްވެސް އަނިޔާއެއް ހުރިކަމަށް މައުލޫމާތު ލިބިފައިނުވާ ކަމަށެވެ.\nއެކަމަކު މިމަހު6ވަނަ ދުވަހު އޭނާ ރޯގާ ޖެހިގެން ކުޅުދުއްފުށީ ހޮސްޕިޓަލަށް ގެންދިޔުމުން އިނގިއްޔެއްގައިވެސް ރިއްސާކަމަށް ބުމުން، އެކްސްރޭ އެއް ނެގިއިރު ކަނާތު އިނގިއްޔެއްގެ ކަށިގަނޑަކަށް އަނިޔާވެފައިވާކަން ފާހަގަކުރެވިފައިވާކަމަށް ފުލުހުން ބުންޏެވެ.\n" މި އަނިޔާ އޭނައަށް ލިބިފައިވަނީ ކިހިނެއް ތޯ ބެލުމަށް ފުލުހުން ބަލަން ޖެހޭ ކަންކަން ދަނީ ބަލަމުން." ފުލުހުން ބުންޏެވެ ވިދާޅުވި އެވެ.\nފުލުހުން އިތުރަށް ބުނީ އޭނާ އާއިލާއަށްވެސް ފުލުހުންގެ ޕްރޮފެޝަނަލް ސްޓޭންޑަރސް ކޮމާންޑްސްގެ ނަމްބަރު ހިއްސާކުރުމަށްފަހު، ކުރިއަށްދާގޮތް ކިޔަދީފައިވާ ކަމަށެވެ.


Kadhuru Hoadhan Nan Note Kurumah 1 Dhuvas Dheefi - Vaguthu\nކަދުރު ހޯދަން ނަންނޯޓު ކުރުމަށް އެއް ދުވަސް ދީފި\n9 މަސް ކުރިން ( މެއި 20, 2020 )\nމާލެ އާއި ވިލިމާލޭގައި ދިރިއުޅޭ ފަރާތްތަކަށް ބެހުމަށް ލިބިފައިވާ ކަދުރު ހޯދުމަށް ނަންނޯޓު ކުރުމަށް އެއް ދުވަހުގެ މުހުލަތެއް ދީފިއެވެ.\nމިކަން ހާމަކޮށް މާލޭ ސިޓީ ކައުންސިލުން މިއަދު ވިދާޅުވީ، މާލޭ ސިޓީގައި ދިރިއުޅޭ ފަޤީރުންނަށް ކަދުރު ބެހުމަށްފަހު، ބާލީ 2903 ކަދުރު ޕެކެޓް އެ ކައުންސިލަށް ލިބިފައިވާ ކަމަށެވެ. އެހެންކަމުން އެ ކަދުރު ޕެކެޓްތައް ބެހުމަށް ނިންމާފައިވާ ކަމަށް ކައުންސިލުން ވިދާޅުވިއެވެ.\nމާލޭ ސިޓީ ކައުންސިލުން ވިދާޅުވީ، ބާކީ ހުރި 2903 ކަދުރު ޕެކެޓް ބެހުމަށް ނިންމާފައިވަނީ އެންމެ ކުރިން ނަންނޯޓް ކުރާ 2903 ފަރާތަކަށް، ތަރުތީބުން ކަމަށެވެ.\nއެ ކައުންސިލުން ވިދާޅުވީ، ނަން ނޯޓު ކުރުމުގެ ސުންގަޑިއަކީ 21 މޭއި 2020 ގެ ރޭ 21:00 ކަމަށެވެ. އަދި ނަންނޯޓު ކުރުމަށް އެސްއެމްއެސް ކުރާނީ 9955788 ނަމްބަރު ފޯނަށް ކަމަށް އެ ކައުންސިލުން ވިދާޅުވިއެވެ. ކަދުރަށް އެދި ނަންނޯޓު ކުރަން އެސްއެމްއެސް ފޮނުވާއިރު، ފުރިހަމަ ނަން، އައިޑީކާޑް ނަމްބަރު، މިހާރު އުޅޭ އެޑްރެސް، އަވަށާއި މަގު އަދި މޯބައިލް ނަމްބަރު ހިމަނަންވާނެ ކަމަށް ކައުންސިލުން ވިދާޅުވިއެވެ.\nރޯދަމަހާއި ދިމާކޮށް އެހެން އަހަރުތަކެކޭވެސް އެއްފަދައިން ސައުދީ އަރަބިއްޔާއިން ރާއްޖެއަށް މިއަހަރުވެސް 50 މެޓްރިކް ޓަނުގެ ކަދުރު ހަދިޔާކޮށްފައި ވެއެވެ. އެއީ 25000 ކަދުރު ޕެކެޓެވެ.\nއެޗްޑީސީގެ ދަށުން ހުޅުމާލެ ނަގަން މަސައްކަތް ކުރެވުނު: މުއިއްޒު\nޗެނަލް13 އަށް ފިޔަވަޅު އެޅުމަށް މާލޭ ސިޓީ ކައުންސިލުން ގޮވާލައިފި\nމެއި 20, 2020 19:35\nޢެތްކަމެތްވެސް ކުރެވޭ ......ރެއްނޫން. ކަމެއްކުރަންޔާ މާލޭގަ އުޅޭހާބުޅާ ހިފާ މާލެ ސާފުކަޮއްބަލަ. މަގުމަތީކުނިހާވާވަރުން ބިރުގަނޭ. ކޮވިޑުން ސަލާމަތްވާންވާއިރަށް ބުޅަލުން ނުބައިބައްޔެތް ފެތުރިދާނެ.\nމިކަންވެސްވާނީ ހަމަ ނަށީދާ ހަވާލުކުރަންތަ\nމެއި 20, 2020 19:47\nކަދުރުކޮޅު ސިޓީކައުންސިލްގެ މޭޔަރު ފަރިއްކުޅުވާލައްވާ އަޅުގަނޑު ބޭނުމެއްނޫން ބަރަކާްތްތެރި ރަމަޟާންމަހަށް ސަޢޫދީން ކޮންމެ އަހަރަކުދެއްވާ ހަދިޔާ މިއަހަރު ރަމޟާންމަސްވެސް އަލްވަރާޢުކިޔަނީ އެހެންވީމާ މޭޔަރު ތިކަމާއުލޭ އަޅުގަނޑު ސަލާމް\nމެއި 20, 2020 20:17\nތިޔަ ކަދުރު ޕެކެޓް ވެސް ޝިފާއަށް\nމެއި 20, 2020 20:18\nމެއި 20, 2020 20:30\nރޯދަމަހެއް ހުސްވިއިރު ކަދުކޮޅެއް ބަހާލާކަށް ނޭނގުނު. އިހަށް ކިޔަނީ ތީމުގެއަށް ރާއްޖެއިން ބޭރަށް ދާން ޓިކެޓް ހޯދަން ސަލާންޖަހަނީއޭ. މިހާރު ސަލާން ނުޖަހައި ލިބޭނެ އެއްޗެއް ކޮބައިތަ؟ ކަދުރު ހޯދަންވެސް މިޖެހުނީ ސަލާންޖަހަން. އެންސްޕާއަށް ސަލާންޖަހަން ޖެހޭ. އާސަންދައަށް ސަލާންޖަހަންޖެހޭ. ޒަކާތު ފަންޑަށް ސަލާންޖަހަންޖެހޭ. މިހެން ގޮސް ކިތަންމެ ކުޑަކަމެއްވެސް ބޮޑުކަމެއްވެސް މި ނިމެނީ ސަލާންޖެހުމަކުން. އިހަށްވިއްޔާ ތީމުގެއިން އެކަނި ނިމޭ. މިހާރު ތަނެއް ހުރިއްޔާ ހުރިތަނަކަށް އަދި ކަމެއް ބޭނުމިއްޔާ ދަންނަހައި މީހަކަށް ސަލާންޖަހަން ޖެހޭ. ޑިމޮކްރަސީގެ އެބުނާ ފޮނިމީރުކަމަކީ މިއީ ބާ؟ ވަލްހަމްދުލިއްލާހި.\nމެއި 21, 2020 17:03\nއެކަމަކު ނަންވާނީ ޔާމީން އާއި ފާތުމާ.\nމިވެރިން ނުކުރާނެ ވައްކަމެއް.\nމެއި 20, 2020 20:31\nސިފާ އޭނީ ދެން އޮތް ދައުރުގެ މޭޔަރުކަން ނުލިބޭނެތީ ހިތާމަކޮށްކޮށް ހިކިފަ. ހުރިހާ ކަދުރެއް ސިފާ ކާލާ.\nމެއި 20, 2020 20:32\nހަ ރޯދަވެރިންނަށް ތޯ؟! އަލްފާލިލާ މޭޔަރ!\nމެއި 20, 2020 20:43\nއެހެއްވަނެ އަދި އަވަސް ނަންނޯޓްކުރަން ކާނެވަރަކަންކާފަ ބަހާނެވަރަކަން ބަހާފަ ދެއް ދޭނެ މީހެއް ނެތީކަމަށްވާނި\nމެއި 20, 2020 21:03\nމިފަހަރު ކަދުރު ގެ ރަހަ ވެސް ނުލިބުނު.. ކުރިން ވާ އެ ލިބުނުތާ.. ބަޔަކު ވަރަށް ފޯރި އެރުވި މީހުން ދޯ މީ\nމެއި 20, 2020 21:05\nތީ ކާލާ ތިކުދިން ަަަަަަަަަަަަަަަަަަަަަަަަަަަަަަަަަަަަަަަަަަ ޢަހަރެމެން ގަނެގެން ކަ އިފާނަން\nމެއި 20, 2020 21:11\nރޯދަމަސްނިމުނީމަތޯ ކަދުރުބަހަނީ..ފެންބޮޑުވެނިމުނީމަދޯ ކާނުތަ އްސާފުކުރާނީ..!؟ސުބުހާނަﷲ..\nކޮވިޑްނިމުނީމަ ކޮވިޑްސެންޓަރ ނާޅާތި...!!\nމެއި 20, 2020 21:38\nމާލޭ ސިޓީ ކައުންސިލަށް ހީވާކަހަލަ މާލޭ ރައްޔިތުންނަކީ ރޮބަޓުތަކެކޭ! އެއްދުވަސް މާ ގިނަ! އެއް މިނިޓް ދޭންވީނު!\nމެއި 20, 2020 21:49\nމެއި 20, 2020 22:17\nތިހުރިހާ ކަދުރެއް ޝިފާއަށް ހަދިޔާއަކަށް ދީފީމެވެ.\nމެއި 20, 2020 22:28\nމާލޭގެ މޭޔަރަށް. ވެދުން ސަލާމަށް ފަހު ދަންނަވަމެވެ. ރައްތިތުން މިތިބީ ގޭބަންދުގަ. ކަމަނާއަށްވެސް އެނގިވަޑައި ގަންނަވާނެ. އެކުން މީހުންލައްވާ ސަލާމާ ހިންގުވަން އުޅުއްވާނެ ކަމެއްނެތް. ދެއްވަންޔާ ދެއްވަންވީ. ދިނިއްޔާ ބޭނުންކުރާނަން. ކަމަނާ އަތްޕުޅުގަ މާލޭގެ މީހުންގެ ރަޖިސްޓްރީ އޮންނާނެ. ގުލޭނެ ނަމްބަރުތަށް ހުންނާނެ. ކަމަނާއަށް އެހީތެރިވާން (ހަނދާން ބަލިނޫނިއްޔާ) އަށާރަވަރަކަށް ކައުންސިލަރުން ތިއްބަވާނެ. އެކުން ރޯދަމަހު ހަޔާތް ގޮއްވަން އުޅުއްވާނެ ކަމެއްނެތް. ހަޔާތް ގޮވައިފިއްޔާ ކޮމެންޓު ޖަހައެއްނުދޭނެ. ވަރަށް ވެދުން. ޢީދުމުބާރިކް. ވާހަކަ ނިމުނީ\nމެއި 20, 2020 22:47\nމާތްކަލާކޯ މަށަ އް ހެޔޮ ތި ނުދިނަސް ތިވެސް ދިރުވާލާ،\nމެއި 20, 2020 23:13\nދެން ނޯޓު ނުކުރެޔޭ ކިޔާފަ މަގޭ ކަދުރުކޮޅު ވަަގައް ނަގާނީ. މިހާރުވެސް ބަހައި ހުސްވެއްޖެޔޯ ކިޔާފަ. ކަދުރު ވަގު\nމެއި 20, 2020 23:14\nއައްޗި...ބޭނުމެއްނޫން...ކަދު ރު ޝިފާ..\nމި ޝިފާ ފެނުނަސް މަ ރުޅިގަދަވަނީ\nމެއި 20, 2020 23:33\nކަދުރު ބަހަން ހަވާލުވީ މީހާ 28 ދުވަހައް ގޭގަ ބަންދުވެފާ..ކަދުރު މަހޭ...ކޮވިޑް މަހޭ..\nމެއި 20, 2020 23:52\nމިހާރު ވަަރައް ގިނަމީހުން ސިފާ އައް ކަދުރުދީފި އެއްނު ދެން ލިބުނު ކަދުރުކޮޅުވިއްކާލާފަ ލިބޭލާރިން2ކުދިން ބުރުގާ އަޅާލަ .\nމެއި 21, 2020 02:26\nކަދުރު ކަލޭކާލައި މީގެކުރިން ދުވަހަކުވެސް ކަދުރު ހޯދަން ސަލާން ޖަހަން ނުޖެހޭ މިފަހަރު ކަދުރު ކޮޅުވެސް ގެއްލުނީ\nމެއި 21, 2020 17:09\nއެކަމަކު ނަންވާނީ ޔާމިންއާއި ފާތުމާ.ދެން ކީއްކުރާނީ ކަންކަމަށް ޤާބިލު ބޭފުޅުން ހޮއްވެވީމަ ވަމުންދާގޮތް ފެންނަމުން މިދަނީ.


Training Camp Gai Kulhunu Dhevana Match In Anhen Basketball Team Balivejje - Vaguthu\nޓްރެއިނިން ކޭމްޕްގެ ދެވަނަ މެޗުން އަންހެން ބާސްކެޓް ޓީމް ބަލިވެއްޖެ\nކުރިއަށް އޮތް ސައުތު އޭޝިއަން ގޭމްސް އަށް ތައްޔާރުވުމުގެ ގޮތުން ގައުމީ އަންހެން ބާސްކެޓްބޯޅަ ޓީމު ތައިލެންޑްގައި ކުރަމުން އަންނަ ތަމްރީންތަކުގައި ކުޅުނު އެކުވެރިކަމުގެ ދެވަނަ މެޗުގައި ތައިލެންޑްގެ ޔުނިވާސިޓީ ޗެމްޕިއަން ސިރްޕަތުމް ޔުނިވާސިޓީއާ ވާދަކޮށް ބަލިވެއްޖެ އެވެ.\nތައިލެންޑްގައި ކޭމްޕް ކުރަމުން އަންނަ އަންހެން ބާސްކެޓްބޯޅަ ޓީމު ކުޅުނު ދެވަނަ މެޗުން ބަލިވީ 77 ޕޮއިންޓް 49 ޕޮއިންޓުންނެވެ. މި މެޗުގެ ފުރަތަމަ ކުއާޓާގައި ރާއްޖެއިން ރަނގަޅު ކުޅުމެއް ދެއްކި ނަމަވެސް ތައިލޭންޑްގެ ގައުމީ އަންހެން ބާސްކެޓްބޯޅަ ޓީމްގައި ހިމެނޭ ތިން ކުޅުންތެރިން ކުޅެމުން އަންނަ ސިރްޕަތުމް ޔުނިވާސިޓީ ޓީމުން ފުރަތަމަ ކުއާޓާ ނިންމާލީ3ޕޮއިންޓްގެ ލީޑަކާއެކު ކުރީގައި އޮވެ އެވެ.\nމެޗުގެ ދެވަނަ ކުއާޓާ ފަށައިގެން ސިރްޕަތުމް ޔުނިވާސިޓީން އެޓީމުގެ ކުޅުން ވަރުގަދަކޮށް ދިވެހި ޓީމްގެ މައްޗަށް އޮތް ލީޑު ފުޅާކުއިރު މި ކުއާޓާ އެޓީމުން ނިންމާލީ 30 ޕޮއިންޓް 20 ޕޮއިންޓުން ކުރީގައި އޮވެއެވެ. ދެވަނަ ކުއާޓާ 10 ޕޮއިންޓްގެ ލީޑެއްގައި ތައިލޭންޑް ޓީމު ކުރީގައި އޮވެ ނިމުނުއިރު ތިންވަނަ ކުއަޓާގައި ރާއްޖެ ޓީމުން މޮޅަށް ކުޅެ އިދިކޮޅު ޓީމުގެ ލީޑު ބޮޑުވިޔަނުދީ ހިފެހެއްޓި އެވެ. ތިންވަނަ ކުއާޓާ ނިމުނުއިރު ތައިލޭންޑް ޓީމު ކުރީގައި އޮތީ 49 ޕޮއިންޓް 40 ޕޮއިންޓުންނެވެ.\nތިންވަނަ ކުއާޓާގައި ދިވެހި ކުޅުންތެރިންގެ ފަރާތުން ރަނގަޅު ކުޅުމެއް ފެނުނު ނަމަވެސް މެޗުގެ ފަހު ކުއާޓާގައި އެ ކުޅުން ތަކުރާރު ކުރެވޭ ގޮތެއްނުވި އެވެ. މި ކުއާޓާގައި ސިރްޕަތުމް ޔުނިވާސިޓީން ވަނީ 28 ޕޮއިންޓްގެ ބޮޑު ލީޑަކާއެކު 77 ޕޮއިންޓް 49 ޕޮއިންޓުން މެޗު ކާމިޔާބުކޮށްފައެވެ.\nމިމަހުގެ 1 އިން 10 ގެ ނިޔަލަށް ތައިލެންޑްގައި ގައުމީ އަންހެން ބާސްކެޓްބޯޅަ ޓީމުން ކޭމްޕް ކުރުމަށް ހަމަޖެހިފައިވާއިރު މި ކޭމްޕްގައި ކުޅުނު ފުރަތަމަ މެޗުގައި ރަންގްސިޓް ޔުނިވާސިޓީއާ ދެކޮޅަށް ކުޅުނު މެޗުން ރާއްޖެ ވަނީ މޮޅުވެފައެވެ. ކޭމްޕްގައި ރާއްޖެ ކުޅޭ ފަހު މެޗުގައި އަންހެން ޓީމް ނުކުންނާނީ ތައިލެންޑްގެ އަންހެން ގައުމީ ބާސްކެޓްބޯޅަ ޓީމާއި ދެކޮޅަށެވެ.


صحيح مسلم – كتاب الإيمان (އީމާންކަން ނަންގަނެފައިވާ ފޮތް) –6– DhiSalafiyyah\nصحيح مسلم – كتاب الإيمان (އީމާންކަން ނަންގަނެފައިވާ ފޮތް) – 6\n04/02/2021 ޙަދީޘާއި އޭގެ ޢިލްމުތައް, ޙަދީޘްގެ ތަރުޖަމާދިސަލަފިއްޔާ\n4 – އޭގެ ސަބަބުން ސުވަރުގެއަށް ވަދެވޭ ކަންތައް ކަމުގައިވާ އީމާންކަން ބަޔާންކޮށްފައިވާ ބާބު އަދި އަމުރުވެވިގެންވާ ކަންކަމުގައި ހިފަހައްޓައިފި މީހާއަށް ސުވަރުގެ ވަދެވޭނެކަން ބަޔާންކޮށްފައިވާ ބާބު\n12 – (13) حَدَّثَنَا مُحَمَّدُ بْنُ عَبْدِ اللهِ بْنِ نُمَيْرٍ، حَدَّثَنَا أَبِي، حَدَّثَنَا عَمْرُو بْنُ عُثْمَانَ، حَدَّثَنَا مُوسَى بْنُ طَلْحَةَ، قَالَ: حَدَّثَنِي أَبُو أَيُّوبَ أَنَّ أَعْرَابِيًّا عَرَضَ لِرَسُولِ اللهِ صَلَّى اللهُ عَلَيْهِ وَسَلَّمَ وَهُوَ فِي سَفَرٍ، فَأَخَذَ بِخِطَامِ نَاقَتِهِ – أَوْ بِزِمَامِهَا ثُمَّ قَالَ: يَا رَسُولَ اللهِ – أَوْ يَا مُحَمَّدُ – أَخْبِرْنِي بِمَا يُقَرِّبُنِي مِنَ الْجَنَّةِ، وَمَا يُبَاعِدُنِي مِنَ النَّارِ، قَالَ: فَكَفَّ النَّبِيُّ صَلَّى اللهُ عَلَيْهِ وَسَلَّمَ، ثُمَّ نَظَرَ فِي أَصْحَابِهِ، ثُمَّ قَالَ: «لَقَدْ وُفِّقَ، أَوْ لَقَدْ هُدِيَ»، قَالَ: كَيْفَ قُلْتَ؟ قَالَ: فَأَعَادَ، فَقَالَ النَّبِيُّ صَلَّى اللهُ عَلَيْهِ وَسَلَّمَ: «تَعْبُدُ اللهَ لَا تُشْرِكُ بِهِ شَيْئًا، وَتُقِيمُ الصَّلَاةَ، وَتُؤْتِي الزَّكَاةَ، وَتَصِلُ الرَّحِمَ، دَعِ النَّاقَةَ».\nއަބޫ އައްޔޫބު ވިދާޅުވިކަމަށް ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. ﷲ ގެ ރަސޫލާ صلى الله عليه وسلم ދަތުރެއްގައި ވަނިކޮށް އަޢުރާބީއަކު އެކަލޭގެފާނުގެ އަރިހަށް އައެވެ. ފަހެ، އެމީހާ އެކަލޭގެފާނުގެ ޖަމަލުކޮޅުގެ ލަގަނުގައި ހިފެހެއްޓިއެވެ. ދެން ދެންނެވިއެވެ. “އޭ ﷲ ގެ ރަސޫލާއެވެ! – ނުވަތަ އޭ މުޙައްމަދެވެ! – ސުވަރުގެއާ ތިމަން ގާތްކޮށްދޭނޭ އަދި ނަރަކައާ ދުރުކޮށްދޭނޭ ކަންކަމުގެ ޚަބަރު ދެއްވާށެވެ.”\n(އަބޫ އައްޔޫބު އަލްއަންޞާރީ) ވިދާޅުވިއެވެ. ފަހެ، ނަބިއްޔާ صلى الله عليه وسلم މަޑުކުރެއްވިއެވެ. ދެން އެކަލޭގެފާނުގެ އަޞްޙާބުންނަށް ބައްލަވާލައްވާފައި ޙަދީޘްކުރެއްވިއެވެ. “ހަމަކަށަވަރުން ތިބާއަށް ތައުފީޤު ލިބިއްޖެއެވެ. ނުވަތަ ހިދާޔަތު ލިބިއްޖެއެވެ.”\nއެކަލޭގެފާނު ޙަދީޘްކުރެއްވިއެވެ. “ތިބާ ބުނީ ކީކޭ ހެއްޔެވެ؟”\n(އަބޫ އައްޔޫބު އަލްއަންޞާރީ) ވިދާޅުވިއެވެ. ފަހެ، (އެ އަޢުރާބީ އޭނާ ބުނި ބަސް) ތަކުރާރުކުރިއެވެ.\nފަހެ، ނަބިއްޔާ صلى الله عليه وسلم ޙަދީޘްކުރެއްވިއެވެ. “(ހަމައެކަނި) ﷲ އަށް އަޅުކަންކުރާށެވެ. އެއިލާހާ އެއްވެސް އެއްޗެއް ޝަރީކު ނުކުރާށެވެ. އަދި ނަމާދު ޤާއިމުކުރާށެވެ. އަދި ޒަކާތް ދޭށެވެ. އަދި ރަޙިމުގެ ގުޅުން ޤާއިމުކުރާށެވެ. (އެއަށްފަހު އެމީހާއަށް ޙަދީޘްކުރެއްވިއެވެ.) ޖަމަލު ދޫކޮށްލާށެވެ.”\n13 – (…) وحَدَّثَنِي مُحَمَّدُ بْنُ حَاتِمٍ، وَعَبْدُ الرَّحْمَنِ بْنُ بِشْرٍ، قَالَا: حَدَّثَنَا بَهْزٌ، حَدَّثَنَا شُعْبَةُ، حَدَّثَنَا مُحَمَّدُ بْنُ عُثْمَانَ بْنِ عَبْدِ اللهِ بْنِ مَوْهَبٍ، وَأَبُوهُ عُثْمَانَ، أَنَّهُمَا سَمِعَا مُوسَى بْنَ طَلْحَةَ، يُحَدِّثُ عَنْ أَبِي أَيُّوبَ، عَنِ النَّبِيِّ صَلَّى اللهُ عَلَيْهِ وَسَلَّمَ بِمِثْلِ هَذَا الْحَدِيثِ.\nމި ސަނަދުންވެސް ކުރީ ރިވާޔަތްތަކާ އެއްފަދަ ގޮތަކަށް މިޙަދީޘް ރިވާކުރައްވާފައިވެއެވެ.\n14 – (13) حَدَّثَنَا يَحْيَى بْنُ يَحْيَى التَّمِيمِيُّ، أَخْبَرَنَا أَبُو الْأَحْوَصِ، ح وحَدَّثَنَا أَبُو بَكْرِ بْنُ أَبِي شَيْبَةَ، حَدَّثَنَا أَبُو الْأَحْوَصِ، عَنْ أَبِي إِسْحَاقَ، عَنْ مُوسَى بْنِ طَلْحَةَ، عَنْ أَبِي أَيُّوبَ، قَالَ: جَاءَ رَجُلٌ إِلَى النَّبِيِّ صَلَّى اللهُ عَلَيْهِ وَسَلَّمَ، فَقَالَ: دُلَّنِي عَلَى عَمَلٍ أَعْمَلُهُ يُدْنِينِي مِنَ الْجَنَّةِ، وَيُبَاعِدُنِي مِنَ النَّارِ، قَالَ: «تَعْبُدُ اللهَ لَا تُشْرِكُ بِهِ شَيْئًا، وَتُقِيمُ الصَّلَاةَ، وَتُؤْتِي الزَّكَاةَ، وَتَصِلُ ذَا رَحِمِكَ» فَلَمَّا أَدْبَرَ، قَالَ رَسُولُ اللهَ صَلَّى اللهُ عَلَيْهِ وَسَلَّمَ: «إِنْ تَمَسَّكَ بِمَا أُمِرَ بِهِ دَخَلَ الْجَنَّةَ» وَفِي رِوَايَةِ ابْنِ أَبِي شَيْبَةَ إِنْ تَمَسَّكَ بِهِ.\nއަބޫ އައްޔޫބު ވިދާޅުވިކަމަށް ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. ނަބިއްޔާ صلى الله عليه وسلم ގެ އަރިހަށް މީހަކު އައެވެ. ފަހެ، ދެންނެވިއެވެ. “ތިމަން އެޢަމަލެއް ކުރުމުން، ތިމަން ސުވަރުގެއާ ގާތް ކޮށްދޭނޭ އަދި ނަރަކައާ ދުރުކޮށްދޭނޭ ޢަމަލެއް ދައްކަވާށެވެ.”\nއެކަލޭގެފާނު ޙަދީޘްކުރެއްވިއެވެ. “(ހަމައެކަނި) ﷲ އަށް އަޅުކަންކުރާށެވެ. އެއިލާހާ އެއްވެސް އެއްޗެއް ޝަރީކު ނުކުރާށެވެ. އަދި ނަމާދު ޤާއިމުކުރާށެވެ. އަދި ޒަކާތް ދޭށެވެ. އަދި ތިބާގެ ގާތްތިމާގެ މީހުންނާ ރަޙިމުގެ ގުޅުން ޤާއިމުކުރާށެވެ.”\nފަހެ، އެމީހާ ފަސްދިނުމުން ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ. “ހަމަކަށަވަރުން އަމުރުވެރިވެގެންވާ ކަންކަމުގައި ހިފަހައްޓައިފިނަމަ ސުވަރުގެ ވަންނަ ހުށްޓެވެ.”\nއަދި އިބްނު އަބީ ޝައިބާގެ ރިވާޔަތުގައިވަނީ “އޭގައި ހިފަހައްޓައިފިނަމަ” މިފަދައިންނެވެ.\n15 – (14) وحَدَّثَنِي أَبُو بَكْرِ بْنُ إِسْحَاقَ، حَدَّثَنَا عَفَّانُ، حَدَّثَنَا وُهَيْبٌ، حَدَّثَنَا يَحْيَى بْنُ سَعِيدٍ، عَنْ أَبِي زُرْعَةَ، عَنْ أَبِي هُرَيْرَةَ، أَنَّ أَعْرَابِيًّا جَاءَ إِلَى رَسُولِ اللهِ صَلَّى اللهُ عَلَيْهِ وَسَلَّمَ، فَقَالَ: يَا رَسُولِ اللهِ، دُلَّنِي عَلَى عَمَلٍ إِذَا عَمِلْتُهُ دَخَلْتُ الْجَنَّةَ، قَالَ: «تَعْبُدُ اللهَ لَا تُشْرِكُ بِهِ شَيْئًا، وَتُقِيمُ الصَّلَاةَ الْمَكْتُوبَةَ، وَتُؤَدِّي الزَّكَاةَ الْمَفْرُوضَةَ، وَتَصُومُ رَمَضَانَ»، قَالَ: وَالَّذِي نَفْسِي بِيَدِهِ، لَا أَزِيدُ عَلَى هَذَا شَيْئًا أَبَدًا، وَلَا أَنْقُصُ مِنْهُ، فَلَمَّا وَلَّى قَالَ النَّبِيُّ صَلَّى اللهُ عَلَيْهِ وَسَلَّمَ: «مَنْ سَرَّهُ أَنَّ يَنْظُرَ إِلَى رَجُلٍ مِنْ أَهْلِ الْجَنَّةِ، فَلْيَنْظُرْ إِلَى هَذَا».\nއަބޫ ހުރައިރާގެ އަރިހުން ރިވާވެގެން އައިސްފައިވެއެވެ. ﷲ ގެ ރަސޫލާ صلى الله عليه وسلم ގެ އަރިހަށް އަޢުރާބީއަކު އައެވެ. ފަހެ، އެމިހާ ދެންނެވިއެވެ. “ތިމަން އެޢަމަލެއް ކުރުމުން، ތިމަން ސުވަރުގެއާ ގާތް ކޮށްދޭނޭ އަދި ނަރަކައާ ދުރުކޮށްދޭނޭ ޢަމަލެއް ދައްކަވާށެވެ.”\nއެކަލޭގެފާނު ޙަދީޘްކުރެއްވިއެވެ. “(ހަމައެކަނި) ﷲ އަށް އަޅުކަންކުރާށެވެ. އެއިލާހާ އެއްވެސް އެއްޗެއް ޝަރީކު ނުކުރާށެވެ. އަދި ފަރުޟު ނަމާދު ޤާއިމުކުރާށެވެ. އަދި ފަރުޟު ޒަކާތް ދޭށެވެ. އަދި ރަމަޟާން މަހު ރޯދަ ހިފާށެވެ.”\nއެމީހާ ބުންޏެވެ. “ތިމަންގެ ނަފްސު އެފަރާތެއްގެ އަތްޕުޅުގައިވާ ފަރާތް ގަންދީ ބުނަމެވެ. މިއަށް އެއްވެސް އެއްޗެއް އިތުރެއް ނުކުރާނަމެވެ. އަދި މިއިން އެއްވެސް އެއްޗެއް އުންޏެއްވެސް ނުކުރާނަމެވެ.”\nފަހެ، އެމީހާ ފަސްދީ ދިއުމުން ނަބިއްޔާ صلى الله عليه وسلم ޙަދީޘްކުރެއްވިއެވެ. “ސުވަރުގޭގެ އަހުލުވެރިންގެ ތެރެއިން މީހަކު ދުށުމަށް އެދޭމީހާ، ފަހެ މިމީހާއަށް ބަލާށެވެ.”\n16 – (15) حَدَّثَنَا أَبُو بَكْرِ بْنُ أَبِي شَيْبَةَ، وَأَبُو كُرَيْبٍ، وَاللَّفْظُ لِأَبِي كُرَيْبٍ، قَالَا: حَدَّثَنَا أَبُو مُعَاوِيَةَ، عَنِ الْأَعْمَشِ، عَنْ أَبِي سُفْيَانَ، عَنْ جَابِرٍ، قَالَ: أَتَى النَّبِيَّ صَلَّى اللهُ عَلَيْهِ وَسَلَّمَ النُّعْمَانُ بْنُ قَوْقَلٍ، فَقَالَ: يَا رَسُولَ اللهِ أَرَأَيْتَ إِذَا صَلَّيْتُ الْمَكْتُوبَةَ، وَحَرَّمْتُ الْحَرَامَ، وَأَحْلَلْتُ الْحَلَالَ، أَأَدْخُلُ الْجَنَّةَ؟ فَقَالَ النَّبِيُّ صَلَّى اللهُ عَلَيْهِ وَسَلَّمَ: «نَعَمْ».\nޖާބިރުގެފާނުގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. އައްނުޢުމާނު ބުން ޤައުޤަލް، ނަބިއްޔާ صلى الله عليه وسلم ގެ އަރިހަށް އައެވެ. ފަހެ، އެކަލޭގެފާނު ދެންނެވިއެވެ. “އޭ ﷲ ގެ ރަސޫލާއެވެ. ފަރުޟު ނަމާދުކޮށް، ޙަލާލު ކަންތައްތައް ޙަލާލުކަމުގައި ބަލައިގަނެ އަދި ޙަރާމް ކަންތައްތައް ޙަރާމްކަމުގައި ބަލައިގަނެ، އޭގެ އިތުރަށް އެއްވެސް ކަމެއް ނުކުރިޔަސް، ތިމަން ސުވަރުގެ ވަންނާނެކަމުގައި ދެކެވަޑައިގަންނަވަމުތޯއެވެ؟”\nފަހެ، ނަބިއްޔާ صلى الله عليه وسلم ޙަދީޘްކުރެއްވިއެވެ. “އާއެކެވެ.”\n17 – (…) وحَدَّثَنِي حَجَّاجُ بْنُ الشَّاعِرِ، وَالْقَاسِمُ بْنُ زَكَرِيَّاءَ، قَالَا: حَدَّثَنَا عُبَيْدُ اللهِ بْنُ مُوسَى، عَنْ شَيْبَانَ، عَنِ الْأَعْمَشِ، عَنْ أَبِي صَالِحٍ، وَأَبِي سُفْيَانَ، عَنْ جَابِرٍ، قَالَ: قَالَ النُّعْمَانُ بْنُ قَوْقَلٍ: يَا رَسُولَ اللهِ، بِمِثْلِهِ، وَزَادَا فِيهِ، وَلَمْ أَزِدْ عَلَى ذَلِكَ شَيْئًا.\nޖާބިރުގެފާނުގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. އައްނުޢުމާނު ބުން ޤައުޤަލް ދެންނެވިއެވެ. “އޭ ﷲ ގެ ރަސޫލާއެވެ.” އަދި ކުރީގެ ރިވާޔަތާ އެއްފަދައިން ރިވާކުރެއްވިއެވެ. އަދި އެއަށް އިތުރުކުރެއްވިއެވެ. “އަދި ތިމަން އެއަށް އެއްވެސް އެއްޗެއް އިތުރު ނުކުރާނަމެވެ.”\n18 – (…) وحَدَّثَنِي سَلَمَةُ بْنُ شَبِيبٍ، حَدَّثَنَا الْحَسَنُ بْنُ أَعْيَنَ، حَدَّثَنَا مَعْقِلٌ وَهُوَ ابْنُ عُبَيْدِ اللهِ، عَنْ أَبِي الزُّبَيْرِ، عَنْ جَابِرٍ، أَنَّ رَجُلًا سَأَلَ رَسُولَ اللهِ صَلَّى اللهُ عَلَيْهِ وَسَلَّمَ، فَقَالَ: أَرَأَيْتَ إِذَا صَلَّيْتُ الصَّلَوَاتِ الْمَكْتُوبَاتِ، وَصُمْتُ رَمَضَانَ، وَأَحْلَلْتُ الْحَلَالَ، وَحَرَّمْتُ الْحَرَامَ، وَلَمْ أَزِدْ عَلَى ذَلِكَ شَيْئًا، أَأَدْخُلُ الْجَنَّةَ؟ قَالَ: «نَعَمْ»، قَالَ: وَاللهِ لَا أَزِيدُ عَلَى ذَلِكَ شَيْئًا.\nޖާބިރުގެފާނުގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. ހަމަކަށަވަރުން ނަބިއްޔާ صلى الله عليه وسلم ގެ އަރިހަށް މީހަކު އައެވެ. ފަހެ، (އެމީހާ) ދެންނެވިއެވެ. “އޭ ﷲ ގެ ރަސޫލާއެވެ. ފަރުޟު ނަމާދުކޮށް، ރަމަޟާން މަހު ރޯދަ ހިފައި، ޙަލާލު ކަންތައްތައް ޙަލާލުކަމުގައި ބަލައިގަނެ އަދި ޙަރާމް ކަންތައްތައް ޙަރާމްކަމުގައި ބަލައިގަނެ، އޭގެ އިތުރަށް އެއްވެސް ކަމެއް ނުކުރިޔަސް، ތިމަން ސުވަރުގެ ވަންނާނެކަމުގައި ދެކެވަޑައިގަންނަވަމުތޯއެވެ؟”\nއެމީހާ ދެންނެވިއެވެ. “ﷲ ގަންދީ ބުނަމެވެ. ތިމަން އެއަށް އެއްވެސް ކަމެއް އިތުރު ނުކުރާނަމެވެ.”


ދިިއްލޭ ކުލަބޮކިތަކުން ޖަރީކުރި މޫދު އީދުހަރަކާތް | Sandhaanu\nދިިއްލޭ ކުލަބޮކިތަކުން ޖަރީކުރި މޫދު އީދުހަރަކާތް\nކޮވިޑް-19ގެ މިހާލަތުގައި ވެސް ރާއްޖޭގެ އެކިކަންކޮޅުތަކުގައި ތަފާތު ގޮތްތޮތަށް އީދު ހަރަކާތްތައް ބާއްވަމުން އަންނަ އިރު ކުޅުދުއްފުށި ސިޓީން ދެއްކީ ކޮވިޑުން ރައްކާތެރިވެ ތިބެ، އާދަޔާހިލާފު ރީތި ފަރި އަދި އެހާމެ ހިތްގައިމު ހަރާކާތްތަކެކެވެ. ކުލަކުލައިން ޖަރީކޮށްފައިވާ މޫދު އީދު ހަރަކާތެކެވެ.\nގިނަ ބަޔަކު މި ޝޯބަލަން އެއްވިއިރު، އެސަރަހައްދުގެ އިންތިޒާމު ހަމަޖައްސާފައި ހުރީ ކޮވިޑާއި ގުޅިގެން އަޅާފައިވާ ސަލާމަތީ ފިޔަޅުތަކަށް އަމަލުކުރެވޭނެހެންނެވެ. އެއް ބަޔަކު އަނެއްބަޔަކު ބޮޑި ނުވެ ގައިދުރުކަން ބަހައްޓައިގެން ކުޅުދުއްފުށީ ރައްޔިތުން މިވަނީ ކޮވިޑްގެ މިހާލަތުގައި ވެސް ހިތްގައިމު، އަދި ރައްކާތެރި މާހައުލެއްގައި އީދު މަޖާ ނެގޭނެކަން މިސާލާއެކު ދައްކާފައެވެ.\nއެ ސިޓީގެ ޒުވާން ކައިޓް ސާފަރުންވަނީ ކޮވިޑާއި ގުޅިގެން ރައްޔިތުންގެ މޫނުމަތިން ފެންނަމުންދިޔަ މޮޅިވެރިކަން ބަދަލުކޮށް ރޭ ގަނޑުގެ ވަގުތުގައި ރައްޔިތުންގެ މޫނުތައް އުޖާލާކޮށްލާ އެ މޫނުތަކުން ހިނިތުންވުން ގެނުވައި ދީފައެވެ. ބޮކިފަތީގެ ރީތި އުޖާލާކަމުން ގެނުވައިދިން މި ހިތްގައިމު މަންޒަރުބަލަން ރަށުގެ ކުޑަ ބޮޑު ގިނައަދަދެއްގެ ބަޔަކު އެއްވިއެވެ.\nމިއީ ކުޅުދުއްފުށީ ސިޓީ ނައްޓާލައިގެން ށ. ފުނަދުއަށް ކައިޓް ސާފިންގަ ދިޔަ އަދި 24 ގަޑިއިރުވަންދެން ކައިޓް ސާފިން ހަރަކާތްތަކެއް ހިންގުންފަދަ ތަފާތު ސާފިން ހަރަކާތްތައް ބާއްވަމުންއަންނަ އެ ސިޓީގެ ޒުވާނުނުންގެ ގްރޫޕެއްކަމަށްވާ “ކައިޓް ބޯޑިން ކުޅުދުއްފުށި”ގްރޫޕުން އަޟްހާ އީދަށް ހާއްސަކޮށްގެން ކުރިއަށްގެންދިޔަ ތަފާތު ރީތި އީދުކުޅިވަރު ހަރަކާތެއެވެ.\nމި އީދު ޝޯ ވެގެންދިޔައީ ނިސްބަތުން ގިނަ އަދަދެއްގެ ކައިޓްސާފަރުން އުފެދިފައިވާ ކުޅުދުއްފުށީ ސިޓީގެ ސާފަރުންގެ ހުނަރުވެރިކަން ވަރަށް ރަގަޅަށް ދައްކުވައިދިން ހަރަކާތަކަށެވެ.\nކުލަކުލައިން ޖަރީކޮށްފައިވާ ސާފު ބޯޑުތަކާއި ކައިޓްތައް ބޭނުން ކޮށްގެން 10 ކައިޓް ސާފަރުން މޫދުގައި ދައްކަމުންދިޔަ ހިތްގައިމު މަންޒަރު ވެގެން ދިޔައީ އެ މަންޒަރުބަލަން އެއްވި މީހުން ނިންމާލަން ބޭނުންވި މަންޒަރަކަށް ނޫނެވެ. މި ޝޯ އެހާވެސް ފުރިހަމައެވެ.\nކައިޓްތަކުގައި ހަރުކޮށްފައި ހުރި ބޮކިފަތިތަކުން މާދުރު ދުރަށްވެސް އެ ހިތްގައިމު މަންޒަރުތައް ފެންނަމުން ދިޔައިރު، އެއަށް އިތުރު ފުރިހަމަކަމެއް ގެނުވީ ސާފަރުންގެ ގައިގައި އާއި ސާފް ބޯޑުތަކުގައި ހަރުކޮށްފައިހުރި ހިތްގައިމު ބޮކިތަކުންނެވެ. ކަޅު އަނދިރީގައި އެ މަންޒަރު ބަލަން ވަރަށް ވެސް ފުރިހަމަވެފައި ޗާލެވެ.\nމި ޝޯއަށް ފަހު ކައިޓް ބޯޑިން ކުޅުދުއްފުށިން ބުނީ މިއީ މި އަހަރަށް އެ ފަރާތުން އިންތިޒާމްކުރި ފުރަތަމަ ހަރަކާތްކަމަށާއި މި ހަރަކާތް ވެގެން ދިޔައީ ވަރަށް ކާމިޔާބު ހަރަކާތަކަށް ކަމަށެވެ. އަދި ސާފަރުން ކުރި ހިތްވަރާއި ދެއްކި ޕާފޯމަންސް އަށް އެ ގްރޫޕުން ވަނީ ވަރަށްބޮޑަށް ތައުރީފުކޮށް، އެފަރާތްތަކަށް ޝުކުރު އަދާކޮށްފައެވެ.\nމިކަމުގައި އިސްކޮށް އުޅުނު ޒުވާނަކު ” ސަންދާން” އަށް ބުނީ މިޝޯ ވެގެންދިޔައީ ވަރަށް ކާމިޔާބު ހަރަކާތެއްގެ ގޮތުގައި ކަމަށެވެ.\n” އެރޭގެ އެ ހަރަކާތް ނިމުނުފަހުން ވެސް ވަރަށް ގިނަ ރިކުއެސްޓް އައި ޖެހިގެން އައި ރޭ ވެސް މި ހަރަކާތްތައް ކުރިއަށްގެންދަން” އޭނާ ބުންނެވެ.\nއޭނާ ބުނި ފަދައިން ރައްޔިތުން ތިބީ މިފަދަ ހަރަކާތްތަކަށް އިންތިހާއަށް ބޭނުންވެފައެވެ. އެކަން އެ ޝޯ ނިމުމުން މިފަދަ ބޮޑު އީދެއްގައި އެންމެ ރެއަކުން ނުފުދޭނެކަމަށް ބުނެ ގިނަ މީހުން ބޭރުކުރި ޝުއޫރުތަކުން އެނގިގެންދިޔައެވެ.\nމިފަދަ ކާމިޔާބު ޝޯއެއް ނިމިގެން ދިޔައިރު ވެސް ސާފިން ބޯޑިން ކުޅުދުއްފުށީ ގުރޫޕުން ދެރަވާކަމެއްވެސް އެޒުވާނާހާމަކުރިއެވެ.\n“އަޅުގަނޑުމެން ފުރަތަމަ ނިންމީ ރަށުގައި ސާފިން ކުރާ 25 ހަކަށް ޒުވާނުން ބައިވެރިކޮށްގެން މި އިވެންޓް ބާއްވަން، މި ކަމަކީ ހަރަދުތަކެ ހިނގާ ކަމެއް ކަމުން ސްޕޮންސާ ހޯދުމަށް ކުރި މަސައްކަތުން އެކަން ކާމިޔާބު ނުވުމުން ފަހުން މިގްރޫޕް އަމިއްލަ ހަރަދުގައި 10 ފަރާތެއް ބައިވެރިކުރުވީ” ސާފިން ހަރަކާތުގައި ބައިވެރިވި އެޒުވާނާ ބުންޏެވެ.\nކައިޓް ސާފިން ކުޅުދުއްފުށީ ގްރޫޕުގެ އުންމީދަކީ މިފަދަ ތަފާތު ގިނަ ހަރަކާތްތަކެއް ވީހާވެސް ގިނަ ކައިޓް ސާފަރުން ބޭނުންކޮށްގެން ރައްޔިތުންނާ ހަމައަށް ގެނެސްދިނުމެވެ. އަދި ކުރިއަށް އޮތްތާގައިވެސް ތަފާތު ހަރަކާތްތައް އެ ގްރޫޕުގެ ސާފަރުން ކުރިއަށް ގެންދަން ދަނީ ރާވަމުންނެވެ.\nމަންސޫރު އަހުމަދު ޖުލައި 24, 2021 At 3:27 ޕމ\nސަޅި. ދެވެހިންނަކީ ހުނަރު ކުޅަދާނަ ބައެއް. ނަމަވެސް ކިރަންމެ ހުނަރެއް ހުށްޓަސް ކަމުދެނިގެންވާ ވަޒީފާގަނޑެއް ލިބޭނީ މަގުމަތީ ފެންފޯށް ރުށް ކަނޑަން އުޅޭ ޕާޓޭތަކަށް. ނޫނީ ބޭރުމީހަކަށް ޑޮލަރުން ބޮޑުމުސާރަ ދޭގޮތަށް. މިއީ ވާ ސަރުކާރެއް. ކުރިއަށް ބާރަށް ކުރިއަށް އަންނި އާއި ސޯލިޙުގެ ކޯޅުން. އެޖެންޑާ19 ގެ ވަޢުދަކީ މި ދެ މީހުން ކޯޅިގެން ބައިއެޅުންތޯއެވެ. ކޮބާ ވީހާ ވާޢުދު؟ އެޖެންޑާ19 ކޮވިޑް19 އާއި ހުރިތަފާތަކީ ކޮބާތޯއެވެ؟؟؟


Rahrrashuge umraanee tharahggeege enme muhinmu baiveriyakee MTCC: Raees Solih - One Online\n19 ޑިސެމްބަރު 2021: އެމްޓީސީސީގެ 41 ވަނަ އަހަރީ ދުވަސް ފާހަގަކުރުމަށް މިރޭ ހެންވޭރު ދަނޑުގައި ބޭއްވި ރަސްމިއްޔާތުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވާހަކަފުޅުދައްކަވަނީ -- ފޮޓޯ: ރައީސް އޮފީސް\nރަށްރަށުގެ އުމްރާނީ ތަރައްގީގެ އެންމެ މުހިންމު ބައިވެރިޔަކީ އެމްޓީސީސީ: ރައީސް ސޯލިހު\nއެމްޓީސީސީ އަކީ ރާއްޖޭގެ އުމްރާނީ ތަރައްގީގެ ވަރަށް މުހިންމު ބައިވެރިއެއް ކަމަށާއި ހާއްސަކޮށް ރަށްރަށުގެ އުމްރާނީ ތަރައްގީގެ އެންމެ މުހިންމު ބައިވެރިޔަކީ މި ކުންފުނި ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެ އެވެ.\nރައީސް ސޯލިހު މިހެން ވިދާޅުވީ، އެމްޓީސީސީއަށް 41 އަހަރޔު ފުރުން ފާހަގަކުރުމަށް ހެންވޭރު ދަނޑުގައި ރޭ ބޭއްވި ހާއްސަ ހަފުލާ ޝަރަފުވެރި ކޮށްދެއްވައި ދެއްކެވި ވާހަކަފުޅުގަ އެވެ.\nރައީ ސޯލިހުގެ ވާހަކަފުޅުގައި ފާހަގަ ކުރެއްވި ގޮތުގައި އެމްޓީސީސީއޭ ބުނުމުން މިއަދު އަޅުގަނޑުމެންނަށް ލިބޭ ވަރަށް ބޮޑު ހިތްހަމަޖެހުމެއް އެބަ އޮތެވެ. އެއީ، މިކުންފުންޏާ ހަވާލުކުރާ ކޮންމެ މަޝްރޫއެއްވެސް އޭގެ އެންމެ ރަނގަޅު ފެންވަރުގައި ވަގުތަށް ނިންމައިދޭނެ ކަމުގެ ޔަގީންކަން ކަމަށް ރައީސް ވިދާޅުވި އެވެ.\n"މިއީ މިއަދު އެމްޓީ.ސީސީއާ މެދު އަޅުގަނޑުމެންގެ ހިތްތަކުގައި އޮތް ޔަގީންކަން. ރައްޔިތުންގެ ހިތްތަކުން އެމްޓީސީސީ ވަނީ އިތުބާރާއެކު ޖާގައެއް ހޯދާފައި." ރައީސް ސޯލިހު ވިދާޅުވި އެވެ.\nއެމްޓީ.ސީސީއޭ ބުނުމުން، އެއީ ހަމައެކަނި އިމާރާތްކުރުމާއި ދަތުރުފަތުރާއި ކަނޑު އުޅަނދުފަހަރުގެ އިންޖީނު ވިއްކާ ކުންފުންޏެއް ކަމަށް ބައެއް ބޭފުޅުންނަށް ހީފުޅުކުރެއްވިދާނެ ކަމަށާއި އެހެން ނަމަވެސް ކަން އޮތީ އެހެން ނޫން ކަން ރައީސް ފާހަގަކުރެއްވެވި އެވެ. އެ ގޮތުން ބަނދަރު ހެދުން، ބިން ހިއްކުން، ގޮނޑުދޮށް ހިމާޔަތްކުރުން، ޝީޓް ޕައިލްކުރުން، މިއީ މި ކުންފުނީގެ އެންމެ ޒަމާންވީ މަސައްކަތްތައް ކަމަށް ރައީސް ވިދާޅުވި އެވެ.\n"މިއީ ރަށްރަށުގެ ރައްޔިތުން އެންމެ ބޭނުންވާ ލަފާފުރުމުގެ ހިދުމަތާ ގުޅިފައި ހުރި މަޝްރޫއުތައް. އެއާޕޯޓް ހެދުމާއި، މަގު ހެދުމާއި، ފެނާއި ނަރުދަމާ ނިޒާމު ގާއިމުކުރުމަކީ ވެސް، ރަށްރަށާއި މާލެއާ ދެމެދު ހުރި އަސާސީ ހިދުމަތުގެ ތަރައްގީގެ ފަރަގު ނައްތައިލުމަށް ޓަކައި ހިންގާ ވަރަށް މުހިންމު މަޝްރޫއުތަކެއް." ރައީސް ސޯލިހު ވިދާޅުވި އެވެ.\nރައީސް ސޯލިހު އިތުރަށް ވިދާޅުވީ މި ސަރުކާރުން އެންމެ ބޮޑަށް އިސްކަންދޭ ސިޔާސަތަކީ ތަރައްގީވެސް ލާމަރުކަޒު ކުރުން ކަމަށާއި ރާއްޖޭގެ ހުރިހާ ހިސާބެއްގައިވެސް އަސާސީ ހިދުމަތްތައް ގާއިމުކުރުން ކަމަށެވެ. ކޮންމެ ކަމެއްގައި މާލެ އަންނަން ނުޖެހި އެމީހަކު ދިރިއުޅޭ ރަށަކުން ނުވަތަ އެ ސަރަހައްދަކުން، އަސާސީ ހިދުމަތްތައް ލިބޭނެ ގޮތް ހެދުން އެއީ ހާއްސަ އިސްކަމެއް ދެއްވާ ކަމެއް ކަމަށް ރައީސްގެ ވާހަކަފުޅުގައި ފާހަގަކުރެއްވެވި އެވެ.\nރައީސް ސޯލިހުގެ ވާހަކަފުޅުގައި ވަނީ އެމްޓީސީސީއަށް ވަރަށް ބޮޑަށް ތައުރީފު ކުރައްވައިފަ އެވެ. އަދި މިހާރު އެމްޓީސީސީގެ މިސްރާބު މާ ބޮޑެތި މަޝްރޫއުތަކަށް ގެންދިއުމުގެ ވަގުތު ޖެހިއްޖެކަން ފާހަގަކުރައްވައި ރައީސް ވަނީ ބުރިޖު އެޅުމާއި މަގުތައް ހެދުމުގެ އިތުރުން ރާއްޖެއިން ބޭރުގެ މަޝްރޫއުތަކަށް ވެސް އެމްޓީސީސީ އެނބުރުމަށް އެދިވަޑައިގެންފަ އެވެ.


Story: Dhekilan Edheythee - EP07 - One Online\nދެކިލަން އެދޭތީ - 07\nތިރީސް ވަރަކަށް މިނެޓްގެ ދަތުރަކަށް ފަހު ޓެކްސީ ގޮސް އޭގެ މަންޒިލަށް މަޑުކޮށްލިއެވެ. ޓެކްސީއަށް ފައިސާ ދައްކަމުން ދެއެކުވެރީން ވެސް ކާރުން ފޭބިއެވެ.\nވަށައިގެންވި މާހައުލަށް އީވާއަށް ނަޒަރު ހިންގާލެވުނެވެ. މޫނުގައި އައިސް ބީހިލި ފިނި ރޯޅިއާއެކު އޭނައަށް ފުން ނޭވާއެއް ދޫކޮށްލެވުނެވެ. އޭނައާ ބައްދަލުކުރި މާހައުލަށް ކުދިކުދި ބަދަލުތައް އައިސްފައި ވިޔަސް ބީރައްޓެހިކަމުގެ އިހުސާސެއް ނުކުރެވުނެވެ. މަގުގެ ދެފަރާތުގައި ހުރި ބާރޗް އަދި އޯކް ގަސްތަކާއި، ފިހާރަތަކާއި، ރެސްޓޯރެންޓްތަކުން ފެށިގެން ގޮސް ކައިރީގައި އޮތްނަ ބޮޑު ޕާކަށް ވެސް ބަދަލެއް އައިސްފައި ވާހެނެއް ހިޔެއް ނުވެއެވެ. ބަދަލުތައް އައިސްފައި ވަނީ އޭނައާއި ރައުހާ ކުރިން އުޅުނު އިމާރާތަށެވެ. ކުރިއަށް ވުރެން އިމާރާތް އުސްވެ ބޮޑުކަމަށް ދައްކައެވެ. ހާމައަށް އޮތް އުޑާއި ހަމައަށް ވާސިލުވާން މަސައްކަތްކުރާ ކަހަލައެވެ. އީވާ އިސްއުފުލާލަމުން އެއިމާރާތަށް ބަލައިލިއެވެ. އޭނަގެ ތުންފަތުގައި ފުން ހިނިތުންވުމެއް ކުޅެލަމުން ދިޔަ އެވެ.\nކާރުގެ ޑިކީން ލަގެޖްތައް ނަގައި ދުވާރުމަތީގައި ޑްރައިވަރު ބެހެއްޓުމުން، ޑްރައިވަރަށް ރައުހާ ޝުކުރު އަދާކޮށްލިއެވެ. ހިތްހެޔޮ ހިނިތުންވުމެއް ދެމުން ޑްރައިވަރު ކާރަށް އެރީ ބާއްޖަވެރި ދުވަހަކަށް އެދެމުންނެވެ. އޭނަގެ އަޑުގެ ދަށުން ރައުހާ ވެސް އެޖުމްލަ ތަކުރާރުކޮށްލިއެވެ.\n''ކިހިނެއްވެފަ ތިހުންނަނީ؟'' ހުއްޓުން އަރާފައި ހުރި އީވާއަށް ބަލައިލަމުން ރައުހާ ވާހަކަދެއްކިއެވެ. އީވާގެ ފޮށީގެ އަތްގަނޑުގައި ހިފާ ދަމަމުން ކުރިމަތިން ފެންނަން ހުރި އިމާރާތުގެ މައި ދޮރާ ދިމާއަށް ރައުހާ ހިނގައިގަތެވެ. ދޮރު ކައިރިއަށް ހުއްޓެމުން ސެކިއުރިޓީ ކޯޑް ޖަހާލިއެވެ.\n''ހީވަނީ މީގެ ހައަހަރު ކުރީގެ ހަނދާންތައް އާވާހެން...'' ރައުހާގެ ފަހަތުން ހިނގައިގަންނަމުން އީވާ ބުންޏެވެ. ''މިހާރު ވަންނަ ދޮރުގައި ވެސް ސެކިއުރިޓީ ޕާސްވޯޑެއް ޖަހަން ޖެހޭތަ؟''\n''އަސްލު ވެސްދޯ، މި ނެއިބާރހޫޑް ރީޑިވެލޮޕްމެންޓަކަށް ނުދޭ... އެހެންވެ ހޯމް ފީލިންގްއެއް ހުންނަނީ... ހެހެހެ، މިހާރު މީހުން ވަރަށް ބިރުގަންނަ ޒަމާނެއްނު، އެހެންވެ ރައްކާތެރިކަމަށް ކުރިކަމެކޯމީ، ދެން ސެކިއުރިޓީ ގާރޑެއް ވެސް އުޅޭނެ، އޭނައަށް ޖެހޭނެ ފާޑެއްގެ ޕާސްއެއް ވެސް ދައްކަން....'' އައިސްފައިވި ބަދަލުތައް އީވާއަށް އޮޅުން ފިލުވައިދެމުން ރައުހާ މިސްރާބުޖެހީ ލިފްޓާއި ދިމާއަށެވެ. އެދިޔަ މަގުމަތީގައި ލިފްޓް ކައިރީ ހުންނަ ސެކިއުރީ ޕޯސްޓް ކައިރިއަށް އޭނަ ހުއްޓުނެވެ.\n''އެހެންތަ؟...'' އީވާ ބުމަ އަރުވާލިއެވެ.\n''ހޭއި ޖޯޖް، މީޓް އީވާ، މައި ނިއު ރޫމްމޭޓް...'' ސެކިއުރިޓީއަކަށް އުޅުނު ހަށިގަނޑުން ބިޔަ ފިރިހެން މީހާއަށް އީވާ ތައާރަފްކޮށްދެމުން ރައުހާ ބުނެލިއެވެ. ސޭންޑްވިޗެއް ކާން އުޅުނު ޖޯޖް އޭނަގެ ތުންފަތުގައި ހުރި ސޯސް ޓިޝޫ ކޮޅަކުން ފޮހެލަމުން އީވާއަށް ހިނިތުންވެލިއެވެ.\n''ހެލޯ ދެއާރ!، ނައިސް ޓު މީޓް ޔޫ...'' ސަލާމްކުރަން އަތްދިއްކޮށްލަމުން ޖޯޖް ބުންޏެވެ. އޭނަގެ މޫނުމަތިން ހިތްހެޔޮކަން ފާޅުވެއެވެ. އީވާ ވެސް ހިނިތުންވުމަކާއެކު ޖޯޖްގެ އަތުގައި ހިފިއެވެ. އަލަށް އަންނަ މީހުން ކަންތައް ކުރަން ޖެހޭނެ ގޮތުގެ ކުޑަ ތަޢާރަފެއް ޖޯޖް ދިނެވެ. އެއަށްފަހު އޭނަގެ މަސައްކަތަށް އެނބުރި ދިޔަ އެވެ. ސޭންޑްވިޗް ނަގަމުން ކާން ފެށިއެވެ. ރައުހާއާއި އީވާ އެކަކުއަނެކަކާ ބަދަލުކޮށްލި ނަޒަރާއެކު ހިނިތުންވެލުމަށްފަހު، ލިފްޓް ކަރިއަށް ޖެހިލަމުން ފާރުގައި ހުރި ބަޓަނަށް ފިތާލިއެވެ.\nފަންސަވީސް ވަނަ ބުރިއަށް ލިފްޓު އެރުމާއެކު ލިފްޓްގެ ދޮރު ހުޅުވިގެން ދިޔަ އެވެ. ރައުހާ ކުރިއަށް ޖެހިލިއެވެ. އަދި އީވާގެ ފޮށި ދަމަމުން ގޮސް އޭނަގެ އެޕާރޓްމެންޓްގެ ދޮރު ކުރިމައްޗަށް ހުއްޓުނެވެ. އީވާއަށް ދޮރުގެ ޕާސްވޯޑް ބުނެދެމުން އޭނަ ދޮރު ހުޅުވާލިއެވެ. އެތެރެއަށް ވަން އީވާ އޭނަ އަރައިގެން ހުރި އުސްކަށީގެ ފައިވާން ފައިތިލައާ ވަކިކޮށްލަމުން އެޕާޓްމެންޓަށް ނަޒަރެއް ދިނެވެ.\nޖާގައިގެ ގޮތުން ބޮޑު ތަނެކެވެ. ދެ ކޮޓަރިއާއި ފާޚަނާއެއްގެ އިތުރުން ބޮޑުކޮޓަރިއަކާއި ބަދިގެއެއް ހުރެއެވެ. ބަދިގެއާއި ކާބައި ހުންނަނީ އިންވެގެންނެވެ. ޒަމާނީ ކިޗެން ކެބިނެޓެއް ހުރިއިރު، ބަދިގޭގެ އުނދުން ކުރިމައްޗަށް ހުއްޓިހުންނަ އިރު، ބޮޑުކޮޓަރީގެ ފާރުގައި ހަރުކުރެވިފައިވާ ފަންސާސް އިންޗީގެ ޓީވީ ފެންނަން ހުރެއެވެ. ފާރުތަކުގައި ލާފައިވާ މަޑު ފިޔާތޮށިކުލައިން މާހައުލަށް ދިރުން ގެނެސްދެއެވެ. ބަދިގެއަށް ފުރަގަސްދޭހެން ބޮޑުކޮޓަރީގައި ހުރި ސޯފާތަކުން ފެށިގެން ގޮސް ކުޑަދޮރުގެ ފޮތިތަކަށް ދާންދެން ފިޔާތޮށިކުލައިގެ އަސަރު އެކުލެވިފައި ވެއެވެ. ފިޔާތޮށިކުލައަށް މަރުދޭ މީހަކު ދިރިއުޅޭތަނެއްކަން ހާމަވާހާވެއެވެ. އެޕާރޓެމެންޓް ސާފުތާހިރުވެފައި މީރު ވަހެއް ވެސް ދުވަމުން ދިޔަ އެވެ. އެވަހުން ސިކުނޑި ތާޒާ ކުރާހާ ވެއެވެ.\n''ހާދަ ޕިންކޭ ދޯ...'' ރައުހާއި ދިމާކޮށްލަމުން އީވާ ބުންޏެވެ.\n''ހެހެހެ، އީވް އަހަންނާއެކު ދިރިއުޅެން ފެށީމަ ދެން ވަރަށް ފަސޭހަ ވާނެ، ކައްކަދޭނެ މީހަކު ވެސް ހުންނާނެތާ، އަދި ކުއްޔާއި ހުރިހާ ޚަރަދެއްގައި ހިފާނެ މީހަކު ވެސް ހުންނާނެތާ... އިނގޭތަ އަހަރެން ދަރިނިވެރިވެފައިވާ މިންވަރު، މިތަނަށް ވެސް ހުރިހާ ޚަރަދެއް ކުރެވެނީ ކިރިޔާ، ބައްޕަ އަތުން ފައިސާ ހޯދަން ބޭނުން ނުވާތީ އެއްޗެކޭ ނުބުނަނީ، އޭރުން ބުނާނެ ވަގުތުން ރާއްޖެ އަންނަން، އަހަރެން ރާއްޖެ ދާކަށް ބޭނުމެއް ނޫން... ބައެއްފަހަރު ހިތަށް އަރާ އޭރު ލިބުނު ފުރުސަތުގައި ހިފާ މޮޑެލްއަކަށް ވެވުނު ނަމައޭ، އޭރުން މިހާރު ލިބޭ ވަރަށް ވުރެން ވެސް ގިނައިން ލިބުނީސް، ބައެއް މީހުން ހިތަށް އަރަނީ ޑޮކްޓަރަކަށް ވީމަ ވަރަށް ލިބޭނެއޭ، އެކަމަކު ހަޤީޤަތް އިނގޭނީ އެމަސައްކަތްކުރާ މީހަކަށް...'' ރައުހާ ގޮސް ވެއްޓިގަތީ ބޮޑުކޮޓަރީގެ ސޯފާ އަށެވެ. އެއަށްފަހު ސޯފާ ކުރިމަތީ ހުރި ބިއްލޫރި މޭޒުމަތީ އޮތް ޓީވީ ރިމޯޓާ ދިމާއަށް އަތްދިއްކޮށްލަމުން ރިމޯޓު ނެގިއެވެ.\n''ޚަރަދުތަކުގައި ހިފުވަން ވެގެން ދޯ އަހަރެން ގާތު މިތާނގައި މަޑުކުރާށޭ ބުނީ...'' އީވާ ސަމާސާ ރާގަކަށް ބުންޏެވެ. ''ރައު ބުނިހެން އަސްލު އަމިއްލަ ޚަރަދުގައި އުޅެންޏާ އެހާ ރަނގަޅު އެއްޗެއް ނުލިބޭ، އެކަމަކު ދެން ސްޕެޝަލިސްޓަކަށް ވީމަ ރަނގަޅު އެއްޗެއް ލިބޭނެ ކަމަށް އުއްމީދު މިކުރަނީ..'' އީވާ ބުންޏެވެ. އެއަށްފަހު ރައުހާ ދެއްކި ކޮޓަރިއަށް ދިއުމަށް ހިނގައިގަތެވެ.\n''އެންމެ ފާޚަނާއެއްތަ ހުންނަނީ؟...'' ކޮޓަރީގެ ކުރިމައްޗަށް ވާހެން ހުރި ފާޚަނާއަށް އިޝާރާތްކޮށްލަމުން އީވާ އެހިއެވެ.\n''އާނ... ފެންވަރައިގެން އަވަހަށް އާދޭ، އެހާއިރަށް ޕިއްޒާ ވެސް އަންނާނެ، މިއަދު ހާދަ ލަސްވާ ދުވަހެކޭ ދޯ...'' ކޮޓަރިއަށް ވަންނަން ދިޔަ އީވާއަށް އަވަސް ނަޒަރެއް ދެމުން ރައުހާ ބުނެލިއެވެ. އަދި އޭނަގެ ފޯނު ނަގަން އުޅުނު ވަގުތު ގޭގެ ބެލްޖަހާލި އަޑު އިވުނެވެ. އެއާއެކު ސޯފާގެ މައްޗަށް ފޯނު ދޫކޮށްލަމުން ރައުހާ ހިނގައިގަތީ ފާރުގައި ހަރުކުރެވިފައި ހުރި ސެކިއުރިޓީ މޮނީޓަރާ ދިމާއަށެވެ. އަދި އޭގެ އަރިމަތީގައި ހުރި ބަޓަނަކަށް ފިތާލަމުން ވާހަކަދެއްކިއެވެ.\n''ޕިއްޒާ އައިސްފި، އަވަހަށް އާދޭ ފެންވަރައިގެން...'' ކޮޓަރިއަށް ވަންތާ އިރުކޮޅެއް ފަހުން ފެންވަރާ ސާމާނާއި، ތުވާލި ހިފައިގެން ފާޚަނާއަށް ވަންނަން ކޮޓަރިން ނިކުތް އީވާ ފެނުމާއެކު ރައުހާ ބުންޏެވެ. އޭރު އޭނަގެ އަތުގައި ޕިއްޒާއެއް އޮތެވެ.\n''މިއަންނަނީ...'' އީވާ ބުނެލިއެވެ.\nއެތައްހާސް ސައިބޯނިތަކުން ފުރާލާފައި އޮތް ބިލިނގާގެ ތެރޭގައި އޮތް އީވާގެ މޫނުމަތިން ހިތްހަމަޖެހުމުގެ ކުލަވަރު ފެނެއެވެ. ބިލިނގާއަށް އަޅާފައިވި ބާތް ސޯލްޓާއި ލެވެންޑާ ތެލުގެ ލުއިލުއި މީރު ވަހާއި ބިލިނގާގެ ކައިރީގައި ރޯކޮށްފައި ހުރި އުށްބައްތީގެ މީރުވަސް އެކުވެ ސިކުނޑިއަށް ލުޔެއް ގެނެސްދިނެވެ. ވާންވެފައިވި ހަށިގަނޑުގެ މަސްތަކަށް ރާހަތު ލިބެމުން ދިޔަ އެވެ. ހަށިގަނޑަށް ލިބެމުން ދިޔަ އަރާމާއެކު އެސްފިޔަތަކަށް ބަރުވެ ނިދި ސަވާރުވާހެން ވެސް އޭނައަށް ހީވިއެވެ. ބޯޓު ތެރޭގައި ލޮލުފިޔާޖަހާލުމުގެ ފުރުސަތު ލިބުނު ކަމުގައި ވިޔަސް، ހަމަޖެހިލައިގެން ނިދާލެވޭ ގޮތެއް ނުވިއެވެ.\n''އީވް! ފާޚަނާ ތެރޭގައި ނިދަނީތަ!'' އީވާ ސިއްސައިގެން ގޮސްފައި ހޭލެވުނީ ރައުހާގެ އަޑަށެވެ.\n''އަވަހަށް ނިކުންނަން އުޅޭ! މިހާރު ފިއްޒާ ފިނިވެގެން މައިކްރޯވޭވަށް ލާފަ މިއައީ... އަވަސްކުރޭ!'' ރައުހާގެ އަޑަށް އީވާގެ ދެލޮލުން ނިދީގެ އަސަރު ފިލައިގެން ދިޔަ އެވެ. ހަމަހޭވެރިން ވެރިވެއްޖެއެވެ. އެއާއެކު، އޭނަ އަވަސްވެގަތީ ހަށިގަނޑުގައި ހުރި ސައިބޯނީގެ އަސަރު ފިލުވާލުމަށެވެ. ތުވާލި ހަށިގަނޑުގައި އޮޅާލުމަށްފަހު، ރޯކޮށްފައި ހުރި އުށްބައްތި ނިއްވާލަމުން ބިލިނގާގެ ފެންގަނޑު ހިންދާލިއެވެ. ކުރިން އެމޫނުމަތިން ފެނުނު ވަރުބަލިކަން ފިލައި ގޮސްފިއެވެ.\nގަޔަށް ދޫ ޓީޝާޓަކާއި ހަރުވާޅެއްލައިގެން މޫނުމަތި މޮއިސްޗަރައިސް ކޮށްލަމުން ކޮޓަރިން ނިކުންނަން އީވާ ހިނގައިގަތެވެ. އެނދުމަތީ ހުޅުވާފައިވި ފޮށި ތަރުތީބުކުރާނީ ކައިގެން އައިސްކަމަށް ނިންމަމުން ކޮޓަރީގެ ދޮރު އޭނަ ލައްޕާލިއެވެ.\n''އަވަހަށް އާދޭ، މިހާރު ހީހޫވަނިއޭ...'' ރައުހާއަށް އީވާ ފެންނައިރަށް ބުންޏެވެ. އޭނަ ހުރީ ކާމޭޒުދޮށުގައެވެ. އީވާގެ އިންތިޒާރުގައެވެ. ޕިއްޒާގެ ވަސް އައިސް ނޭފަތުގައި ޖެހުމުން ބަނޑުހައިކަން އިހުސާސްކުރެވުނެވެ. ހުސްވެފައިވި ގޮހޮރުން އެވަގުތު އަޑުތަކެއް ވެސް ލައްވާލިއެވެ. އޭނަ ގޮސް މޭޒު ދޮށުން ގޮނޑިއެއްގައި އިށީންނަމުން ކާން ފަށައިފިއެވެ.\n''ހީވަނީ ކާންނުލިބިފަ ހުރި މީހެއް ހެން!...'' އީވާއާއި ދިމާކޮށްލަމުން ރައުހާ ބުންޏެވެ. ދެއެކުވެރިން ކޮންމެވެސް ވާހަކައެއް އަޅުވާލަމުން ކެއުމާއިގެން ކުރިއަށް ދިޔަ އެވެ. ކިޔެވުން ފެށެން އަދި އެއްހަފްތާގެ މުހުލަތު އޮތުމުން އެކުގައި ކުރާނެ ކަންތައްތައް ވެސް ރާވައި ނިންމާލިއެވެ.\nރޭގަނޑެވެ. ހުސްގަޔާ އޮތް ޖާދިންއަށް އޭނަގެ މޭގައި މަޑުމަޑުން ފިރުމާލެވުނެވެ. މޭގެ ތެރޭގައި ރިހުމެއް އުފެދިފައިވާ ކަހަލައެވެ. އީވާ ފުރައިގެން ދިޔައީއްސުރެން އޭނަގެ ހިތަށް ފަޅުކަން ވެރިވެއްޖެއެވެ. އެއިހުސާސްތަކުގެ ތެރޭގައިވުމުން މީހާއަށް އުދާސްކަން ލިބެމުން ދިޔަ އެވެ. އޭނައަށް އިރުއިރުކޮޅާ ފޯނަށް ބަލައިލެވެއެވެ. އަދިވެސް އީވާގެ ފޯނުކޯލެއް އޭނައަކަށް ނުލިބެއެވެ. އިންތިޒާރު ދިގުލާން ފެށުމުން ހިތަށް އިތުރު ތުރާލަކަށް ވެއްޖެއެވެ. މިވަރުން ދަންޏާ އޭނަ ކެތްތެރިވާނީ ކިހިނެއް ހެއްޔެވެ؟ އީވާ ދެކިލަން އޭނަ ބޭނުމެވެ. އެއަތުގައި ހިފާލުމަށް ވެސް މެއެވެ. ހިތުގެ އެދުންތަކާ ހުރެ މީހާގެ ހަމަޖެހުން ގެއްލިގެން ދިޔަ އެވެ. ޓިކެޓު ނަގައިގެން އީވާގެ ގާތަށް ހިނގައިދާނަމޭ ވެސް އޭނަގެ ހިތަށް އެރިއެވެ. ނަމަވެސް އޭނަގެ ބޮލުގައި އެޅިފައިވި ޒިންމާތައް ހަނދާންވެ އެއީ ކުރެވޭނެކަމެއް ނޫންކަން ރޭކާލިއެވެ. އީވާގެ ގާތަށް ދެވޭނެ ދުވަހަކާ މެދު ވިސްނާލަން ވެސް ދައްޗެވެ. އޮފީހުގައި ކުރަން ހުރި މަސައްކަތްތައް އެހާ ގިނަ އެވެ. އަލަށް ހުޅުވަން ތައްޔާރުވަމުންދާ މަތީފަންތީގެ ރިސޯޓުގެ ކަންތައް ހަމައަކަށް އަޅުވަން އެބަޖެއެވެ. ހަމައެއާއެކު އިތުރު ޕްރޮޖެކްޓްތަކަށް ވަގުތު ހުސްކުރަން ވެސް އެބަޖެހެއެވެ. އެކަންތަކަށް ފަރުވާކުޑަކުރެވޭކަށް ނެތެވެ. ޚިޔާލުތަކުގެ ފުންކަނޑެއްގެ ތެރެއަށް މީހާ ގެނބިގެންދާހެން ޖާދިންއަށް ހީވިއެވެ.\n''އަދިވެސް ނުދެވެނީތަ؟ އެކަމަކު މިހާރު ދެވޭނެހާ އިރު ވެއްޖެ، ދެން ކީއްވެތަ އީވް ނުގުޅަނީ؟ ކަމެއް ދިމާވީތަ؟...'' ތަފާތު އެކިއެކި ޚިޔާލުތަކުން އޭނަގެ ހިތް ނުތަނަވަސްކުރުވިއެވެ. އެނދުގައި އޮތްނަން ދަތިކަމަކަށްވުމުން އޭނައަށް ކޮޅަށް ތެދުވެވިއްޖެއެވެ. އަތަށް ފޯނު ލަމުން ކޮޓަރީގެ ތެރޭގައި ކުރުކާލިކަނޑާލެވުނެވެ. ވިސްނެމުން ދިޔަ ވަރަކަށް ސިކުނޑީގެ ނާރުތަކަށް ވާންވާހެން އޭނައަށް ހީވިއެވެ. ތަފާތު އެކިއެކި ޚިޔާލުތައް ސިކުނޑިއަށް ވެރިވެ މީހާ އިތުރަށް ހާސްވިއެވެ.\n''މާމައަށް ގުޅާފަ ބަލަން ވީތަ އީވްގެ ޚަބަރެއް ވިތޯ؟... ނޫން... ނޫން، އެއީ ރަނގަޅުކަމެއް ނޫން، އޭރަށް މާމަގެ ހިތުގައި ސުވާލު އުފެދިދާނެ... އެކަމަކު ކީއްވެތަ އީވްގެ ޚަބަރެއް ނުވެގެން އުޅެނީ، އިސް ޝީ އޯލް ރައިޓް؟... ރައުހާ! އޭނައަށް ގުޅަން ވީތަ؟، ފަހަރެއްގައި ވެދާނެ އީވް ނިދަނީ ކަމަށް ވެސް...'' ހާޖަރާއަށް ގުޅުމަކީ ރަނގަޅު ޚިޔާލެއް ނޫންކަން ޖާދިންގެ ޒަމީރު އޭނައަށް ވިސްނައިދިނެވެ. އެންމެފަހުން ފުންކޮށް ވިސްނުން ހިންގާލުމަށްފަހު އޭނަ ނިންމީ އީވާ ގުޅަން ދެން އިންތިޒާރުކުރުމަށެވެ. މީހާ ނުތަނަވަސް ވިޔަސް މެއެވެ. އީވާގެ ރައްޓެއްސަކަށް ގުޅައި މަޢުލޫމާތު އޮޅުން ފިލުވުން އެއީ ވެސް ރަނގަޅު ގޮތެއް ނޫނޭ އޭނަގެ ހިތަށް އެރިއެވެ. އޭރުން އޭނައާއި އީވާގެ ދެމެދުގައި އޮތް ސާފު ލޯތްބާ މެދު މީހުންގެ ހިތުގައި ސުވާލު އުފެދިދާނެއެވެ.\nޖާދިންއަށް އެނދަށް ވެއްޓިގަނެވުނެވެ. އީވާ އޭނަގެ ހިތުގައި ކުޅެލާފައި ވަނީ އެލޯތްބާ ވަކިނުވެވޭނެ ފަދައަކުންނެވެ. އޭނައަށް މޭގައި ފިރުމާލެވުނެވެ. އަދި ފޯނު ހުޅުވާލަމުން އީވާއާއެކު ނަގާފައިވާ ފޮޓޯތަކަށް ބަލައިލަމުން ހިނިތުންވެލަން މަސައްކަތްކުރިއެވެ.\n''ރެއިން އެބަ ގުޅާ!...'' ކާމޭޒުމަތީ އޮތް އޭނަގެ ފޯނު ނަގަމުން ރައުހާ ބުނެލިއެވެ. އޭނަގެ ހިނިތުންވުން ކުރިއަށް ވުރެން ފުންވެގެން ދިޔަ އެވެ. ދެލޮލުން ތަފާތު ވިދުމެއް ފެނުނު ކަހަލައެވެ. އީވާއަށް އެހުރިހާ ބަދަލެއް ފާހަގަ ކުރެވި އެކުވެރިޔާއަށްޓަކައި އުފާވިއެވެ.\n''ރެއިން!...'' ފޯނު ނަގަމުން ޖޯޝުގައި ރައުހާ ބުންޏެވެ. އޭނަގެ އަޑުން ލޯބި ފާޅުވިއެވެ. ވާހަކަދެކެވެމުން ގޮސް ފަރުހާންއަށް އީވާ ވެސް ތައާރަފްކޮށްދިނެވެ. އީވާ ވެސް ރައުހާ ކުރުނުކޮށް ބުނަން ފެށުމުން އޭނާއާ ވާހަކަދެއްކިއެވެ. އެއަށްފަހު ރައުހާގެ އަތަށް ފޯނު ދިނެވެ.\nދުވަހުގެ ތަފުސީލުތައް ހިއްސާކުރަމުން ރައުހާ ހިނގައިގަތީ ބެލްކަނިއާ ދިމާއަށެވެ. އެމަންޒަރު ބަލަން އިން އީވާ ކުއްލިޔަކަށް ކަމެއް މަތިން ހަނދާން ވެއްޖެއެވެ. ދެލޯބޮޑުކޮށްލަމުން އޭނައަށް އަނގަމަތީ އަތްއަޅާލެވުނެވެ.\n''ޖާދިން!...'' އީވާއަށް ބުނެވުނެވެ. ޖާދިންގެ މަތިން އޭނަ ހަނދާނެއް ވެސް ނެތެވެ. މަންމައާއި މާމައަށް ގުޅާ ޚަބަރުދަބަރު އޮޅުންފިލުވައި ދިން އިރު ޖާދިންއަށް ގުޅުމުގެ ޚިޔާލެއް އޭނައަކަށް ނުލިބުނެވެ. އެއީ ކީއްވެގެން ހެއްޔެވެ؟ ޖާދިން އޭނަގެ ފޯނުކޯލަކަށް އިންތިޒާރު ކުރާނެކަން އިނގޭތީ ކުށްވެރިކަމުގެ އިހުސާސްތަކުން މީހާ ވަށާލައިފިއެވެ.\nއީވާ އަވަސްއަވަހަށް ހިނގައިގަތީ ކޮޓަރިއާ ދިމާއަށެވެ. އެދިޔަ މަގުމަތީގައި އަމިއްލަ ނަފުސަށް އޭނަ އަޑުލިއެވެ. ޖާދިންގެ ނަން އޭނަގެ ފިކުރުތަކުން ފޮހެވިގެން ދިޔައީތީއެވެ. މިވީހާ އިރު ޖާދިން މަތިން ހަނދާން ނުވީތީއެވެ.\nކޮޓަރިއަށް ވަދެވުމާއެކު އެނދުގެ އަރިމަތީ މޭޒު މަތީ ޗާޖަށް ޖަހާފައި އޮތް ފޯނު އޭނަ ނެގިއެވެ. ފޯނު ހުޅުވާލުމުން ޖާދިންގެ ޚަބަރެއް ވެފައި ނެތްކަން ފާހަގަ ވިއެވެ. އެވަގުތު އޭނަދެކެ ޖާދިން ހިތްހަމަ ނުޖެހުނީބާވައޭ ވެސް އީވާގެ ހިތަށް އެރިއެވެ. އެހާ އިރުވެގެން ދިޔަ އިރު ވެސް އޭނަގެ ޚަބަރެއް ނުވުމުން ޖާދިން ދެކެފާނެ ގޮތަކާ މެދު އީވާގެ ހިތް ތެޅިލިއެވެ. ނަމަވެސް އޭނަ ކުރާނީ ކީއް ހެއްޔެވެ؟ އިހުސާސްތަކެއް ނުވާއިރު ލޯތްބާއި ކުލުނު ދައްކާނީ ކިހިނެއް ހެއްޔެވެ؟ އަރަތެއް ކަހަލަ ޖަޒުބާތުތަކުގެ ސަބަބުން އީވާއަށް އިތުރު ނުތަނަވަސްކަމެއް ލިބުނެވެ.\nވިސްނަން އިނދެފައި އޭނަ ޖާދިންއަށް ގުޅިއެވެ. ޖާދިންގެ ހިތްހަމަޖައްސާލަދޭށެވެ. ލޯބި ނުދެވުނަސް އެވަރު އޭނައަށް ކުރެވޭނެ ނޫން ހެއްޔެވެ؟\nފުރަތަމަ ރިންގާއެކު ޖާދިން ފޯނު ނަގައިފިއެވެ. ދުލުން ނުބުނިކަމުގައި ވިޔަސް ޖާދިންގެ އަމަލުން އޭނަ ދިޔައީ އީވާގެ ފޯނުކޯލަށް އިންތިޒާރުކުރަމުންކަން އީވާއަށް ރޭކާލިއެވެ.\n''ހުރިހާކަމެއް ރަނގަޅުތަ، އީވްގެ ޚަބަރެއް ނުވެގެން ވަރަށް އިންތިޒާރުކޮށްފިން...'' ޖާދިންގެ އަޑު އިވުނެވެ. އެއަޑުގައި އުފާވެރިކަން ވިއެވެ. އޭގެ ސަބަބުން އީވާގެ ހިތުގައި ރިއްސާލިއެވެ.\n''ހޫމްމްމް، ހުރިހާކަމެއް ވެސް ރަނގަޅު، ކުޑަކަމެއްގައި އުޅެން ޖެހުނީމަ ނުގުޅުނީ، ސޮރީ...'' އީވާ މަޢާފަށް އެދުނެވެ.\n''ކީއްވެތަ އީވް އަބަދު މަޢާފަށް އެދެނީ؟'' އީވާގެ ފަރާތުން ކަމެއް ފާހަގަ ކުރެވުނު ޖާދިންއަށް ބުނެލެވުނެވެ. އޭނައާއި އީވާއާ ދެމެދު ވާހަކައެއް ދެކެވިއްޖެނަމަ އަބަދުމެ އީވާ މަޢާފަށް އެދެއެވެ. އޭގެ ސަބަބުން ހިތުގައި އުފެދިގެން އައި ސުވާލުތައް އޭނަގެ ދުލުކުރިއަށް އެންމެ ފަހުން އަތުވެއްޖެއެވެ. ޖާދިން ދިޔައީ އީވާގެ ޖަވާބަކަށް އިންތިޒާރުކުރަމުންނެވެ.\nއީވާއަށް އިނދެވުނީ ހިމޭންވެފައެވެ. އެއީ އަބަދުގެ އާދައެވެ. ޖާދިން ކިތަންމެ ވާހަކައެއް ދެއްކިޔަސް އީވާގެ ފަރާތުން ފެންނާނީ ހިމޭންކަމެވެ. ލޯބި ހާމަކުރިޔަސް ހަމަ އެމަޑުމައިތިރިކަމެވެ. އެސިފަތައް މިހާރު ޖާދިންގެ ތޫނު ނަޒަރުގައި އަޅައިގަތީ ބާވައޭ އީވާގެ ހިތަށް އެރިއެވެ. އެއާއެކު ހިތުގެ ތެޅުން އަވަސްވާން ފެށިއެވެ.\n''އީވް؟...'' އީވާގެ ފަރާތުން ޖަވާބެއް ނުލިބި ގިނައިރުވާން ފެށުމުން ޖާދިން ގޮވާލިއެވެ. ކަންބޮޑުވުން އޭނަގެ އަޑުގައި ވިއެވެ.\nޖާދިންގެ ސުވާލަށް ޖަވާބު ދޭނެ ގޮތެއް އީވާއަކަށް ނެގުނެވެ. އެވަގުތު ފަރުހާންއާއި ރައުހާގެ ގުޅުމާމެދު އޭނައަށް ވިސްނާލެވުނެވެ. ދުރުގައި އުޅުނަސް އެދެމެދުގައި އޮތް ލޯބި ހާމަވެއެވެ. އެކަކު އަނެކަކަށް ކުރާ އިންތިޒާރު ހާމެއެވެ. ހިތާމައަކީ އޭނައާއި ޖާދިންގެ ގުޅުމުގައި އެއީ އެއްފަރާތުން ވެވޭ އިހުސާސަކަށް ވީތީއެވެ. ދެހިތުގައި އެއް ވިންދެއް ނުޖަހާތީއެވެ. އޭނަގެ ހިތް ޖާދިންއަށް އިންތިޒާރުނުކުރާތީއެވެ. ދެކިލަން ކެތްތެރިކަން ކުޑަނުވާތީއެވެ. އޭނައާ ޚިލާފަށް ޖާދިންގެ ފަރާތުން ފެންނަނީ ލޯތްބެވެ. އޯގާތެރިކަމެވެ. އޭނަގެ އުފަލަށްޓަކައި ޤުރުބާން ވާން ތައްޔާރަށް ހުރިކަން އަބަދުމެ ސާބިތުކޮށްދެއެވެ. އެހެނަސް، އޭނަގެ ހިތް ތަފާތެވެ. މަޖުބޫރުގެ މައްޗަށް މެނުވީ އެނާޒުކު ގުޅުން ބިނާވެފައި ނުވެއެވެ. ކޮންމެ ހިނދެއްގައި ވެސް ފުނޑުފުނޑުވެދާނެކަމުގެ ބިރު ހިތުގައި އޮވެއެވެ. ޖާދިން ދެކެ ލޯބި ނުވެވިދާނެކަމުގެ ގިލަންވެރިކަން އެބަދުމެ އެހިތުގައި ވިންދު ޖަހައެވެ.\n''ލަހުން ގުޅާ ލެވުނީމަ މަޢާފަށް އެދެވުނީ...'' ހިމޭންކަމުގެ ސުކޫތަކަށް ފަހު އީވާ ބުނެލިއެވެ. މިފަހަރު ވެސް ހިތުގެ ހާލު އަންގައިދިނުމުގައި ކާމިޔާބެއް ނުލިބުނެވެ. ހިތްވަރު އެލި ފަސްޖެހެވުނީއެވެ.\n''ދެން ބާއްވަނީ، ވަރަށް ވަރުބަލިވެފަ މިހުރީ...'' އީވާ ބުންޏެވެ. އީވާގެ އަޑުން ވަރުބަލިކަން އިހުސާސް ކުރެވުމުން އިތުރަށް ވާހަކަދައްކާކަށް ޖާދިން ނުހެދިއެވެ. އޭނަ ފޯނު ކަނޑާލީ ލޯބިވާކަން ހާމަކުރަމުންނެވެ.


Sara ge ehaaraai mihaaru ge sifa video akun | Mihaaru\nސާރާގެ އެހާރާއި މިހާރު.\n03 ޖޫން 2020 - 09:166comments\nއަންނަ އޮގަސްޓް މަހުގެ 12 ގައި 25 އަހަރު ފުރޭ، އުންމީދީ ބަތަލާ ވަނީ 2018 ގައި ބޮލީވުޑަށް ނުކުތުމުގެ ކުރިން ހަށިގަނޑަށް ބޮޑު ބަދަލެއް ގެނެސްފަ އެވެ. އޭނާ ސްކްރީނުން ފެނުނު އިރު، އެއީ ކުރިން އެހާ ފަލަކޮށް މީހެއް ކަމަށް ގަބޫލުކުރަން ވެސް ދަތިވެދާނެ އެވެ. އެކަމަކު ސާރާ ވަނީ ހަށިގަނޑަށް ބޭނުންވާ ކޮންމެ ކަހަލަ ބަދަލެއް ގެނެވިދާނެކަން ސާބިތުކޮށް ދީފަ އެވެ.\nއިންސްޓަގްރާމްގައި އާންމުކުރި ވީޑިއޯއެއްގައި އޭނާ ވަނީ އެހާރާއި މިހާރު ދައްކާލައި، ފިޓްވާން ކުރި މަސައްކަތުގެ ބައެއް ހިއްސާކޮށްފަ އެވެ.\nއެކްޓަރު ސައިފް އަލީ ޚާންގެ ދޮށީ އަންހެން ދަރިފުޅު ކުރިން ދީފައިވާ އިންޓަވިއުއެއްގައި ބުނެފައިވާ ގޮތުގައި މިހާރު އޭނާ ފެންނަ ސިފަ އަށް ހަށިގަނޑު ލޫޅާފަތިކުރަން ފެށި ދަތުރަކީ ހިތްވަރާއި ބުރަ މަސައްކަތުގެ ނަތީޖާ އެވެ. އަދި ކެއުމަށް ގެނައި ބަދަލުތަކާއި އިންސްޓްރަކްޓަރު ދިން އިރުޝާދުތަކާ އެއްގޮތަށް ބަރާބަރަށް އަމަލުކުރުމެވެ.\nހިސްޓްރީ އާއި ޕޮލިޓިކަލް ސައިންސްގެ ދާއިރާ އިން ނިއު ޔޯކްގެ ކޮލަމްބިއާ ޔުނިވަސިޓިން ގްރެޖްއޭޓްވެފައިވާ ބަތަލާ އޭރު ބުނި ގޮތުގައި އެއްފަހަރު އިންޑިއާ އިން ބޭރުގައި ހުރެފައި ގައުމަށް ކުރި ދަތުރެއްގައި އެއާޕޯޓްގައި މަންމަ އަމްރިތާ ސިންގަށް އޭނާ ނޭނގިގެން ވެސް އުޅެން ޖެހުނެވެ. ސަބަބަކީ ވަރަށް ބޮޑަށް ހަށިގަނޑު ހިއްކާލާފައިވުމެވެ.\n"ލަވް އާޖް ކަލް" ގެ ލަވައެއް.\nސާރާ އަކީ މިހާރު ބޮލީވުޑްގައި ތިބި ޒުވާން އާ ބަތަލާއިންގެ ތެރެއިން އެންމެ ފިޓް އެއް ބަތަލާ އެވެ. އޭނާ އަކީ ގަވައިދުން ކަސްރަތު ކުރާ މީހެކެވެ. އަދި އެފަދަ ވީޑިއޯތައް އިންސްޓަގްރާމްގައި ވެސް ހިއްސާކުރެ އެވެ.\nދެހާސް އަށެއްގައި ފިލްމު "ކޭދަރުނާތު" އިން ބޮލީވުޑަށް ނުކުތް ބަތަލާގެ ތިން ފިލްމެއް މިހާތަނަށް ރިލީޒްވެފައިވެ އެވެ. އެއީ "ކެދަރުނާތު" ގެ އިތުރުން "ސިމްބާ" އާއި "ލަވް އާޖް ކަލް" އެވެ. ސާރާގެ ކުރިއަށް އޮތް ފިލްމަކީ "ކޫލީ ނަމްބަރު 1" އެވެ.\nއޭނާ ސޮއިކޮށްފައިވާ ފިލްމުތަކުގެ ތެރޭގައި ޑައިރެކްޓަރު އާނަންދު އެލް ރާއީގެ "އަތުރަންގީ ރޭ" ހިމެނެ އެވެ.\nއިތުރު ލިޔުންތައް ބޮލީވުޑް ކަސްރަތު ސައިފް އަލީ ޚާން ބަރުދަން ލުއިކުރުން އެކްޓްކުރުން\nސައިފްގެ ފިރިހެން ދަރިފުޅު ބޮލީވުޑަށް ނުކުމެދާނެ\nސައިފްގެ ދަރިފުޅު ބުނަނީ ބައްޕަ މުސްކުޅިވެއްޖެ ކަމަށް


ތިބާގެ ދުޢާއަކީ މުސްތަޖާބު ދުޢާއަކަށް ހަދަންބޭނުންނަމަ..1 – DhiSalafiyyah\nއެންމެހައި ޙަމްދު ތަޢުރީފާއި ޘަނާ ޙައްޤުވެގެންވަނީ ﷲ ތަޢާލާ އަށެވެ. އެއިލާހީ އަޅުގަނޑުމެން ނެތުމުގެ ތެރެއިން ވުޖޫދަށް ގެންނަވައި ޙައްޤާއި ބާޠިލު ވަކިކޮށް ދެއްވެވި އިލާހެވެ. ޞަލަވާތާއި ސަލާމް ލެއްވުން އެދި ދުޢާ ކުރަނީ ޙައްޤާއި ބާޠިލް ވަކިކޮށްދެއްވެވުމަށްޓަކާ މި އުންމަތަށް ފޮނުއްވެވި، ނަބީކަމާއި ރަސޫލުކަން ޚަތިމުކުރެއްވެވި މާތް ނަބިއްޔާ މުޙައްމަދު ޞައްލަﷲ ޢަލައިހިވަސައްލަމައަށެވެ. އަދި މިޞަލަވާތުގައި އެކަލޭގެފާނުގެ އާލުންނާއި، އަޞްޙާބުންނާއި، ޤިޔާމަތަށް ދާންދެން އެކަލޭގެފާނު ނަމުނާއަކަށް ބަލައިގެން ދުނިޔަވީ ޙަޔާތް ވޭތުކުރަމުންދާހާ ބަޔަކު ޝާމިލުކުރަމެވެ.\nލޮބުވެތި އަޚާއެވެ! ލޮބުވެތި އުޚްތާއެވެ! ތިބާގެ ދުޢާއަކީ މުސްތަޖާބު ދުޢާއަކަށް ހަދަން ބޭނުންކަމުގައިވަނީނަމަ : –\n1.މާތް ﷲއަށް ޚާލިޞްކޮށް ދުޢާ ކުރާށެވެ. އެއިލާހު ފިޔަވައި އެހެން އެއްވެސް ފަރާތަކަށް ދުޢާ ނުކުރާށެވެ. އަދި އެއިލާހަށް ދުޢާ ކުރުމުގައި އެހެން އެއްވެސް ފަރާތެއް ބައިވެރި ނުކުރާށެވެ. އެއީ ކިތަންމެ ބޮޑު ވަލީ ވެރިއެއްކަމުގައި ވިއަސްމެއެވެ. ފަހެ ހަމަކަށަވަރުން ދުޢާއަކީ އަޅުކަމެކެވެ. އަދި ކިއެއްތަ އަޅުކަމުގެ ތެރެއިންވެސް އެންމެ މާތް އެންމެ ޝަރަފުވެރި އަޅުކަމެވެ. އެހެންކަމުން ﷲއަށް ޚާލިޞްކޮށް ނުކުރާހާ ހިނދަކު، އެއިލާހު ދުޢާ އިޖާބަނުކުރައްވަވާނެތެވެ. ﷲ ތަޢާލާ ވަޙީ ކުރައްވަވާފައިވެއެވެ. وَأَنَّ ٱلْمَسَـٰجِدَ لِلَّهِ فَلاَ تَدْعُواْ مَعَ ٱللَّهِ أَحَداً (الجن:18) ” އަދި ހަމަކަށަވަރުން މިސްކިތްތައްވަނީ ﷲތަޢާލާއަށެވެ. ފަހެ ތިޔަބައިމީހުން އެއިލާހާއެކު އެހެން އެއްވެސް ފަރާތަކަށް ދުޢާ(އަޅުކަން) ނުކުރާށެވެ.” އަދިވެސް އެއިލާހު ވަޙީކުރައްވަވާފައިވެއެވެ. فَٱدْعُواْ ٱللَّهَ مُخْلِصِينَ لَهُ ٱلدّينَ وَلَوْ كَرِهَ ٱلْكَـٰفِرُونَ (غافر: 14) ” ފަހެ ތިޔަބައިމީހުން ﷲއަށް ޚާލިޞްކޮށް ދުޢާކުރާށެވެ. ކާފިރުން ކިތަންމެ ނުރުހުނު ކަމުގައިވިއަސްމެއެވެ.” އިބްނު އައްބާސް ރަޟިޔަﷲ ޢަންހުގެ ކިބައިން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ އެކަލޭގެފާނަށް ޙަދީޘްކުރެއްވެވިއެވެ. إِذَا سَأَلْتَ فَاسْأَلِ اللهَ، وَإِذَا اسْتَعَنْتَ فَاسْتَعِنْ بِاللهِ (صححه الألباني في صحيح الجامع) “ތިބާ ކަމަކަށް އެދެންޔާ (ދުޢާކުރަންޔާ)، ﷲގެ ޙަޟްރަތުން އެދޭށެވެ. އަދި ތިބާ އެހީތެރިކަމަކަށް އެދެންޔާ، ﷲގެ ޙަޟްރަތުން އެދޭށެވެ.”\n2.ކެތްތެރިވާށެވެ. ތިމަންނަގެ ދުޢާ އަދިވެސް އިޖާބަ ނުކުރައްވައޭ ބުނެ އަވަސްއަރައިނުގަންނާށެވެ. އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވެވިއެވެ. يُسْتَجَابُ لِأَحَدِكُمْ مَا لَمْ يَعْجَلْ، يَقُوْلُ: دَعَوْتُ فَلَمْ يُسْتَجَبْ لِيْ (رواه البخاري ومسلم) ” ތިޔަބައިމީހުން ‘އަހަރެން ދުޢާކޮށްފީމެވެ. އަދިވެސް އަހަރެންގެ ދުޢާ އިޖާބަނުކުރައްވަވައެވެ.’ ބުނެ އަވަސްއަރައިނުގަންނަހާ ހިނދަކު، ތިޔަބައިމީހުންގެ ދުޢާ އިޖާބަކުރެއްވޭނެއެވެ.” އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެގެންވާ އެހެން ޙަދީޘެއްގައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވެވިއެވެ. لَا يَزَالُ يُسْتَجَابُ لِلْعَبْدِ مَا لَمْ يَدْعُ بِإِثْمٍ أَوْ قَطِيْعَةِ رَحِمٍ، مَا لَمْ يَسْتَعْجِلْ. قِيْلَ: يَا رَسُوْلَ اللهِ، مَا الْاِسْتِعْجَالُ؟ قَالَ: يَقُوْلُ: قَدْ دَعَوْتُ، وَقَدْ دَعَوْتُ، فَلَمْ أَرَ يَسْتَجِيْبُ لِيْ، فَيَسْتَحْسِرُ عِنْدَ ذَلِكَ، وَيَدَعُ الدُّعَاءَ (رواه مسلم ) ” އަޅާ ފާފައަކަށް ނުވަތަ ރަޙިމްގެ ގުޅުންކެނޑުމަށް ދުޢާ ނުކުރާހާ ހިނދަކު، އޭނާ އަވަސްއަރައިނުގަންނަ ކަމުގައިވަނީނަމަ އޭނާގެ ދުޢާ އިޖާބަ ކުރެއްވޭނެއެވެ. އެހިނދު ސުވާލުކުރެވުނެވެ. އޭ ﷲގެ ރަސޫލާ ޞައްލަﷲ ޢަލައިހިވަސައްލަމައެވެ. އަވަސްއަރައިގަތުމަކީ ކޮބައިތޯއެވެ؟ އެކަލޭގެފާނު ޙަދީޘްކުރެއްވެވިއެވެ. އޭނާ ބުނެތެވެ. އަހަރެން ދުޢާކޮށްފީމެވެ. ދުޢާކޮށްފީމެވެ. އަދިވެސް އަހަރެންގެ ދުޢާ އިޖާބަކުރައްވާތަނެއް އަހަންނަކަށް ނުފެނެއެވެ. ދެންފަހެ ދުޢާކުރުމަށް ފޫހިކޮށް އޭނާ ދުޢާކުރުން ދޫކޮށްލަތެވެ.” އިބްނުލް ޤައްޔިމް ރަޙިމަހުﷲގެ ބަސްފުޅެއްގައި އައިސްފައިވެއެވެ. ” އިޖާބަ އަވަސްނުވުމުގެ ސަބަބުން ދުޢާކުރުން ދޫކޮށްލާ މިހާގެ މިސާލަކީ، އޮށްތަކެއް އިންދައި އެއަށް ފެންދީ ބަލަހައްޓަމުންއައިސް، މެވާއެޅުން ލަސްވުމުން އެ ދޫކޮށްލާ މީހާގެ މިސާލެވެ.”(الجواب الكافي)\n3.ހުރިހާ ފާފަތަކުން ތައުބާވާށެވެ. އަދި ﷲގެ ސީދާވެގެންވާ މަގަށް ރުޖޫޢަވާށެވެ. ފަހެ ހަމަކަށަވަރުން، ގިނަމީހުންގެ ދުޢާތައް އިޖާބަވުން ލަސްކުރަނީ އެބައިމީހުންގެ ފާފަތަކެވެ. ޢުމަރު ރަޟިޔަﷲ ޢަންހު ވިދާޅުވިއެވެ. ” ﷲޙަރާމްކުރައްވަވާފައިވާ ކަންތައްތަކުން ދުރުވެގެންވާމީހާގެ ދުޢާއާއި އަޅުކަންތައް ﷲ ތަޢާލާ ޤަބޫލުކުރައްވަވައެވެ.” އަދި ސަލަފުންގެ ބައެއް ބޭކަލުން ވިދާޅުވާކަމުގައިވެއެވެ. ” ދުޢާ އިޖާބަވުން ލަސްވެގެން ނުއުޅޭށެވެ. ތިބާވަނީ ފާފަތަކުން، (އިޖާބަވުން އަވަސްވުމުގެ) މަގު ބަންދުކޮށްފައެވެ.”\nލޮބުވެތި އަޚުންނާއި އުޚްތުންނޭވެ! ދުޢާކުރާ ފާފަވެރިޔާގެ މިސާލަކީ ދުނިޔޭގެ ރަސްރަސްކަލުންގެ ތެރެއިން ރަސްކަލަކާ ހަނގުރާމަކޮށް، އޭނައާއި ޢާދާވާތްތެރިކަމުގައި އެތައް ދުވަސްތަކެއް ވޭތުކުރުމަށްފަހު، އޭނާގެ އިޙްސާންތެރިކަމަށް އެދި ދާމީހާގެ މިސާލެވެ. އެނައާއި އެރަސްގެފާނާއި ދެމެދުގައިވާ ގުޅުން ރަނގަޅު ނުކުރަނީސް، ރަސްގެފާނު އެފަދަމީހަކަށް އިޙްސާންތެރިވާނެ ހެއްޔެވެ؟


Javvugai hingi emme furathama kuh thahuqeequ kuranee! - vNews.mv\nޖައްވުގައި ހިންގި ފުރަތަމަ ކުށް ތަހުޤީޤު ކުރަނީ!\nމުޙައްމަދު އަފްރާޙް 24 August 2019, 15:15\nޖައްވުގައި އެންމެ ފުރަތަމަ ފަހަރަށް ހިންގި ކުށުގެ އަމަލު އެމެރިކާގެ ޖައްވީ އިދާރާ ނާސާއިން ތަހުޤީޤު ކުރާން ފަށައިފިއެވެ.\nޖައްވުގައި ފުރަތަމަ ފަހަރަށް ކުށެއް ކުރި ކަމަށް ތުހުމަތު ކުރެވިފައި މިވަނީ ޖައްވީ އެސްޓްރޮނޯޓްއެއް ކަމަށްވާ އޭން މެކްލެއިންގެ މައްޗަށެވެ.\nބައިނަލްއަޤްވާމީ ޖައްވީ އިދާރާ (އައިއެސްއެސް) ގައި ހުރެ މެކްލެއިން ކޮށްފައިވާ ކަމަށް ތުހުމަތު ކުރެވޭ ކުށަކީ، އޭނާގެ ކުރީގެ އަނބިމީހާގެ ބޭންކް އެކައުންޓްއަށް ލޮގިންވެ، އޭގައިވާ މަޢުލޫމާތު ހޯދައި، ބެލުމެވެ.\nނިއުޔޯކް ޓައިމްސްއިން ރިޕޯޓްކޮށްފައިވާ ގޮތުގައި، މެކްލެއިންވަނީ، އޭނާގެ ކުރީގެ އަނބިމީހާގެ ބޭންކް އެކައުންޓްގައިވާ މަޢުލޫމާތު، އިންޓަނެޓް މެދުވެރުކޮށް، ބަލާފައިވާ ކަމަށް އެއްބަސްވެފައެވެ. ނަމަވެސް، އެއްވެސް ނުރަނގަޅު އަމަލެއް ނުވަތަ ކުށެއް ކޮށްފައި ނުވާނެ ކަމަށް އޭނާދަނީ ބުނަމުންނެވެ.\nއޭނާ މި އަމަލު ހިންގާފައިވަނީ އައިއެސްއެސްގައި އޭނާ ހުރި ވަގުތެވެ. އަދި ޖައްވީ ދަތުރަށްފަހު އޭނާ މިހާރުވަނީ އެނބުރި ދުނިޔެއަށް އައިސްފައެވެ. އެކައުންޓަށް ލޮގިންވެ މަޢުލޫމާތު ބަލައިފައިވާކަމަށް ތުހުމަތުކޮށް ކަމާއިބެހޭ އިދާރާތަކަށް މައްސަލަ ހުށަހަޅާފައިވަނީ އޭނާގެ ކުރީގެ އަނބިމީހާ ސަމަރ ވޯޑެންއެވެ.\nމެކްލެއިން ނިއުޔޯކް ޓައިމްސްއަށް ކިޔައިދިން ގޮތުގައި، ވޯޑެންގެ ބޭންކް އެކައުންޓަށް ލޮގިންވީ، އެކައުންޓްގައި ފައިސާ ހުރިކަން ކަށަވަރު ކުރުމުގެ ނިޔަތުގައެވެ.\nއޭނާގެ ބޭނުމަކަށްވީ، އޭނާގެ ދަރިފުޅަށް ޚަރަދުތައް ކުރުމަށާއި، ގޭގެ ބިލްތައް ދެއްކޭ ވަރަށް ވޯޑެންގެ އެކައުންޓްގައި ފައިސާ ހުރިކަން ކަށަވަރު ކުރުމެވެ. އަދި، ނިޔަތަކީ، އެކައުންޓްގައި ފައިސާ ނެތްނަމަ، ފައިސާ ޓްރާންސްފަރ ކޮށްދިނުމެވެ.\nޖައްވުގައި ހިނގާ ކުށްތަކާއިބެހޭ ގޮތުން ކަނޑައަޅާފައި އޮންނަ ގޮތުގައި، ޖިނާއީ ދައުވާއެއް އުފުލޭނީ، އެ އަމަލެއް ހިންގި އެސްޓްރޮނޯޓްގެ ޤައުމުގެ ޤާނޫނުތަކާއި ޤަވާއިދުތަކާއި އެއް ގޮތަށެވެ. ސަބަބަކީ، އައިއެސްއެސްއަކީ، ފަސް ޤައުމެއް ނުވަތަ ސަރަހައްދެއްގެ ބެލުމުގެ ދަށުގައިވާ ތަނަކަށް ވުމެވެ. އެއީ، އެމެރިކާ، ރަޝިޔާ، ވިލާތުގެ އިއްތިހާދު، ޖަޕާން އަދި ކެނެޑާއެވެ.\nމިއީ، މިފަދަ ހާދިސާއެއް ޖައްވުގައި ހިނގާފައިވާކަން ރެކޯޑްކުރެވިފައިވާ ފުރަތަމަ ފަހަރެވެ.\nމެކްލެއިންއަކީ، ކުރީން އެމެރިިކާގެ އަސްކަރިއްޔާގެ ވައިގެ ސިފައިންގެ ޕައިލެޓެކެވެ. އޭނާވަނީ، އިރާޤު އަދި އަފްޣާނިސްތާނުގެ ހަނގުރާމައިގައި 800 އަށްވުރެ ގިނަ ގަޑިއިރު ވައިގެ މިޝަންތަކުގައި ހޭދަކޮށްފައެވެ.\nއޭނާ ނާސާއާއި ގުޅި، އެސްޓްރޮނޯޓަކަށް ވެފައިވަނީ 2013 ވަނަ އަހަރުއެވެ. އޭނާ އެންމެ ފަހުން އައިއެސްއެސްއަށް ކުރި ދަތުރުގައި ހަމަސް ދުވަސް ހޭދަކުރިއެވެ.\nEmail: [email protected]mv


Mundhu PPM In Vakive, PNC Ah Soi Kuravvaifi – adduLIVE\nމުންދު ޕީޕީއެމުން ވަކިވެ، ޕީއެންސީ އަށް ސޮއިކުރައްވައިފި\nJan 12, 2019, 17:20 ހަސަން ރަޝީދު\nޕީޕީއެމް އިން ވަކިވެ ވަޑައިގެންނެވުމަށްފަހު މުހައްމަދު ހުސެއިން ޝަރީފް (މުންދު) ކުރީގެ ރައީސް އަބްދުﷲ ޔާމީން އިސްކޮށް ހުންނަވައިގެން އުފައްދާ ޕީޕަލްސް ނޭޝަނަލް ކޮންގްރެސް (ޕީއެންސީ) ސޮއިކުރައްވައިފިއެވެ.\nމުންދު ޕީޕީއެމުން ވަކިވެ ވަޑައިގެންނެވިއިރު އޭނާ މިހާތަނަށް ހުންނެވީ އެ ޕާޓީގެ ސެކެޓްރީ ޖެނެރަލްގެ މަގާމުގައެވެ.\nމުންދުގެ އިތުރުން ޔާމީން ސަރުކާރުގައި ވަޒީރުކަން ކުރެއްވި ބައެއް ބޭފުޅުންނާއި ޕީޕީއެމްގެ ލީޑަރޝިޕްގައި ހިމެނިވަޑައިގަންނަވާ ބައެއް ބޭފުޅުން ވެސް ވަނީ ޕީއެންސީ އަށް ސޮއިކުރައްވާފައެވެ.\nޕީއެންސީ އުފެއްދުމުގެ ހުއްދަ މިދިޔަ މަހުގެ ފަހުކޮޅު އިލެކްޝަންސް ކޮމިޝަނުން ދީފައިވާއިރު، މިދިޔަ ބުދަ ދުވަހު ޕީއެންސީން ވަނީ އެ ޕާޓީ ރަޖިސްޓްރީކޮށްދިނުމަށް އެދި 4000 ފޯމު އިލެކްޝަންސް ކޮމިޝަނަށް ހުށަހަޅާފައެވެ. ނަމަވެސް ޕީއެންސީން ހުށަހެޅި ފޯމުތަކެއްގައި މައްސަލަތަކެއް ހުރި ކަމުގެ ޝަކުވާ ލިބިފައިވާތީ އެކަން ބަލަމުންދާ ކަމަށް އިލެކްޝަންސް ކޮމިޝަނުން މިދިޔަ ބުރާސްފަތި ދުވަހު ވަނީ ބުނެފައެވެ.\nޕާޓީއެއް ރަޖިސްޓްރީކޮށް ދެނީ 3،000 މެމްބަރުންގެެ ފޯމާ އެކު ހުށަހެޅުމުން ޕާޓީ އުފެއްދުމުގެ ޖަލްސާއަށް ފަހުއެވެ.\nއާ ޕާޓީއެއް އުފެއްދުމުގެ މަސައްކަތް ކުރީގެ ރައީސް ޔާމީން ފެއްޓެއްވީ ޕީޕީއެމްގެ ލީޑަޝިޕާއި ގުޅޭ މައްސަލައެއް ސުޕްރީމް ކޯޓަށް ހުށަހަޅާފައިވާތީ އެ މައްސަލަ ޕީޕީއެމްގެ މިހާރުގެ ލީޑަޝިޕާއި ދެކޮޅަށް ނިމިދާނެ ކަމަށް ބެލެވޭތީއެވެ


Baehge badhalu nuvaa visnun: Molhuveema team aa eku, baliveema ehcchehi govun - One Online\nރާއްޖޭގެ ޤައުމީ ފުޓުބޯޅަ ޓީމު\nއެއްބައެއްގެ ބަދަލު ނުވާ ވިސްނުން: މޮޅުވީމަ ޓީމާއެކު، ބަލިވީމަ އެއްޗެހި ގޮވުން\n14 އޮކްޓޯބަރު 2021، މާލެ، އުރީދޫ ސާފް ޗެމްޕިއަންޝިޕް 2021ގައި ރާއްޖެ އާއި އިންޑިއާ ބައްދަލުކުރި މެޗަށްފަހު ސަޕޯޓަރުން ކުރި ހިތްވަރަށް ދިވެހި ޓީމުން ސާބަސް ދެނީ: އެ މެޗު 3-1 އިން ކާމިޔާބު ކުރީ އިންޑިއާއިން --- ވަން ފޮޓޯ/ ޔޫސުފް ސޮފްވާން\nމީގެ 13 އަހަރު ކުރީން ވެސް ދިވެހި ބައެއް ސަޕޯޓަރުންގެ ފަރާތުން ފެނުނީ އެ މަންޒަރެވެ. ދިވެހި ގައުމީ ޓީމު މެޗަކުން މޮޅުވެއްޖެއްޔާ އެވަރެއް ނެތެވެ. ބަލިވެއްޖެއްޔާ ނުރުހުން ފާޅުކޮށް، ކުޅުންތެރިންނަށް އަމާޒުކޮށް ބަދު ބަސްތައް ރައްދުކުރެއެވެ. ފުޓުބޯޅަ ދިރާސާކުރާ އެނަލިސްޓުންނަށް ވުރެ ވެސް ބައެއް މީހުން މޮޅެވެ.\nމުބާރާތް ފެށުމުގެ ކުރިން ގައުމީ ޓީމަށް ހިތްވަރު ދިނުމުގެ ބަދަލުގައި ފާޑުކިޔުންތައް އަމާޒުކުރާ ތަން ވެސް ފެނިގެންދެއެވެ. ކުޅުންތެރީން ތިބޭ ސިފަޔަށް ވެސް ބައެއް މީހުން ޖޯކު ޖަހައެވެ. މިއީ ސާފް ޗެމްޕިއަންޝިޕް 2008ގަ އާއި މިފަހަރުގެ ސާފް ޗެމްޕިއަންޝިޕުން ވެސް ފެނުނު މަންޒަރުތަކެވެ. އިވުނު އަޑުތަކެވެ.\nނުރުހުން ފާޅުކުރުމުގެ ގޮތުން ކުޅުންތެރިންނަށް އަމާޒުކޮށް ބަސްތައް ރައްދުކުރުމުން އެކަމުގެ އަސަރު ކުޅުންތެރިންނާއި އެ ކުޅުންތެރިންގެ އާއިލާތަކަށް ވެސް ކުރެއެވެ. މެޗުތަކަށް ކުޅުންތެރިން ނުކުންނަން ޖެހެނީ އެ ޕްރެޝަރުތަކާ އެކުއެވެ.\n13 އަހަރު ކުރިން ވެސް ފެންވަރު ނެތް ކަމަށް ބުނެ ފާޑުކިޔުން!\nރާއްޖެ، ސާފް ޗެމްޕިއަންޝިޕް 2008ގެ ތައްޓާއެކު -- ފޮޓޯ/ މޯލްޑިވްސޮކާ\nސާފް ޗެމްޕިއަންޝިޕް 2008 އަކީ ވެސް ރާއްޖޭގެ ދަނޑުން ފޯރިގަދަ މަންޒަރުތަކެއް ފެނުނު މުބާރާތެކެވެ. އެފަހަރުގެ މުބާރާތް ބޭއްވީ ސްރީ ލަންކާ އާއި ރާއްޖޭގައެވެ. ދިވެހި ޓީމުން ގްރޫޕު ސްޓޭޖުގެ މެޗުތައް ކުޅުނީ އަމިއްލަ ދަނޑުގައެވެ. ފުރަތަމަ ދެ މެޗުގައި ޕާކިސްތާނާއި ނޭޕާލު ބަލިކުރުމަށްފަހު ފަހު މެޗުގައި ނުކުތީ އިންޑިއާއާ ދެކޮޅަށެވެ. އެ މެޗަށް ނުކުތް އިރު، ރާއްޖެއަށް އޮތީ ސެމީ ފައިނަލުގެ ޖާގައެއް ކަށަވަރު ވެފައެވެ.\nއެފަހަރު އަމިއްލަ ސަޕޯޓަރުންގެ ކުރިމަތީ ރާއްޖެ އަތުން އިންޑިއާ ބަލިވީ 1-0ގެ ނަތީޖާއަކުންނެވެ. އެ ނަތީޖާއާއެކު ވެސް ބައެއް މީހުން ވަނީ ގައުމީ ޓީމަށް ފާޑުކިޔަން ފަށައިފިއެވެ. މުބާރާތް ކާމިޔާބުކުރެވޭނެ ކަމުގެ އުންމީދު އެމީހުން ކަނޑައިލިއެވެ.\nއެފަހަރު ރާއްޖެއަށް ތަށި ހޯދައިދިނުމުގައި އިސް ދައުރެއް އަދާކުރި ސޮބާހު މުހައްމަދު (ސޮބާ)، އެ ހަނދާންތައް ހިއްސާކުރަމުން ބުނެފައިވާ ގޮތުގައި މީޑިއާ އާއި އެކި ކޯޗުންނާއި ދިވެހި ސަޕޯޓަރުންގެ އެކިއެކި ފާޑުކިޔުންތައް އޭރުވެސް އަމާޒުވިއެވެ.\n"އަޅުގަނޑު ހަނދާންވޭ އެއާޕޯޓު ތެރެއިން ވެސް އަޅުގަނޑު އަޑުއެހިން ކޮންމެވެސް މީހަކު އަޑު އިއްވަން ބުނި، އަނެއްކާވެސް ބަލިވާން ފުރައިގެން ދަނީއޭ. އެ ހުރިހާ އެއްޗެއް ބޮލުގައި އަޅައިގެން ގޮސް، އަޅުގަނޑުމެން ނިންމީ އެ ހުރިހާ ކަމެއް ދޫކޮށްލާފައި ދޭތިން އެކައްޗަށް ތަށި ހޯދަން. ވަރަށް ބޮޑު އަޒުމެއްގައި، އިތުބާރާ އެއްކޮށް އަޅުގަނޑުމެން ނުކުތީ،" ސޮބާ ބުންޏެވެ.\nސޮބާ ބުނިގޮތުގައި ރާއްޖޭގައި ބައެއް ފަހަރު އިދިކޮޅު ޓީމު ގޯލު ޖެހީމާ އަނެއްކޮޅަށް ވެސް ސަޕޯޓުކުރަން ފަށައެވެ. މިހާރު ދިވެހީންނަށް ސާފް ޗެމްޕިއަންޝިޕުގައި މޮޅު ނޫން އެއްޗެއް ގަބޫލުކުރަން އުނދަގޫ ވާނެ ކަމަށް ވެސް ސޮބާ ދެކެއެވެ.\nއެ ހަނދާންތަކާ ގުޅޭގޮތުން "ވަން"އާ ވާހަކަދައްކަމުން އޭރުގެ ޓީމުން ވިދާލި ފުލްބެކް އަހުމަދު ސައީދު (އަންމަޓީ) ބުނެފައިވާ ގޮތުގައި އެއީ ސިޔާސީ ޕްރެޝަރުތައް ވެސް ވަރަށް ބޮޑުކޮށް ދިޔަ ފަހަރެކެވެ. ބައެއް ނޫސްވެރީން ތަށި ނުލިބޭނެ ކަމަށް ބުނެ ވާހަކަތައް ދެއްކި ކަމަށް އޭނާ ބުންޏެވެ.\n"މީހުން ދައްކާ ވާހަކަ އަޑުއަހައިގެން ކުޅޭ މީހެއް ނޫން މިއީ އޭރުވެސް. ބަލިވާން ދިޔަ މުބާރާތެކޭވެސް ކިޔައި އުޅުނު އޭރު. އެއީ މުބާރާތުގެ ކުރިން ދިމާވި މައްސަލަތައް. އޭރު ކުރި ކަމަކީ ބޭރުގެ ޕްރެޝަރަށް ނުބަލައި، ހަމަ ސީދާ ސީރިއަސްކޮށް މުޅި ޓީމު ދިޔައީ ތައްޓަށް. އޭރު ޓީމު އޮތީ ވަރަށް ވަރުގަދަކޮށް. ވަރަށް ކޮންފިޑެންސްގައި ކުޅެވުނު،" އަންމަޓީ ބުންޏެވެ.\nއެފަހަރުގެ ފާޑުކިޔުންތަކަށް ނިމުން ގެނުވީ ތައްޓާއެކު، ދިވެހީންނަށް ގެނެސްދިނީ އީދެއް!\nއައްސަދު އަބްދުލްޣަނީ 2008 ވަނަ އަހަރުގެ ސާފް ތައްޓާއެކު ފްލައިޓުން ފައިބަނީ ---\nސާފް ޗެމްޕިއަންޝިޕް 2008ގެ ތެރޭގައި "ތިދަނީ ބަލިވާން" ކަމަށް ބުނެ ދައްކަމުންދިޔަ ވާހަކަތަކަށް ރައްދު ދިނީ ހިތްވަރާއެކު ޓީމުން ކުރި ބުރަ މަސައްކަތުންނެވެ. އެ ވާހަކަތަކަށް ނިމުމެއް ގެނުވީ ތަށި ނަގައިގެންނެވެ. އެފަހަރު ތައްޓާއެކު މުޅި ގައުމަށް އައީ އީދެކެވެ. މުޅި ޓީމަށް ވެސް އެއީ ފުހެލަން އުނދަގޫ ހަނދާންތަކެކެވެ.\nއެ ފޮނި ހަނދާންތަކާ ގުޅޭގޮތުން ރަން ކެޕްޓަން އައްސަދު އަބްދުލްޤަނީ ބުނެފައިވާ ގޮތުގައި ދުނިޔޭގައި ގަދަވެ ސަލާމަތުން ހުރެ ސިކުނޑީގައި ވިސްނުން ހުރިހާ ދުވަހަކު އެއީ ހިތުން ފިލައިގެން ދާނެ ދުވަހެއް ނޫނެވެ. އެނބުރި ރާއްޖެ އައުމުން ހީނުކުރާހާ އެތައް ކަމެއް ފެނުނު ކަމަށް އައްސަދު ބުންޏެވެ.\n"އެންމެ ފުރަތަމަ ކަމަކަށް އެއާޕޯޓުގެ ރަންވޭ މަތީގައި ބޯޓު ޖެއްސުމާއެކު އަޅުގަނޑަށް ޕައިލެޓުން ތިބޭ ތަނުން ބޯ ދިއްކޮށްލާނެ ފުރުސަތު ލިބިގެންދިޔަ. ރާއްޖޭގެ ދިދަ ވިހުރުވޭތަން ފެންނަ ހިސާބުން އަދި އަތުން ދިދައެއް ހިފައިގެން. އެއާއެކު އެއާޕޯޓަށް އަޅުގަނޑު ފޭބިއިރު އަޅުގަނޑަށް ފެނުނީ މުޅި ގައުމުގައި ތިބި ރައްޔިތުން، ރަތް ކުލައިގައި އެއާޕޯޓާ ހިސާބަށް، ކަނޑުމައްޗާ ހިސާބުން އަޅުގަނޑުމެން މާލެ އައިއިރުވެސް،" އޭނާ ބުންޏެވެ.\nއައްސަދު ބުނެފައިވާ ގޮތުގައި އެ ދުވަހުގެ އެ މަންޒަރުތަކުން ދިވެހީންގެ ތެރޭގައި ފުޓުބޯޅައަށް އޮތް ލޯތްބާއި އެކަކު އަނެކަކަށް ކުރާ އިހުތިރާމާއި ކުޅިވަރުގެ ތެރެއިން ގެނެވިދާނެ އެކުވެރިކަން ފެނިގެންދިޔައެވެ. އެއީ ހަޔާތުގައި ވެސް ދިވެހި ގައުމުން އެ އެކުވެރިކަން ފެނުނު އެއް ދުވަސް ކަމަށް އައްސަދު ދެކެއެވެ.\nމިފަހަރުވެސް ގިނަ ބައެއްގެ ތައުރީފާއި ހިތްވަރު ގައުމީ ޓީމަށް!\n14 އޮކްޓޯބަރު 2021، މާލެ، އުރީދޫ ސާފް ޗެމްޕިއަންޝިޕް 2021ގައި ރާއްޖެ އާއި އިންޑިއާ ބައްދަލުކުރި މެޗަށް ތިބި ސަޕޯޓަރުން: އެ މެޗު 3-1 އިން ކާމިޔާބު ކުރީ އިންޑިއާއިން --- ވަން ފޮޓޯ/ ޔޫސުފް ސޮފްވާން\nރާއްޖޭގައި މިހާރު ކުރިއަށްދާ ސާފް ޗެމްޕިއަންޝިޕުގައި ދިވެހި ޓީމު ފައިނަލަށް ނުދިޔަ ނަމަވެސް، ޓީމުން ދެއްކި ހިތްވަރަށް ގިނަ ސަޕޯޓަރުން އަދިވެސް އަންނަނީ ތައުރީފު ކުރަމުންނެވެ. މުބާރާތުގެ ފުރަތަމަ މެޗުން ބަލިވި ނަމަވެސް، ދިވެހި ސަޕޯޓަރުންގެ ތަރުހީބަށް ފަނޑުކަމެއް ނާދެއެވެ. އިންޑިއާއާ ދެކޮޅަށް ކުޅެ، ބަލިވި މެޗުގައި ވެސް ފެނިގެންދިޔައީ އެންމެ ފަހު ވަގުތާ ޖެހެންދެން ވެސް އެ ތަރުހީބު ދިން މަންޒަރެވެ. އެ މެޗަށް ސަޕޯޓަރުން މުޅި ދަނޑު ޖަރީކޮށްލީ ރަތް ކުލައިންނެވެ.\nކުރީގެ ކުޅުންތެރިން ދެކޭ ގޮތުގައި މުބާރާތުގެ ކުރިން ނެގެޓިވް ވާހަކަތައް ދެއްކުމުގެ ބަދަލުގައި ޓީމަށް ބޭނުންވާނީ ހިތްވަރެވެ. ބައެއް މީހުންގެ ފަރާތުން ކުޅުންތެރިންނަށް އުނދަގޫތަކެއް ކުރިމަތިކުރުވި ނަމަވެސް، ކުޅުންތެރިންނަށް ހިތްވަރުދޭ އެތައް ބަޔަކު އެބަ ތިއްބެވެ. އެމީހުންގެ ވާހަކަތަކަށް ރައްދުދޭން ގައުމީ ރޫހުގައި ތިބި އެތައް ސަޕޯޓަރުންނެއް އަދިވެސް އެގޮތުގައި އެބަތިއްބެވެ. މޮޅުވުމުން ވެސް ފަހުރުވެރިވާނީ ދިވެހީންނެވެ. ބަލިވެއްޖެއްޔާ އެ ބަލިވަނީ ދިވެހި ގައުމެވެ. ފާޑުކިޔަން ޖެހޭ ވަގުތުގައި ފާޑުކިޔަންވީއެވެ. އެކަމަށް ވަކި ވަގުތެއް އޮންނާނެއެވެ. ހައްދެއް އޮންނަންވާނެއެވެ.


Neymar ge2goal aa eku PSG molhuvejje - One Online\nރޭގެ މެޗުގައި ނޭމާ ލަނޑު ޖެހުމަށްފަހު އުފާފާޅުކުރަނީ -- ފޮޓޯ: ޓުވިޓާ\nނޭމާގެ ދެ ގޯލާއެކު ޕީއެސްޖީ މޮޅުވެއްޖެ\nފްރާންސް ލީގުގައި ރޭ ނީސްގެ މައްޗަށް ފަސޭހަކަމާއެކު ކުރިހޯދައި ތާވަލުގައި ނުވަ ޕޮއިންޓުގެ ލީޑެއް ޕީއެސްޖީ އިން ނަގައިފިއެވެ.\nނީސްގެ އަމިއްލަ ދަނޑުގައި ކުޅުނު މެޗު ޕީއެސްޖީ އިން ކާމިޔާބުކުރީ 0-3 ގެ ނަތީޖާއަކުންނެވެ.\nއެ މެޗުގައި ޕީއެސްޖީގެ ތަރި ނޭމާ ޖޫނިއާރ ވަނީ ދެ ލަނޑު ކާމިޔާބުކޮށްފައެވެ. މެޗުގެ 22 ވަނަ މިނެޓުގައި އޭނާގެ ފުރަތަމަ ލަނޑު ކާމިޔާބުކުރީ އޭރިއާ ބޭރުން ފޮނުވާލި ހިތްގައިމު ބޯޅަ ނީސްގެ ގޯލުގެ ތިރީ ދުރު ކަނަށް އަމާޒުކޮށްލައިގެންނެވެ.\nއެޓީމުގެ ދެވަނަ ލަނޑު މެޗުގެ 46 ވަނަ މިނެޓުގައި ކާމިޔާބުކޮށްދިނީ ޒުވާން މިޑްފީލްޑަރު ކްރިސްޓޮފާރ އެންކޫކޫއެވެ. އޭނާ އެ ލަނޑުޖެހީ ކިލިއަން އެމްބާޕޭ ނީސްގެ ގޯލްކީޕަރު ކައިރިން ނައްޓާލުމަށްފަހު ގޯލަށްޖެހި ބޯޅަ ނީސްގެ ޑިފެންޑަރު ގައިގައި ޖެހިފައި ނުކުތް ވަގުތު ގޯލުގެ ތެރެއަށް ފޮނުވާލައިގެންނެވެ.\nޕީ.އެސް.ޖީ އާއި ނީސް ބައްދަލުކުރި މެޗުގެ ތެރެއިން -- ފޮޓޯ: ޓުވިޓާ\nއެ މެޗުގައި ނީސްއަށް އިތުރު ހިތްދަތިކަމެއް ލިބުނީ އެޓީމުގެ މިޑްފީލްޑަރު ވީލާން ސިޕްރިއެން އަށް ދެވަނަ ރީނދޫ ކާޑާއެކު ރަތްކާޑު ދައްކާ ދަނޑުން ފޮނުވާލުމުންނެވެ. ޕީއެސްޖީ އިން ޖެހި ތިންވަނަ ލަނޑު ކާމިޔާބުކުރީ މެޗުގެ އެންމެ ފަހު ވަގުތުގައެވެ. އެމްބާޕޭ މުޅިން ހުސްކޮށްލާފައި ދިން ޕާހަކުން ނޭމާ ވަނީ ހުސް ގޯލަކަށް ބޯޅަ ވައްދާލާފައެވެ. މިއީ ލީގުގައި ނޭމާ ކާމިޔާބުކުރި ހަތްވަނަ ލަނޑެވެ.\nއެ މެޗުން ލިބުނު ތިން ޕޮއިންޓާއެކު ޕީއެސްޖީ އޮތީ ކުޅުނު އަށް މެޗުން ވެސް މޮޅުވެ 24 ޕޮއިންޓާއެކު ތާވަލުގެ އެއްވަނައިގައެވެ. 15 ޕޮއިންޓާއެކު ދެވަނަގައި އޮތީ މޮންޓްޕެލިއޭއެވެ. ތިންވަނައިގައި ހަމަ އެ އަދަދަށް ޕޮއިންޓް ހޯދައިގެން ސެއިންޓް އެޓިއެން އޮތްއިރު ލިޔޯން އޮތީ 14 ޕޮއިންޓާއެކު ޓޭބަލްގެ ހަތަރު ވަނައިގައެވެ.


Noorul-islam.NET :: މޯބައިލް ފޯނުގެ ރިންގް ޓޯން އަކަށް ޤުރުއާން ލުން\nމޯބައިލް ފޯނުގެ ރިންގް ޓޯން އަކަށް ޤުރުއާން ލުން\nތާރީޚް: 23 މާޗް 2011\nއަޞްލު : އެމްވީ އިސްލާމް ކިޔުއޭ\nސުވާލު: ފޯނުގެ ރިންގް ޓޯން އަކަށް ޤުރުއާން ނުވަތަ މަދަޙަ އެއް ލުމަކީ ކޮންކަހަލަކަމެއްތަ؟ މިހެން މިބުނީ ފޯނަށް ޖަވާބު ދޭއިރު އަރަބި ލަފްޒެއް މެދުކަނޑާ ލެވިދާނެތީ އެވެ.<?xml:namespace prefix = o ns = "urn:schemas-microsoft-com:office:office" />\nޖަވާބު: الحمد لله والصلاة والسلام على رسول الله وعلى آله وصحبه، أما بعـد: ކީރިތި ޤުރްއާނަކީ ﷲގެ ކަލާމްފުޅެވެ. އެ ޤުރްއާން ކިޔެވުމާއި އަޑުއެހުމަކީ ގިނަގުނަ ސަވާބާއި ދަރުމަ ލިބޭ ކަމެކެވެ.\nމޯބައިލް ފޯނަކީ އަބަދާ އަބަދުހެން ތިމާއާއެކު ގެންގުޅޭ އެއްޗެކެވެ. ފާޚާނާ ފަދަ ތަންތަނަށް ވަދެ އުޅޭއިރުވެސް ފޯނު ޖީބުގައި އޮންނަ ފަހަރު ގިނައެވެ. ފާޚާނާގައި ޤުރްއާނާއި ﷲގެ އިސްމުފުޅުތަކާއި އެހެނިހެން ދުޢާތައް ކިޔުމަކީ އަދި އަޑުއެހުމަކީ ރަނގަޅު ކަމެއް ނޫނެވެ.\nހަމަ އެހެންމެ، ރިންގު ވަމުންދާ ވަގުތެއްގައި ފޯނު ނަގާއިރު އާޔަތުގެ މެދު ތެރެއިން މެދުކަނޑާލެވުމުން ނުބައި މާނައެއް އައުމަކީވެސް އެކަށީގެންވާ ކަމެކެވެ. ގިނަފަހަރަށް ފޯނު ރިންގުވާން ފެށުމުން، އަވަސް އަވަހަށް ފޯނު ނަގަން ޖެހެއެވެ. ރިންގު ޓޯނުގައި ހިމެނޭ އާޔަތް ނުވަތަ ދުޢާ ނިމެންދެން މަޑުކޮށްފިނަމަ ފޯނު ކެނޑިދާނެކަމުގެ ބިރަށްޓަކައެވެ.\nމަދަހަ ތަކާއި ދީނީ ދަރުސްތަކުގެ ތަންތަންކޮޅުގައިވެސް ހިމެނެނީ މިފަދަ ބަސްތަކެވެ. ﷲގެ އިސްމުފުޅުތަކާއި އާޔަތްތަކާއި އެއިލާހުގެ ނަބިއްޔާގެ ނަންފުޅުތަކާއި ބަސްފުޅުތަކެވެ. މިފަދަ ބަސްތައް ފާޚާނާ ފަދަ ތަންތަނުގައި އިވުމަކީ އެކަށީގެންވާ ކަމެއް ނޫނެވެ.\nވީމާ އޭގައި އެންމެ ރަނގަޅު ގޮތަކީ، މިޔުޒިކަކަށް ނުވާ، އަދި ޤުރްއާނާއި ޙަދީޘް ނުހިމެނޭ، އާދައިގެ ރިންގުޓޯނެއް ލުމެވެ. މިސާލަކަށް، ދޫނީގެ ގޮވެލި، ނުވަތަ ރާޅުބާނީގެ އަޑު ފަދަ އަށެއް ލެވިދާނެއެވެ. ނުވަތަ އާދައިގެ މޭޒުމަތީ ފޯނުގެ ރިންގުޓޯން ވެސް ލެވިދާނެއެވެ.\nމިގޮތަށް ކީރިތި ޤުރްއާނުގެ އާޔަތްތައް ރިންގުޓޯނަށް ލުމަކީ އެއަށް ކުރެވޭ އިޙްތިރާމް ކުޑަކުރެވޭ ކަމެއް ކަމަށާއި، އެގޮތަށް ކީރިތި ޤުރްއާން ރިންގު ޓޯނަށް ލުމަކީ، ހުއްދަކަމެއް ނޫންކަމަށް ބަޔާންކޮށް، މައްކާގައިވާ މުސްލިމް ވޯލްޑް ލީގްގެ އިސްލާމިކް ފިޤްހު އެކެޑެމީއިން ވަނީ 2008 ވަނައަހަރުގެ ކުރީކޮޅު ފަތުވާ ނެރުއްވާފައެވެ.\nމީގެ އިތުރުން މިޞްރާއި ސުޢޫދީ ޢަރަބިއްޔާއާއި އިންޑިއާ އަދި ޕާކިސްތާނުގެ ޢިލްމުވެރިން ވަނީ ޤުރްއާން ރިންގު ޓޯން ބޭނުންކުރުމާ ދެކޮޅަށް ފަތުވާ ދެއްވާފައެވެ.


Furathama Faharah Palestine Ah Non-Resident Safeer Aku Ayyan Kuranee - Vaguthu\nފުރަތަމަ ފަހަރަށް ރާއްޖެއިން ފަލަސްތީނަށް ނަން ރެޒިޑެންޓް ސަފީރަކު އައްޔަން ކުރަން ނިންމަވާފައިވާ ކަން ރައީސް އިބްރާހިމް މުހައްމަދު ސޯލިހް ހާމަކުރައްވައިފިއެވެ.\nރައީސް ވިދާޅުވީ ޚާރިޖީ ސިޔާސަތު ހަރުދަނާކޮށް ޚާރިޖީ ގުޅުންތައް ވަރުގަދަ ކުރުމަކީ މި ސަރުކާރުގެ އެއް އަމާޒު ކަމަށެވެ. މި ގޮތުން ނަން ރެޒިޑެންޓް ސަފީރުން ކަނޑައަޅާފައި ނުވާ ބައެއް ގައުމުތަކަށް ނަން ރެޒިޑެންޓް ސަފީރުން ކަނޑައަޅަން ނިންމަވާފައިވާ ކަމަށް ރައީސް ވިދާޅުވިއެވެ.\n"އިރާދަކުރެއްވިއްޔާ ފަލަސްތީނަށް ފުރަތަމަ ފަހަރަށް ނަން ރެޒިޑެންޓް ސަފީރެއް މި އަހަރުގެ ތެރޭގައި އައްޔަން ކުރާނެ." ރައީސް ސޯލިހް ވިދާޅުވިއެވެ.\nޚާރިޖީ ދާއިރާއިން ރާއްޖޭގެ އެންމެ އިސް ސިޔާސަތަކީ ދިވެހިންގެ ސަލާމަތާއި ރައްކާތެރިކަން ކަށަވަރު ކުރުމާއެކު ދިވެހިރާއްޖޭގެ އެންމެ މަތީ މަސްލަހަތު ހިމާޔަތް ކުރުން ކަމަށް ރައީސް ސޯލިހް ވިދާޅުވިއެވެ.\nއިންސާނީ ހައްގުތައް ކަށަވަރު ކުރުމާއި ތިމާވެށި ހިމާޔަތް ކުރުމުގެ މަސައްކަތަކީ ވެސް ރާއްޖޭގެ ޚާރިޖީ ސިޔާސަތުގެ މުހިއްމު އަސާސެއް ކަމަށް ރައީސް ސޯލިހް ވިދާޅުވިއެވެ. ހިނާރުވެފައިވާ ގުޅުންތައް އަލުން ބަދަހި ކުރުން ކަމަށާއި ފަލަސްތީނާއެކު މި ސަރުކާރުގައި ގުޅުން ރަނގަޅު ވާނެ ކަމަށް ރައީސް ވިދާޅުވިއެވެ.\n"ކޮވިޑް-19 ގެ ނުރައްކަލުގައި ވެސް އެކުވެރި ގައުމުތަކުންނާއި ބައިނަލް އަގްވާމީ ޖަމިއްޔާތަކުން ފޯރުކޮށްދިން އެހީތެރިކަމަކީ ޚާރިޖީ ގުޅުންތައް ވަރުގަދަވެފައިވާ ކަމުގެ ހެއްކެއް،" ރައީސް ސޯލިހް ވިދާޅުވިއެވެ.\nދިވެހި ސަރުކާރާއި ރައްޔިތުންގެ ޒަމާންވީ އެކުވެރި ގާތްގުޅުމާއި ފަލަސްތީނުގެ ރައްޔިތުންނަށް އޮތް ތާއިދު ދެގޮތެއްނުވެ އެގޮތުގައި ދެމިއޮންނާނެ ކަމަށް ސަރުކާރުން ތަކުރާރުކޮށް ދަނީ ބުނަމުންނެވެ. އދ. ގެ އާންމު މަޖިލީހުގައި ވެސް ރައީސް ސޯލިހް ވަނީ އެ ވާހަކަފުޅު ތަކުރާރު ކުރައްވާފައެވެ.\nއިޒްރޭލާއި ފަލަސްތީނުގެ މައްސަލައަށް ހައްލެއް ލިބި ސުލްހަ ގާއިމުކުރެވޭނީ އދ ގެ ނިންމުމާ އެއްގޮތަށް ފަލަސްތީނުގެ ސަރަހައްދީ ރޮނގު 1967 ގެ ކުރީގައި އޮތްގޮތަށް، އިރުމަތީ ގުދުސްއަކީ ފަލަސްތީނުގެ ވެރިރަށުގެ ގޮތުގައި ބަލައިގަނެ ގާއިމުކުރެވޭ ފަލަސްތީނުގެ ދައުލަތާއެކު ކަމުގައި ދިވެހި ސަރުކާރުން އަބަދުވެސް ވަކާލާތު ކުރެއެވެ.


Lanka dharuvaali kamah bune, sarukaara dhekolhah America court eh gai dhauva ufulifi\nލަންކާގައި މީހަކު ބަސްތާއެއް ކޮނޑަށްލައިގެން ދަނީ: ލަންކާ ވަނީ ދަރައި ވިކިފައި. (ފޮޓޯ/ރޮއިޓާސް)\nލަންކާ ދަރުވާލި ކަމަށް ބުނެ، ސަރުކާރާ ދެކޮޅަށް އެމެރިކާގެ ކޯޓެއްގައި ދައުވާ އުފުލައިފި\nސްރީ ލަންކާ ދަރުވާލި ކަމުގެ ޒިންމާ އުފުލަން ޖެހޭ ފަރާތްތަކަކީ ސަރުކާރުގެ މަތިފަޑީގައި ތިބި އޮފިޝަލުން ކަމަށާއި އެފަދަ އޮފިޝަލުންގެ ތެރޭގައި ރާޖަޕަކްސާގެ އާއިލާގެ ބޭފުޅުން ހިމެނޭ ކަމަށް ބުނެ ލަންކާ ސަރުކާރާ ދެކޮޅަށް އެމެރިކާގެ ކޯޓެއްގައި ދައުވާ އުފުލައިފި އެވެ.\nލަންކާ އިން ވިއްކާފައިވާ އިންޓަނޭޝަނަލް ސޮވެރިން ބޮންޑްގެ %5.87 ނޫނީ 250 މިލިއަން ޑޮލަރު އިންވެސްޓްކޮށްފައިވަނީ ހެމެލްޓިއަން ރިޒާވް ބޭންކް ލިމިޓެޑުންނެވެ. އެ ބޮންޑުގެ މުއްދަތު އަންނަ މަހުގެ 25އަށް ހަމަވެ އެވެ. އެހެންކަމުން އެ ބޭންކުން ވަނީ އެމެރިކާގެ ނިއު ޔޯކްގެ ފެޑަރަލް ކޯޓަކަށް އަންގާރަ ދުވަހު މައްސަލަ ވައްދައިފަ އެވެ. އެ ބޭންކުން އެދިފައިވަނީ އިންވެސްޓްކުރި ޖުމްލަ އަދަދާ އަދި އިންޓަރެސްޓަށްވާ ފައިސާ ހޯދުމަށެވެ.\nއިންޓަރެސްޓް ފައިސާ ދެއްކުމުގެ 30 ދުވަހުގެ ގްރޭސް ޕީރިއަޑް ހަމަވި އިރު، ދެ ބޮންޑެއްގެ އިންޓަރެސްޓް ފައިސާ ނުދެއްކުމުން މިދިޔަ މަހު ވަނީ އެ ގައުމު ބަނގުރޫޓުވެފައިވާކަން އިއުލާންކޮށްފަ އެވެ. އަދި އިނގިރޭސިންގެ އަތުން ލަންކާ 1948ގައި މިނިވަންވީއްސުރެ އެއީ ގައުމު ބަނގުރޫޓުވިކަން އިއުލާން ކުރި ފުރަތަމަ ފަހަރެވެ.\nހެމެލްޓިއަން ރިޒާވް ބޭންކުން ކޯޓަށް ހުށަހެޅި ލިޔުންތަކުގައި ބުނީ ލަންކާ ދަރުވާލީ އެ ގައުމުގެ ވެރިން ކަމަށާއި އެ ބޭފުޅުންގެ ތެރޭގައި ވެރިކަންކުރާ ރާޖަޕަކްސާގެ އާއިލާގެ ބޭފުޅުން ހިމެނޭ ކަމަށެވެ. އެ ބޭންކުން ތުހުމަތު ކުރި ގޮތުގައި އިންޓަނޭޝަނަލް ބޮންޑް ގަނެފައިވާ ފަރާތްތަކަށް ފައިސާ ދެއްކުން ހުއްޓާލި އިރު ލަންކާގެ ބޭންކްތަކާ އަދި އެ ގައުމުގެ އެ ނޫން ފަރާތްތަކާ ދެމެދު އެ ފިޔަވަޅު އެ ގޮތަށް އަޅާފައި ނުވާ ކަމަށެވެ.\nއަދި ބުނީ ލަންކާގެ ޕާޓީތަކަށް ވިއްކާފައިވާ ބޮންޑްތަކުގެ އިންޓަރެސްޓް ފައިސާ ބަރާބަރަށް ދައްކަމުން އަންނަ ކަމަށެވެ.\nލަންކާ އިން ބޭރު ފައިސާ ހުސްވެ، ކާބޯތަކެއްޗާއި ތެލާއި ބޭސް އެތެރެ ނުކުރެވި 22 މިލިއަން މީހުން ވަނީ އިންސާނީ ބޮޑު ކާރިސާއެއްގެ ތެރެއަށް ވެއްޓިފަ އެވެ. އަދި ތަކެތީގެ އަގުތައް ވަނީ %40 މައްޗަށް ގޮސް، ގައުމު ދަރަނިވެރިވެފަ އެވެ.\nއާންމު ދިރިއުޅުމަށް ލޮޅުން ނާރައި ރައްޔިތުންގެ ބޭނުންތައް ފުއްދުމަށް ލަންކާއަށް5ބިލިއަން ޑޮލަރު ބޭނުންވެ އެވެ. އަދި ލަންކާގެ ފައިސާގެ އަގު ހިފެހެއްޓުމަށް އިތުރު 1 ބިލިއަން ޑޮލަރު ބޭނުންވާ ކަމަށް ބޮޑުވަޒީރު ރަނިލް ވިކްރަމަސިންހާ މި މަހު ކުރީކޮޅު މަޖިލީހުގައި ވަނީ ވިދާޅުވެފަ އެވެ.\nލަންކާ ސަރުކާރުން ވަނީ އިންޓަނޭޝަނަލް މަނިޓަރީ ފަންޑް (އައިއެމްއެފް)ގެ ވަފުދާ ހޯމަ ދުވަހު ވާހަކަ ދައްކަން ފައްޓައިފަ އެވެ. އަދި ފައިސާ ދޭ ފަރާތްތަކުގެ ޔަގީންކަން ލިބޭ ފަދަ އެގްރީމަންޓަކަށް އައުމުގެ ވަނީ މަގުމަތީގަ އެވެ. ލަންކާ އިން މަސައްކަތް ކުރަމުން އަންނަ މަހުގެ ތެރޭގައި6ބިލިއަން ޑޮލަރު ހޯދުމަށެވެ.


Raajje in Corona virus fenumuge furusathu bodu\nރާއްޖެއިން ކޮރޯނާ ވައިރަސް ފެނުމުގެ ފުރުސަތު ބޮޑު\nކޮރޯނާވައިރަސް އަށް ޝައްކުކުރެވޭ މީހުން ހޯދުމަށް ވެލާނާ އިންޓަނޭޝަނަލް އެއާޕޯޓުގައި ތާމަލް ކެމެރާ ހަރުކޮށްފައި -- ފޮޓޯ/ އެޗްޕީއޭ\nދުނިޔޭގެ އެކި ކަންކޮޅުތަކުގައި ހަލުވިކަމާއި އެކުގައި ފެތުރެމުން އަންނަ ކޮރޯނާވައިރަސް ނުވަތަ ވޫހާން ރޯގާ އައުޓު ބްރޭކެއް ރާއްޖެއިންވެސް ފެނުމުގެ ފުރުސަތު ބޮޑު ކަމަށް ކޮރޯނާ ވައިރަސް ރިސްކު އެސެސްމަންޓުން ދައްކައިފިއެވެ.\nރައީސް އޮފީހުން ބުނީ ކޮރޯނާ ވައިރަހަށް ރާއްޖެއިން އޮތް ރިސްކު ބެލުމަށްޓަކާއި ރިސްކު އެސަސްމެންޓެއް ހަދާފައިވާ ކަމަށެވެ. އެގޮތުން އެ އެސެސްމެންޓުން ދައްކާ ގޮތުގައި ރާއްޖެއަށް މި ވައިރެސް ފެތުރުމުގެ ރިސްކު ބޮޑުކަން ވަނީ ފާހަގަކޮށްފައެވެ.\nރައީސް އޮފީހުން ބުނީކޮރޯނާވައިރަސް ނުވަތަ ވޫހާން ރޯގާއަށް ޝައްކުކުރެވޭ މީހަކު ރާއްޖެއިން ފެނިއްޖެ ނަމަ އެ މީހުން އެކަހެރިކުރާ ދެ ފެސިލިޓީއެއް ވެލާނާ އިންޓަނޭޝަނަލް އެއާޕޯޓާއި ހުޅުމާލޭގައި ގާއިމުކޮށްފައިވާ ކަމަށެވެ. އެބަލީގެ ސަބަބުން ހާލު ސީރިއަސްވާ މީހުންނަށް ފަރުވާދިނުމަށް ދަރުމަވަންތަ ހޮސްޕިޓަލުގައި ހާއްސަ އައިސީޔޫއެއް ވެސް ގާއިމްކޮށްފައިވާ ކަމަށެވެ. މި އައިސީޔޫ ގާއިމްކޮށްފައިވަނީ އެ ހޮސްޕިޓަލުގެ 11ވަނަ ފަންގިފިލާގައެވެ.\nރައީސް އޮފީހުން ބުނި ގޮތުގައި މި ރޯގާއަށް ޝައްކުކުރެވޭ މީހުން ފާހަގަކުރުމަށްޓަކައި ވެލާނާ އިންޓަނޭޝަނަލް އެއާޕޯޓުގައި ތާމަލް ކެމެރާ ހަރުކޮށްފައިވާއިރު އެހެނިހެން ޕޮއިންޓް އޮފް އެންޓްރީތަކުގައި އެ ކެމެރާ ހަރުކުރުމަށް ކެމެރާ ހޯދުމުގެ މަސައްކަތް ފޮރިން މިނިސްޓްރީއާއި އެސްޓީއޯ ގުޅިގެން ކުރަމުން އަންނަ ކަމަށެވެ.\nކޮރޯނާއަށް ޝައްކުކުރެވޭ މީހުން ނުވަތަ އެ ބަލި ޖެހިފައިވާ ކަމަށް ޔަގީންވާ މީހުން އެކަހެރިކުރުމަށް 12 އެނދުގެ އައިސޮލޭޝަން ފެސިލިޓީއެއް ހުޅުމާލޭގައި ވަނީ ގާއިމުކޮށްފައެވެ. އަދި ރާއްޖެއަށް އެންމެ ގިނަ މީހުން ވަނުމަށް ބޭނުންކުރާ ވެލާނާ އިންޓަނޭޝަނަލް އެއާޕޯޓްގައި ވެސް އައިސޮލޭޝަން ފެސިލިޓީއެއް ވަނީ ގާއިމްކޮށްފައެވެ.\nރައީސް އޮފީހުން ބުނީ މި ބައްޔަށް ޝައްކު ކުރެވޭ މީހުން ޓްރާންސްފާ ކުރުމަށް ތައްޔާރީ ހާލަތުގައި އަބަދުވެސް ތިން އެމްބިއުލާންސް އޮންނާނެ ކަމަށެވެ. އެ އެމްބިއުލާންސްތައް ހުންނާނީ ވީއައިއޭ އަދި ހުޅޫމާލެއާ އައިޖީއެމްއެޗުގައެވެ.\nކޮރޯނާވައިރަހާ ގުޅިގެން އެޗްޕީއޭއިން ވަނީ މިދިޔަ އާދީއްތަ ދުވަހު ހާއްސަ ހޮޓްލައިން 7377004 ގާއިމުކޮށްފައެވެ. މިދިޔަ 24 ގަޑިއިރު ތެރޭގައި 29 ކޯލަކަށް ޖަވާބުދާރީވެފައިވާކަމަށް ސަރުކާރުން ބުންޏެވެ.\nހެލްތު ޕްރޮޓެކްޝަން އޭޖެންސީން ބުނި ގޮތުގައި މިއަދުގެ ނިޔަލަށް ޗައިނާއިން ވޫހާން ރޯގާގައި 5،974 ކޭސް ރިޕޯޓުކޮށްފައިވާ ކަމަށާއި އެ ބަލީގައި ބޮޑުވަރުވީ 1،239 މީހުންނެވެ. މަރުވެފައިވަނީ 12 މީހުންނެވެ. ހޮންގްކޮންގް އަދި މަކާއުއިން އަށް ކޭސް، އަދި ޓައިވާނުން ވޫހާން ރޯގާގެ ހަތް ކޭސް ރިޕޯޓުކޮށްފައިވެއެވެ.\nމިހާތަނަށް ރާއްޖެއިން މި ބަލީގެ ހުރިހާ ކްރައިޓީރިއާއަށް ފެތޭ ބައްޔަށް ޝައްކުކުރެވޭ މީހަކު ފެނިފައި ނުވާކަމަށް އެޗްޕީއޭއިން ބުންޏެވެ.


މީސްތަކުން ދުނިޔޭގައި ހޭދަކުރާ ހަޔާތަކީ ދެފައި ބިންމަތީގައި އަޅައިގެން ހޭދަކުރެވޭ ދުވަސްތަކެއް ކަމުގައި ނުދެކޭށެވެ. ބުއްދިވެރިން ދެކެން ޖެހޭނީ އެއްފައި ހުރީ ލޮނދި ދޮންކެޔޮތޮށިގަނޑެއްގެ މަތީގައި ކަމަށާއި އަނެއްފައި ހުރީ ކައްވަޅުގައި ކަމަށެވެ. އެހެންކަމުން ކޮންމެ ވަގުތަކުވެސް ކައްވަޅަށް ވެއްޓިދާނެ ކަމަށެވެ. ސަލާމަތްވާނީ އެ ވިސްނުމުގައި ދުނިޔޭގަ އުޅޭ މީހުންނެވެ.\nނަމަވެސް ބައެއް މީހުން އެކަމަށް ސަމާލުކަމެއް ނުދެއެވެ. އަޅުކަން ނުކުރާތަނުގައި ދިރިއުޅެނީ މީސްތަކުންނަށް މުޞީބާތަކަށްވާ ގޮތަށެވެ. ނަތީޖާއަކަށްވަނީ މީސްތަކުން އަބަދުވެސް އެމީހާގެ ކިބައިން ސަލާމަތްވުމަށް އެދިއެދި ތިބުމެވެ. އަދި ގިނަ ބައަކު އެމީހާ އަވަހަށް މަރުވުމަށް އެދިއެދި ތިބުމެވެ. ގިނަ ބައަކު އެމީހާ އާއިމެދު މިގޮތަށް އެދޭނަމަ އެމީހަކަށް ހުރި ހިތާމައެއްގެ ބޮޑުކަމާއިއެވެ!\nއިސްލާމް ދީނުގައި އޮތީ އެގޮތަށް ދުނިޔޭގައި އުޅުމެއް ނޫނެވެ. މީސްތަކުންގެ ލޯތްބާއި ރުހުން ލިބޭނެ ގޮތަށް ދުނިޔޭގައި އުޅުމެވެ. ގިނަ ބައަކު މީހަކަށް ނަފްރަތުކުރާނަމަ އެއީ ވަރަށް ބޮޑު މައްސަލައެކެވެ. އެކަމުން އެނގެނީ އެމީހާގެ ކިބައިގައި އުނި ކަންތައްތަކެއް އެބަހުރިކަމެވެ. އިޞްލާޙްކުރަންޖެހޭ ކަންތައްތަކެއް އެބަހުރިކަމެވެ.\nމީސްތަކުންނޭވެ! އެމީހާގެ ކިބައިގައި ބާރާއި އަތުގައި ފައިސާ ހުރި ނަމަ ނުވަތަ ނުފޫޒު ގަދަ ބައެއްގެ ހިމާޔަތް ލިބިފައިވާނަމަ ދުނިޔޭގައި އެމީހަކު ބޭނުން ގޮތަކަށް އުޅެވިދާނެއެވެ. ބޭނުން ކަމެއްވެސް ކުރެވިދާނެއެވެ. ނަމަވެސް ބިރުވެތިވާންވީ ފައިކައްސާލައިގެން ކައްވަޅަށް ވެއްޓޭނެ ވަގުތަށެވެ. އެވަގުތު ކޮންމެ މީހަކާއިވެސް ބައްދަލުކުރާނެއެވެ! ވީމާ އެހެން މީހުންގެ ބަދު ދުޢާއިން ތިމާގެ އާޚިރަތް ގެއްލިއްޖެ ނަމަ ދުނިޔޭގައި ގަދަބާރުން ހޯދި އުފާތައް ވެގެންދާނީ ނަރަކައިގައި އެމީހަކު އަންދާނެ ދަރަށެވެ.\nވީމާ ދުނިޔޭގައި އުޅެން ލިބޭ މަދު ދުވަސްކޮޅު ސަމާލުކަން ދޭންވީ މީސްތަކުންގެ ލޯބި ލިބޭނެ ގޮތަށް ދުނިޔޭގައި އުޅުމަށެވެ. ފުރިހަމަ ތަޤްވާވެރިއެއްގެ ގޮތުގައި ދުނިޔޭގައި އުޅުމަށެވެ. މީސްތަކުންގެ ލޯބި ލިބޭނީ ހަމައެކަނި ބަހާ ފައިސާއަކުން ނޫނެވެ. ފައިސާ ކިތަންމެ ގިނައިން ބެހި ނަމަވެސް އެމީހެއްގެ އަޚްލާޤް ނުބައިވެއްޖެ ނަމަ މީސްތަކުންގެ ހިތުގެ ލޯބި ނުލިބޭނެކަން އެއީ ޔަޤީންކަމެކެވެ. އަދި ބަހާނެ ފައިސާ އަތުގައި ނެތް މީހާގެ ވެސް އަޚްލާޤް ރަނގަޅު ނަމަ އެމީހަކަށް މީސްތަކުންގެ ލޯބި އަބަދުވެސް ދާނީ ލިބެމުންނެވެ.


Sophie adhi Joey Raajjeyga heydha kuri chuttee ge photo thah\nސޯފީ އަދި ޖޯއީ--\nސޯފީ އަދި ޖޯއީ ރާއްޖޭގައި ޗުއްޓީ ހޭދަކުރިގޮތުގެ ފޮޓޯތައް ހިއްސާކޮށްފި\nހޮލީވުޑުގެ މަޝްހޫރު ދެ ތަރިން ކަމަށްވާ ސޯފީ ޓާނާ އާއި އޭނާގެ ފިރިމީހާ، ލަވަކިޔުންތެރިޔާ ޖޯއީ ޖޯނަސް މިދިޔަ މެއި މަހު ކައިވެނިކޮށްފައި ވާއިރު އެދެމީހުން ދާދި ފަހުން ވަނީ ރާއްޖޭގައި ސިއްރުން ހަނީމޫނަށް ވަނީ އައިސްފަ އެވެ.\nދެފަންނާނުން ވެސް ރާއްޖޭގައި ޗުއްޓީ ހޭދަކުރި ގޮތުގެ ބައެއް ފޮޓޯތައް މިހާރު ވަނީ ހިއްސާކޮށްފަ އެވެ.\nއެ މީހުން ޗުއްޓީ ހޭދަކުރަމުން ދިޔައީ ސޮނޭވާ ފުށީގައެވެ. ރާއްޖޭގެ ރީތިކަން ފާހަގަކޮށް ދެ ފަންނާނުން ވެސް ސޯޝަލް މީޑިއާގައި ފޮޓޯތައް ހިއްސާކޮށްފައި ވާއިރު އެމީހުން އެނބުރި ގޮސްފައި ވަނީ މިދިޔަ ބުދަ ދުވަހުގެ ރޭގަނޑުގެ ވަގުތެއްގަ އެވެ.\nއުމުރުން 29 އަހަރުގެ ޖޯއީ އާއި 22 އަހަރުގެ ސޯފީ އެންގޭޖުވުމަށް ފަހު އެންމެ ފުރަތަމަ ޗުއްޓީއެއް ހޭދަކޮށްލުމަށް އައިސްފައި ވަނީ ވެސް ރާއްޖެ އަށެވެ. އެދެމީހުން ތަފާތު އެކި ސަގާފަތާ އެއް ގޮތަށް ކައިވެނިކޮށްފައި ވާއިރު އެންމެ ފަހުން އެފަދަ ހަފުލާއެއް އޮތީ މިދިޔަ މަހު ގެ 29 ވަނަ ދުވަހު އެވެ.


Emme ginain vaarey vehunee Male' sarahahdhah\nރޭ މާލެއަށް ކުރި ވިއްސާރައިގައި ބޯކޮށް ވާރޭވެހެނު ވަގުތު ދެ މީހަކު އެއް ކުޑައިގެ ދަށުގައި ހިޔާ ވެގެން: މާލެ ސަރަހަދަށް ގިނަ އަދަދަކަށް ވާރޭވެހިފައިވޭ -- އަހުމަދު އަޝްހާދު އަބްދުﷲ (ޖެރީ) | އަވަސް\nއެ އިދާރާއިން އެހެން ބުނި އިރު އިއްޔެ އާއި ރޭ ބޯކޮށް ވާރޭ ވެހި މަގުތަކުގައި ފެންބޮޑުވުމުގެ ސަބަބުން އާންމު ދިިރިއުޅުމަށް ދަތިވި އެވެ. އަދި ސަރުކާރުގެ ވިޔަފާރި ކުންފުނި އެސްޓީއޯގެ ފުށް ގުދަނާ ހިސާބުން ޕަންޕް ބަހައްޓައިގެން ފެން ހިއްކުމުގެ މަސައްކަތް ސިފައިން ކުރި އެވެ\nމޫސުމާބެހޭ އިދާރާއިން ބުނީ މިއަދާއި މިރޭވެސް ރާއްޖޭގެ އެކިހިސާބަށް ވިއްސާރަކޮށް ގުގުރާނެ ކަމަށާއި ބައެއް ރަށްތަކަށް ބޯކޮށް ވާރޭ ވެހޭނެ ކަމަށް ފޯކާސްޓް ކުރެވިފައިވާ ކަމަށެވެ.\nއެ އިދާރާގެ ވެދާ ފޯކާސްޓްގައިވާ ގޮތުން އުތުރާއި މެދު އަތޮޅު ތަކަށް އިރުއުތުރާއި އިރުން ގަޑިއަކު 13 މޭލާއި 23 މޭލާ ދެމެދުގެ ބާރުމިނުގައި ވައިޖެހޭނެ އެވެ. އަދި ދެކުނުގެ އަތޮޅުތަކަށް ހުޅަނގުދެކުނާއި ހުޅަނގުން ގަޑިއަކު އަށް މޭލާއި 18 މޭލާ ދެމެދުގެ ބާރުމިނުގައި ވައިޖެހޭނެ އެވެ. ވިލާ ގަނޑުގައި ގަޑިއަކު ގާތްގަނޑަކަށް 45 މޭލަށް ވައި ގަދަވާނެ އެވެ.\nމޫސުން ގޯސްވެ ކުރި ވިއްސާރާގައި ރާއްޖޭގެ ބައެއް އަތޮޅު ތަކަށް ވަނީ ވައިޓް އެލާޓް ނެރެފައެވެ. އެ އެލާޓް ނެރެފައި ވަނީ ހއ. އަތޮޅުން ފެށިގެން ދ. އަތޮޅާ ހަމައަށް ކަމަށެވެ.\nރާއްޖޭގައި މިހާރު ކުރިޔަށް ދަނީ އިރުވައި މޫސުމެވެ. އާންމު ގޮތެއްގައި ހުޅުނގު މޫސުން ނިމި އިރުވައި މުސޫމުގެ މުލަ ނަކަތާއި ދެވަނަ ނަކަތް، ފުރަހަޅާގައި ވިއްސާރަ ކުރެއެވެ. ފުރަހަޅަ ނަކަތް ފަށާނީ މާދަމާ އެވެ. އެ ނަކަތް އޮންނާނީ ޖަނަވަރީ ފަސްވަނަ ދުވަހާ ހަމައަށެވެ.\nމޫސުން މޯލްޑިވްސް މިޓިއޮރޮލޮޖިކަލް ސާވިސް ޑިޒާސްޓާ މެނޭޖްމެންޓް ސެންޓަރު + އެމްއެންޑީއެފް\nމުޅި ރާއްޖެއަށް ވެސް އޮތީ މޫސުން ގޯޯސްކޮށް


Muzaaharaa aai hedhi Liverpool aai United ge match nufeshifai - vNews.mv\nއޯލްޑް ޓްރެފޯޑްގެ ބޭރުގައި ކުރަމުންދާ މުޒާހަރާގެ ތެރެއިން- ފޮޓޯ؛- ރޮއިޓާސް\nމުޒާހަރާއާއި ހެދި ލިވަޕޫލް އާއި ޔުނައިޓެޑުގެ މެޗު ނުފެށިފައި\nއައްފާން މުހައްމަދު 02 May 2021, 21:35\nމެންޗަސްޓަރ ޔުނައިޓެޑުގެ ދަނޑު ތެރޭގައި އާއި ބޭރުގައި ކުރަމުންދާ މުޒާހަރާ ތަކާއި ގުޅިގެން އާދިއްތަ ދުވަހުގެރޭ އަމިއްލަ ދަނޑުގައި ޔުނައިޓެޑުން ލިވަޕޫލް އާއި ދެކޮޅަށް ނުކުންނަ މެޗު ކަނޑައަޅާފައިވާ ވަގުތަށް ނުފެށި ލަސްވެއްޖެއެވެ.\nމި މުޒާހަރާގެ ބައިވެރިން ޑިމާންޑް ކުރަމުންދަނީ ކުލަބުގެ ވެރިން ކަމުގައިވާ "ގްލޭޒަރ" އާއިލާއިން ކުލަބު ދޫކޮށްލުމަށެވެ. ގްލޭޒަރ އާއިލާއިން ކުލަބާއި ހަވާލުވުމާއިއިއެކުވެސް އެކުލަބަށް ސަޕޯޓްކުރާ ފަރާތްތަކުން ދިޔައީ އެކަމާއި ދެކޮޅުހަދާ އަޑު އުފުލަމުންނެވެ.\nގްލޭޒަރ އާއިލާއިން ވަނީ ޔުނައިޓެޑުގެ 98 އިންސައްތަ ހިއްސާ އެ އާއިލާގެ ރެޑް ފުޓްބޯލް ކުންފުނި މެދުވެރިކޮށް ހޯދާފައެވެ. ޔުނައިޓެޑުގެ މެޖޯރިޓީ ހިއްސާ ރެޑް ފުޓްބޯލް ލިމިޓެޑުން ހޯދީ 2005 ވަނަ އަހަރު އެކުންފުނީގެ ހިންގުމާއި މެލްކޮމ ގްލޭޒަރ ހަވާލުވެގެން ހުރި ދުވަސްވަރެވެ. އެހެންނަމަވެސް ޔުނައިޓެޑުގެ ހިންގުމާއި މިހާރު ހަވާލުވެގެން ހުންނަނީ މެލްކަމް ގެ ހަ ދަރިން ކަމުގައވާ އެވްރަމް އާއި ޖޮއެލްގެ އިތުރުން ބްރަޔަން އާއި ޑާސީ އަދި ކެވިން އާއި އެޑްވާޑެވެ.\nއާދިއްތަ ދުވަހުގެރޭ 20:30 ގައި ފެށުމަށް ހަމަޖެހުނު މިމެޗު ގަޑިއަށް ނުފެށޭނެކަން ޕްރިމިއަރ ލީގުން ވަނީ މެޗު ތާވަލުކުރެވުނު ގަޑީގެ ގަޑިއެއްހާއިރު ކުރިން ހާމަކޮށްފައެވެ. ސަބަބެއްކަމަަށް ލީގުން ބުނެފައިވަނީ ދަނޑުގެ މަސްރަހު ހުރިގޮތުން މެޗު ކުޅެފިނަމަ މެޗުގައި ބައިވެރިވާ ދެޓީމުގެ ކުޅުންތެރިންނާއި އޮފިޝަލުންނަށް އަދި މެޗުގެ އޮފިޝަލުންގެ ސަލާމަތަށް ނުރައްކާވެދާނެތީ ކަމަށެވެ.\nގްލޭޒަރ އާއިލާ އާއި ދެކޮލަށް އަޑުއުފުލާ 200 އަށްވުރެ ގިނަ ސަޕޯޓަރުން ވަނީ ޔުނައިޓެޑުގެ އޯލްޑް ޓްރެފޯޑް ދަނޑަށް ވަދެފައެވެ. ސަލާމަތީ ބާރުތަކުން މި ފަރާތްތައް ދަނޑުން ބޭލި ނަމަވެސް ފަހުން އަނެއްކާވެސް އިތުރު ފަރާތްތަކަކުން ވަނީ ދަނޑަށް އަރާ ނުރުހުން ފާޅުކޮށްފައެވެ.\nއޯލްޑް ޓްރެފޯޑްގެ އެތެރޭގައި ކުރަމުންދާ މުޒާހަރާގެ ތެރެއިން- ފޮޓޯ؛- ރޮއިޓާސް\nމި މެޗުން ޔުނައިޓެޑް ބަލިވެއްޖެނަމަ މި ސީޒަނުގެ ޕްރިމިއަރ ލީގުގެ ޗެމްޕިއަންކަން ވާދަވެރި މެންޗަސްޓަރ ސިޓީއަށް ލިބިގެންދާނެއެވެ. ސިޓި މިހާރުވެސް ތާވަލުގެ އެއްވަނައިގައި އޮތީ ދެވަނައިގައި އޮތް ޔުނައިޓެޑަށް ވުރެ އިތުރަށް އެއްމެޗު ކުޅެ 13 ޕޮއިންޓުގެ ލީޑަކާއި އެކުގައެވެ. މި މެޗުން ޔުނައިޓެޑް ބަލިވެއްޖެނަމަ ބާކީ ލީގުގައި އޮތް4މެޗުން އެޓީމަކަށް ސިޓީ އާއި ޕޮއިންޓުގެ ގޮތުން އަރާހަމަައެއް ނުކުރެވޭނެއެވެ.\nދިވެހި ޕްރިމިއާ ލީގު ލިވަޕޫލް މެންޗެސްޓަރ ޔުނައިޓެޑް ކުޅިވަރު


އަސްކަރިއްޔާ ދިފާޢުކޮށްނުދެވި، ދައުލަތަށް ވެވޭނެ ދިފާޢުއެއް ނޯންނާނެ!\nގައުމީ ދިފާޢުގައި ފުރާނައިން ގުރުބާންވުމަށް އަހުދު ކަށަވަރުވެ ތިބި ދިވެހި ސިފައިންގެ އަޒުމަށް ތަކުރާރުކޮށް މިދޭ ފިކުރީ ހަމަލާ މިހާރު މިވަނީ އާދައިގެ ކަމަކަށް ވެފައި\nމީގެ 33 އަހަރު ކުރިން، ދުޝްމަނުން ވައްޓާލި ބާގަނޑުން، ދިފާއުގައިދިން އަވަސް ކުއްލި ހަމަލާއިން ދިވެހި ސިފައިންގެ ކުޅަދާނަކަން ސާބިތުކޮށްދިން\n25 މާރޗް 2021 | ބުރާސްފަތި 14:08\nރައީސް ޞާލިހު ސިފައިންނާ ބައްދަލުކުރެވުމަށް ބޭއްވި ރަސްމިއްޔާތުގެ ތެރެއިން\nއެއީ މީގެ 33 އަހަރު ކުރިން އައި ނޮވެމްބަރުމަހެއްގެ2ވީ ބުދަ ދުވަހެވެ. ދުވަހުގެ އިރުއޮއްސި، އިރުދަމާ މެންދަމާ ފުރަދަމަށް، ފުރަމާލެ ފުރޮޅިގެންދިޔައީ، ފާއިތުވި އެތައްހާސް ރެއާ އެއްގޮތަށެވެ. ވެރިރަށް މާލެ އޮތީ، މަސަލަސްކަމާއި އަމާންކަމުގެ ގަހަނާއިން ޒީނަތްވެފައިއޮތް ތާއަބަދުގެ ހިތްގައިމު މާލޭގެ ގޮތުގައެވެ.\nރަށް ނިދާ، ފައި ހިލަވަޅުއޮބި، އެމެންދަމުގެ ކަންނެތް ލަސްރޯޅީގެ މަޑުފިންޏެއްގައި ރޭދިޔައީ ނިމެމުންނެވެ. ތަންމަތިތައް މަސަލަސްވެ ހިއްސުތަކާއި އިހުސާސްތަކާ ވަކިން، ހަށިތައް ގެނބިގޮސްވީ ނިދީގެ އެންމެފުން ކަނޑުގެ އަޑީގައެވެ. ކުއްލިއަކަށް އަރައިގެން ދިޔައީ މޭތައް ވިރިގެންދާ ފަދަ ބާރުގަދަ އަޑުފައްގަނޑެކެވެ. ފައިދަށުން ބިންގަނޑު ލޫދިގަތް ފަދަ ގުޑުމެކެވެ. އަލިފާނުގެ ބިޔަ ހުޅުދާން ރާޅެއްގެ އަލިގަނޑު އަރައިގެން ދިޔައެވެ. އެއާއެކު މުޅި ސަރަހައްދު އޮލަކޮށް ހިރަފުހާއި ދުމުގެ ތެރެއިން ބުރުއްސައިގެން އެ ދިޔައީ ސިފައިންގެ މަރުކަޒުގެ މައިފާރެވެ. ބަނޑޭރިގޭގެ ހުޅަނގުދެކުނު ކަންމަތިން ވައްޓާލި ބިޔަތަންގަނޑުން އުފެއްދި ހާމަކަން ބޮޑު އެ ބާގަނޑުން ފަޅިސިކުންތެއް ނުދީ މެޝިން ބަޑީގެ ގަދަ އަޑުފައްގަނޑާއެކު ރައްދު ހަމަލާ ދޭންފެށިއެވެ. ޖަހާލި އެސްފިޔައެއްގެ އަވަސްމިނުގައި, ވިދާލި ވިދުވަރެއްގެ ބާރުމިނުގައި, ވަރުހުރި ވަޒަންތައް އެބާގަނޑުން ބޭރަށް އޮއްސައި، އުދުއްސާލިއެވެ.\nވިންދަކަށް ޖެހިލާނެ ތަންވަޅެއް ނުމެދީ، ތޮރުފި އުނދުޅިއަކަށް ހަދައި އެ ވައްޓާލި މުޑުދާރު ފުރާނަ ނެތް މަސްގަނޑަކީ ދިވެހި ގައުމީ ދިފާޢީ މައި މަރުކަޒަށް އެ ހަމަލާދިން ބިދޭސީ ދުޝްމަނުންގެ ކޮމާންޑަރެވެ. ޚުދު ތިމާގޮއްވާލި ބާގަނޑުން އައި ވިދުވަރެއްފަދަ ވަޒަންތައް ދިޔައީ ތިމާގެ ފުރާނަ ހިފައިގެންނެވެ. ދިވެހިގައުމީ ދިފާއީބާރުން މި އަވަސް ކުއްލި ވަރުގަދަ ރައްދު ދިނުމުގައި ފަޅިސިކުންތެއް ލަސްކުރި ނަމަވެސް މިވާހަކަދައްކާނެ ދުވަހެއް، ތާރީޚުގައި ލަސްވެ އޮތުމާމެދު ސުވާލު އުފެދުނީހެވެ.\nޓެރަރިސްޓުން، ސިފައިންގެ މައިމަރުކަޒުގެ ފަހަތު ފާރުގެ ކަން ގޮއްވާލި ބާގަނޑު، ބާގަނޑުން ވެސް ދުޝްމަނުންނަށް ވަދެވޭނެ ގޮތެއް ނުވި\nމީގެ 33 އަހަރު ކުރިން އެދުވަހުގެ އެރޭ އެދިނީ ބަރުހަތިޔާރުންދޭ، ހަނގުރާމަވެރި ހަމަލާއެވެ. އެހަމަލާގައި ބަނޑޭރިގޭ ގެ ފާރުން ވައްޓާލީ ހަމަ އެންމެތަނެކެވެ. އެއާ އެކަށޭނަ ރައްދު ވަގުތުންދީ، ދިވެހި ގައުމީ ދިފާއީ ބާރުން ދިވެހި ދައުލަތް ދިފާއުކުރިއެވެ.\nދެން ދައްކާން މިއޮތީ މިއަދުގެ ވާހަކައެވެ. އޭގެ 33 އަހަރުފަހުން މިއަދު ބަލައިލާއިރު، އެމަރުކަޒުގެ ބޭރުގައި މާބޮޑެތި، އަދި މާގިނަ ބާގަނޑުތައް ދުޝްމަނުން އެދަނީ ފާޅުގައި އަޅަމުންނެވެ. ތަކުރާރުކޮށް މިހާރު މިދޭ ފިކުރީ ހަމަލާގައި އިސްވެ ހުންނަނީ ހަރުބީ ދިވެހި ދުޝްމަނެކެވެ. އެއްވެސް ހާލެއްގައި، ކުރިން އެފާރު ވައްޓާލި ފަދަ ބިދޭސީ މުޝްރިކެއްނޫނެވެ. މިހާރުމިދޭ މި ހަމަލާތަކަށް މިބައި މީހުން ތައްޔާރުވުމަށް ސިކުނޑިތަކަށްދޭ ކާނާއަކީ ފިސާރި މަތިވެރި އެހާމެ ބޮޑެތި ނަންތަކެކެވެ. ނަމަވެސް، އެއީ ހަމައެކަނި މިހަމަލާއަށް ބޭނުންކުރާ ހުސް ނަންތަކެކެވެ. މާތް ވެގެންވާ އިސްލާމްދީނެވެ. މިނިވަން ކަމާ ސިޔާދަތާ އިސްތިގުލާލެވެ. ނޫނީ މިފަދަ ޖަޒުބާތީ އެހެން ބަސް ތަކެކެވެ.\nމިދެންނެވި ޢަދުއްވުން އިސްވެ ތިބެ ތަކުރާރުކޮށް ދިވެހި އަސްކަރިއްޔާއަށް މިހާރު މި ދެނީ ފިކުރީހަމަލާއެކެވެ. އެ ހަމަލާގައި ކުރިން މި ބުނި ހެން ހުރީ ހުސް ނަންތަކެކެވެ. ކަމުގެ ހަކަތަ ސިކުނޑިތަކުގައި އުފެއްދުމަށްދޭ ކާނާއެވެ. ހުސްނަންތަކެއްގެ ކާނާއިން ހަކަތަ އުފެއްދުމަށްފަހު ދެންބޭނުންކުރަނީ ހަމަލާގެ ހަތިޔާރެވެ. އެހަތިޔާރަކީ ބުހުތާނު ދޮގާއި، އަސްލެއްނެތް ތުހުމަތާއި، ހޮޅިޔޯލަ ވާހަކަތަކާއި، ފިތުނައިގެ ކެހިވެރި ބަސްތަކެވެ. ބޭނުމަކީ ދިވެހި އަސްކަރިއްޔާގެ ބަދަހި ސަފުތައް ރޫޅައި ބައިބައިކޮށް ބަލިކަށި ކޮށްލުމެވެ.\nގައުމީ ދިފާޢުގައި ފުރާނައިން ގުރުބާންވުމަށް އަހުދު ކަށަވަރުވެ ތިބި ދިވެހި ސިފައިންގެ އަޒުމަށް ތަކުރާރުކޮށް މިދޭ ފިކުރީހަމަލާ މިހާރު މިވަނީ އާދައިގެ ކަމަކަށް ވެފައެވެ. ގައުމުގެ ސަލާމަތުގެ ދިފާޢުގައި ތިބި ފަޚްރުވެރި ދިވެހި ސިފައިންގެ އުފުލިގެންވާ އިސްތަކާއި، ސީދާވެގެންވާ ހަށިތަކާއި، ބާރުގަދަ މުލައްދަނޑިތައް ވާކޮށްލުމަށް މިދޭ ހަމަލާތަކަށް އެކަށޭނަ ރައްދު،3ނޮވެމްބަރުގެ ހަމަލާއަށް ދެވުނުފަދައިން މިއަދަކު ނުދެވެއެވެ. އެރައްދު ނުދެވުމުގެ ފަހުނަތީޖާ އަކަށްވީ، އެ ހީލަތްތެރި އަނދަވަޅުގެ ތުންފަތް މައްޗަށް އެވަރުގަދަ މުއައްސަސާ މީގެ ކުރިން، ދާދިމިދާކަށް މާޒީގައި ގެންގޮސް ވައްޓާލި ވައްޓާލުމެވެ.\nސިކުނޑިތަކުގައި ހަކަތަ އުފެއްދުމަށް އެފަހަރުވެސް ފުރަތަމަ ބޭނުންކުރީ، ކުރިން ދެންނެވި މަތިވެރި ހުސްނަންތަކާއި ޒާތްޒާތުގެ ދޮގާއި މަކަރާއި ހުސްޔޯލަ ވާހަކައެވެ. ހަރުގަނޑުތަކެއް ބޭނުންކުރާ ވާހަކައާއި، ފާރުމަތިން އަރާ އެމުއައްސަސާ ހިފާ ވާހަކައެވެ. ބޭނުމަކީ އެތަނުގެ ހައިބަތާއި ގަދަރާއި އިތުބާރަށް ކުޑައިމީސް ކުރުމެވެ. އެއީ ނިކަން ދެރަވަރުގެ އެއްވެސް އާރެއް، ބާރެއް، އަގެއް، އަޚުލާގެއް، ތަމީސެއް، ނެތް ތަނެއްގެ ގޮތުގަ ސިފަކުރުމެވެ. އެއީ އެ ފަހަރުގެ ކާމިޔާބު ހަމަލާދީ ބަނޑޭރިގެ ފަތަޙަކުރިގޮތެވެ. ދުލާއި ގަލަމާއި ނޫސްވެރިކަމާއި ޚިޔާލު ފާޅުކުރުން އެއީ ވަޒަން ނާރާ ވެލިބަސްތާ ތަކެއް ކަމުަގައިހަދައި، އޭގެ ފުރަގަހަށް ވަދެތިބެ އެފަހަރުވެސް ދިނީ މިހާރު މި ދޭފަދަ ނުރައްކާތެރި ހަމަލާތަކެކެވެ. އާޚިރުގައި ދިވެހި އަސްކަރިއްޔާބަލިކޮށް އެކުއެކީ އިނދަޖައްސާލި ބޮޑު މިންވަރު، 2012 ފެބްރުވަރީ7ވަނަ ދުވަހު ހާމައަށް ފެނުނެވެ. އެތަނުގެ ގޭޓާއި ވަށާ ފާރާއި ކެމެރާތަކަށް އެއްވެސް ޖެހިލުމެއް ސަރަމެއްނެތި އަރައިގަނެ، ވީދާ ނޮޅާ ތިރިކޮށްލިއެވެ.\nމިދެންނެވި ހަމަލާއަށް ދެވުނު ރައްދެއް، ވެވުނު ދިފާއެއް ނެތި، ނުވިތާކަށް އެހަމަލާ ދިން ދުޝްމަނުންނަށް ވީ ހަމަ އެއްކަމެއް ވެސް ނެތުމުން، ދެންވާނެގޮތައި ވަމުންދާގޮތް، މިހާރު ދިވެހިރާއްޖެއިން މިދަނީ ފެންނަމުންނެވެ. ނަތީޖާއަކީ ތަކުރާރުކޮށް އެފަދަ ހަމަލާތައް ރާވައި ހިންގުމުގެ ހިތްވަރު ދުޝްމަނުންނަށް ލިބުމެވެ. ހަމަލާގެ ކަވަރުނެގުމަށް އޭގެ ފުރަގަހަށް ވަދެތިބޭނެ، ވަޒަން ނާރާ ބަސްތާތައް އެދަނީ ޖަހަމުންނެވެ. އެގޯނިތައް ފުރާ އަޅާފައިވަނީ، ކުރިން ވެސް އެޅި، އެއްކަލަ ޚާއްޞަ ތަކެއްޗެވެ. ދުލާއި ގަލަމާއި، ޚިޔާލުފާޅުކުރުމާއި ނޫސްވެރިކަމާއި ސިޔާސީ ހަރަކާތއި އެއްވެ އުޅުމުގެ މިނިވަންކަމެވެ. މިބާވަތްތަކުން ނިވާފަތް ނަގައިގެން ކުރިއެކޭ އެއްގޮތަށް، ހަމަ އެ ފަދަ ނުރައްކާތެރި ހަމަލާއެއް ދިވެހި އަސްކަރިއްޔާ އާ ދެކޮޅަށް ރާވަމުން، ހޫނު ކުރަމުން އަންނަތަން މިދަނީ ވަރަށް ސާފުކޮށް ފެންނަމުންނެވެ.\nނޭޝަނަލް ސެކިއުރިޓީ ސަރވިސްގެ ހެޑްކުއާޓަރޒް، ނޮވެންބަރު ތިނެއްގެ އުދުވާނުގައި ޝަހީދު ހުސެއިން އާދަމް ހުންނެވީ ބޭރުން އެ ފެންނަ ގޮޅިތެރޭގައި\nމީގެ 33 އަހަރުކުރިން، ދުޝްމަނުން ވައްޓާލި ބާގަނޑުން، ދިފާއުގައިދިން އަވަސްކުއްލި ހަމަލާއިން ދިވެހި ސިފައިންގެ ހުށިޔާރުކަމާއި ކުޅަދާނަކަމާއި ގާބިލްކަން ސާބިތުކޮށްދިނެވެ. ދުޝްމަން ކޮމާންޑަރުގެ ފުރާނަ ވަގުތުން އުދުއްސާލައި، އެމަރުކަޒު ދިފާއުކުރި ދުވަހު، މިހާރުގެ ޖެނެރަލުންނަކީ އޭރުގެ ނޫކަށިޒުވާނުންނެވެ. އޭގެ ފަހުން އެބޭކަލުން ހޯއްދެވި ހުނަރާއި ތަމްރީނާއި ތަޖުރިބާއިން، އެއިން ކޮންމެ ޖެނެރަލަކީ މިއަދު މާކުޅަދާނަ އެހާމެ ހުށިޔާރު، ގާބިލް ކަމުގައި، ހެދިހުރި އަސްކަރީ ކިއްލާއެއް ފަދަ ބޭފުޅެކެވެ.\nނަމަވެސް މިހާރު މިދޭ ހަމަލާތަކުން ޒަހަމްކޮއްލަނީ އެޖެނެރަލުންނާއި އެވަރުގަދަ މުއައްސަސާގެ ގަދަރާއި ކަރާމާތާއި ޝަރަފެވެ. ހިތްތަކުގައި އުފައްދަނީ ޝައްކާއި ވަހުމެވެ. ރޯކުރަނީ އަދާވާތާއި ފަސާދައިގެ ހުޅެވެ. މިއަދުވެސް ދުޝްމަނުން ހަމަލާ ދެނީ ބަރު ހަތިޔާރުންނަމަ، އެދުވަހުގެ ދުޝްމަނުން ތޮރުފި އުނދުޅިއަކަށް ހަދާލި، އެރެއަށްވުރެ، އާރާއިބާރު އަދި ޖޯރާއި ގާބިލްކަމުގެ އެތައް ސަތޭކަ ގުނަ މިއަދުގެ ދިވެހިގައުމީ ދިފާއީބާރުގައި އެބަހުއްޓެވެ. އެހެނަސް، މިއަދުގެ ދުޝްމަނުން ފާޅުގައި ރޯމާއި ދުވާލު އެ ކަތިލަނީ ދިވެހި އަސްކަރިއްޔާގެ ޢިއްޒަތާ ކަރާމާތެވެ. އެއިން ދިފާޢު ނުވެވި މީގެ ކުރިން އެއްފަހަރު އެ މުއައްސަސާ ބަލިކޮށް އިނދަޖެއްސިތަން ދިވެހިން ދެކެފިއެވެ.\nމިއަދުމިދޭ ފިކުރީ ހަމަލާތަކުން ދިވެހި އަސްކަރިއްޔާ ދިފާޢުކޮށްދޭންއޮތް ހަގީގީ ހަތިޔާރާއި ބާރަކީ ގާނޫނެވެ. އެކަންކުރަން ތިބި ލަސްކަރީންނާއި އަސްކަރީންނަކީ ވަރުވަރުން އިންތިޚާބުވެގެން ގޮނޑިތަކަށް ވެޑުވިފައި ތިއްބެވި ވެރިންނެވެ. އަދި އެ ވަޞީލަތާއި ޤާބިލްކަން ދިވެހި ދައުލަތަށް މިއަދުވެސް ލިބިގެންވެއެވެ.\nޤާނޫނުލް ޢުގޫބާތުގެ 310 އާއި 533 (ހ)2(އައި) އަދި 655 (ހ)6އެއީ ރައްދުގައި ބޭނުން ކުރެވޭނެ ވަރުހުރި މެޝިން ބަޑިއެއް ކަމުގައި ބުނާ ގާނޫނީ ރަޢުޔު އެބަހުއްޓެވެ. ނަމަވެސް އޭގެ ބޭނުން ނުކުރާތީ ބަނޑޭރިގޭ ފާރުގެ އެތައް ތަނަކަށް ދުޝްމަނުންގެ ޙަމަލާތައް އެދަނީ އަމާޒުކޮށް ފާރުތައް ފޫވައްޓަމުންނެވެ. އެތައް ބާގަނޑެއް އެ މުއައްސަސާގައި އެދަނީ އަޅަމުންނެވެ. ކޮންމެ ކަމެއް ކުރިޔަސް އޭގެ ރައްދުގައި ބޮޑު އޯކޭ ވެފައިތިބުމުގެ ނަތީޖާއަކީ، ދުޝްމަނުންގެ ލަދުހަޔާތް ދުވަހެއް ދުވަހަކަށް ކެނޑެމުންދާތަން ދިވެހިންނާއި ދުނިޔެއަށް ފެންނަމުން ދިއުމެވެ.\nދިމާވާކަންކަމާ ދައުލަތްތަކުން ކުރިމަތިލަނީ އެކަމަށް ނެތް ވަސީލަތްތަކާއި އާލާތްތައް ބޮޑުޚަރަދުކޮށްގެން ހޯދުމަށްފަހުއެވެ. ކޮވިޑް19 އަކީ އޭގެ އެންމެތާޒާ އެއްމިސާލެވެ. ޚަރަދެއް ނުކޮށް ހޯދެންއޮތް އަސްކަރިއްޔާގެ އަބުރާއި ކަރާމާތުގެ ގާނޫނީ ދިފާއު ހޯދައި ނުދެވޭނަމަ، ބޮޑުޚަރަދުކޮށްގެން ގައުމީ ދިފާޢީ ބާރަށް ބޭނުންވާ ހަތިޔާރާއި ތަމްރީނާއި ޔުނިފޯމް އަދި އެހެނިހެން އާލާތްތަކާއި ވަސީލަތްތައް ހޯދުމުގެ އެއްވެސް ބޭނުމެއް ނެތެއެވެ.\nދިވެހިގައުމީ ދިފާޢީ ބާރޭ ބުނާ އިރު އެއީ އައްސުލްޠާނު އިބްރާހިމް ނޫރައްދީން، ސިރީބަރިކުސަލޯކަ މަހާރަދުންގެ ރަސްކަމުން ފެށިގެން ޢިއްޒަތާއި ފަޚުރާއި ޝަރަފުގައި ގާތްގަނޑަކަށް 129 އަހަރު ދެމިއޮތް މި ދިވެހިރާއްޖޭގެ އެންމެ ވަރުގަދަ މުއައްސަސާއެވެ. ދިވެހި އަސްކަރިއްޔާގެ އަބުރު ދިފާޢުކޮއްނުދެވޭ މަޖިލިސްތަކާއި މުއައްސަސާތަކާއި ވެރީން، ދައުލަތުގެ ނަމުގައި ތިބުމުގެ ބޭނުމެއް، މާނައެއް، މަތުލަބެއް، މުރާދެއް، ހަގީގަތުގައި ނެތެވެ.\nސިޔާސީ ގޮތުން ގަންނަ ގަނޑުގެ ތެރެއިން ދިވެހި އަސްކަރިއްޔާއަށް ހަމަލާ ދޭން ދުވަހަކު ހިތަށް ވެސް ނާރާނެހާ ދިލަ ހުރި ވަރުގަދަ ރައްދެއް ދީގެން ނޫނީ މިހާރު މިއޮތް ހިސާބުން މިކަން ހުއްޓުމަކަށް ނުގެނެވޭނެއެވެ. ނޮވެމްބަރ3ގައި އެ ދިން ރައްދާ އެއްފަދަ ގާނޫނީ ބޮޑުބަޑީގެ ވަޒަންތައް އޮޓޯއަށް ލާން ދައުލަތައް މިވަނީ މަޖުބޫރުވެފައެވެ.\nއެމްއެންޑީއެފް ދިވެހި އަސްކަރިއްޔާ\nމާލޭގެ ފަޅު ތެރެއަށް ވަތް ރާއްޖެއިން ބޭރުގެ ޔޮޓެއް އެމްއެންޑީއެފް ބެލުމުގެ ދަށަށް\nގަވާއިދާ ޚިލާފަށް މަސްވެރިކަން ކުރަން އުޅުނު ބޭރުގެ މަސްބޯޓެއް އެމްއެންޑީއެފުން އަތުލައިގެންފި\nއެމްއެންޑީއެފްގެ ވެރިން ދެވަނަ ފަހަރަށް 241 ކޮމިޓީގެ ތަހުގީގަށް ހާޒިރުކޮށްފި\n25 މާރޗް 2021 | ބުރާސްފަތި 16:37\nބަލަ އަސްކަރިއްޔާއަށް އެބައިމީހުންގެ އުމުރު ހުސްވަންދެން ކޮންމެމަހަކު ރައްޔިތުންގެ ފައިސާއިން ބޮޑެތި މުސާރަދެމުން އަންނަނީ އަބަދުވެސް. ކޮއްތު ހިލޭ. އެހެނިހެން އިނާޔަތް ލިބޭ. ގަރުނަކުން އެއްފަހަރު ގައުމައް ދިމާމާވާކަމެއްގަ އެމީހުން މަޖުބޫރުދޯ މޭއާއި ފުރާނަ އަތްމައްޗައް ލައިގެންވެސް ނުކުންނަން. އެހެންނޫނީ އެނަގާމުސާރަ ހަލަަލެއް ނުވާނެ. ދެން އަސްކަރިއްޔާގެ ބާރު ގަދަކުރަން ނިއުކުލިއަރ ހަތިޔާރުތޯ ނުހޯދިގެން އުޅެނީ. ކިތަންމެ ބާރުވެރިކަން ހޯދަން އުޅުނަސް އެކަމެއް ނުވާނެ. ސަބަބަކީ ބަޔަކު ދިނިއްޔާ ކައިގެން، ބަޔަކު ދިނިއްޔާ ދަތްކޮއްޓާ އިލޮށިކޮޅުވެސް ލިބޭބައެއް އަހަރެމެންނަކީ. އާބާދީ އެއްއަތުން ގުނާލެވޭ. ދެން ކޮންބާރެއް އަހަރެންނަށް ހޯދޭނީ! ތެދެއް ފުލުހުންނާއި ސިފައިން ތިބެގެން ރައްޔިތުންގެ ވެރިންނަށް ތިބޭ ބަޔަކު އިއްޒަތުގަ ތިބެވޭނީ. އެނޫން އެހެން ކަމެއް ނެތް. ހަރުކަށި ބަހެއް ބުންޏަސް ބުނަންކެރޭނީ އަހަރެމެންގެ ނިކަމެތި ރައްޔިތުމީހާއާ ދިމާލައް. ނުކެރޭނެ ބޭރުގެ ސަރުކާރަކަށް އިނގިލިވެސް ދިއްކޮލާކަށް. މީ ހަގީގަތް. މިގައުމުގަ ބޮޑުކަމެއް ދިމާވީމަ ސިފައިންނާއި ފުލުހުން ނުކުމެ ކުރާވަރައް ރައްޔިތުންވެސް މަސައްކަތްކުރާނެ. އެމީހުން އަތުގަ ހުން ވަސީލަތްތައް އާންމުންއަތުގަ ނުހުންނަނީ. މިލިއަނުން ހަރަދުކޮށްގެން އެމީހުން އެކަން ކުރަން ތިބޭބައެއް އެމީހުންނަކީ. ގިނަ ފަހަރު ދިމާވާ ކަނަކަމުގަ ނާކާމިޔާބުނޫންތޯވަނީ. ރައްޔިތުންގެ ކަމެއްވިއްޔާ. މައްސަލައްކީ ފުލުހުންނާއި ސިފައިން ސިޔާސީވުން. އެއީ މިހާރު އެންމެބޮޑުކަމަކީ. އެތަންތަނުގަތިބި ވެރިން އެކިފަހަރު އެކި އެކިގޮތައް ވާހަކަދައްކާނީ. އެއިރަކު ވައިޖެހޭކޮޅަކަށް އެނބުރޭ. ަބަދު މަގާމުހޯދަން މެދެލްޖެހުމުގަ. މީވާގައުމެއް. ބޯހަލާކު.


Rahrashuge facility thakah Male in meehun nufonuvan ninmaifi\nރަށްރަށުގެ ފެސިލިޓީތަކަށް މާލޭން މީހުން ނުފޮނުވަން ނިންމައިފި\nމީގެކުރިން ބަޔަކު މާލެއިން ފުރަނީ: ރަށްރަށުގެ ފެސިލީޓީތަކަށް މީހުން ނުފޮނުވަން ވަނީ ނިންމާފައި -- އަބްދުﷲ ޝަފީއު (އަބޯ) | އަވަސް\nލޮކްޑައުންއާ ގުޅިގެން މާލޭގައި ތާށިވި މީހުން ރަށްރަށުގެ ކަރަންޓީނު ފެސިލިޓީތަކަށް ފޮނުވަން އޮންނަ އޮތުމަށް ބަދަލު ގެނެސް އެކަން ނުކުރަން ނިންމައިފި އެވެ.\nމި ގޮތަށް ނިންމީ ކުރިއަށް އޮތް ދެ ހަފުތާ މާލޭގައި ބަލި އިތުރަށް ފެތުރިގެން ހިނގައިދާނެ ކަމުގެ ބިރު އޮތުމުންނެވެ. ރޭ ހޯމް މިނިސްޓްރީން ވެސް ވަނީ ރަށްރަށަށް މީހުން ފޮނުވުމުގެ އުސޫލު ބަދަލު ކުރަން ވިސްނާ ކަމަށް ބުނެފަ އެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ސުވާލު ކުރުމުން އެންއީއޯސީގެ ތަރުޖަމާނު މަބުރޫކު އަޒީޒު ވިދާޅުވީ މާލޭގައި ތާށިވެފައި ތިބި މީހުން ދެން ފޮނުވާނީ ހަމައެކަނި ޓްރާންސިޓް ކަރަންޓީނު ފެސިލީޓީތަކަށް ކަމަށެވެ. ޓްރާންސިޓް ފެސިލީޓަކުގެ ގޮތުގައި ރިސޯޓްތައް ކަނޑައަޅާފައިވެ އެވެ.\nއޭނާ ވިދާޅުވީ ކުރިން ހަމަޖައްސާފައި އޮތީ އެކި ރަށްރަށުގައި ކަރަންޓީނު ފެސިލީޓަކުގައި ޖާގަ އޮތް މިންވަރަކުން މީހުން ފޮނުވަން ކަމަށް ވިޔަސް ދެން އެކަން ނުކުރާނެ ކަމަށެވެ. ދެން މާލެއިން މީހުނަށް ރަށްރަށަށް ދެވޭނީ ހަމައެކަނި ޓްރާންސިޓް ފެސިލިޓީއެއްގައި 14 ދުވަސް ފުރިހަމަ ކުރުމަށްފަހު، ޓެސްޓް ހަދައި ނަތީޖާ ލިބުމުންނެވެ.\nމާލޭގައި ތިބި މީހުންގެ ތެރެއިން ބޯހިޔާވެހިކަން ގެއްލި، އަދި ކުލި ދެއްކޭނެ ގޮތް ނެތިފައިވާ މީހުންނަށް ޖެންޑާ މިނިސްޓްރީއިން ގެންދަނީ ވަގުތީ ބޯހިޔާވެހިކަން ހަމަޖައްސައި ދެމުންނެވެ. ކުރިއަށް އޮތް ދުވަސްތަކުގައި އެ އަދަދު އިތުރުވާނެ ކަމަށް ބެލެވޭތީ ވަގުތީ ބޯހިޔާވަހިކަން އިތުރު ކުރުމުގެ މަސައްކަތް ވެސް ދަނީ ކުރަމުންނެވެ.\nކައުންސިލްތައް މެދުވެރިކޮށް ރަށްރަށަށް ދާން ހުޅުވާލާފައިވާ ފުރުސަތު މިހާތަނަށް ބަންދު ކޮށްފައެއް ނުވެ އެވެ. މިހާރު ވެސް ގިނަ ބަޔަކު ނަން ނޯޓް ކޮށްފައިވެ އެވެ.\nއެޗްޕީއޭ ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު ލޮކްޑައުން ޕްރޮޓޮކޯލް އެންއީއޯސީ